
लुपा: 


नेपालभाषाय्‌ छन्दवद्ध पद्य कवितायात जक कविता तायेका वयाच्वंगु 
इलय्‌ विभिन्न प्रतीक व विम्व छयला: गद्यं कविता च्वयेगु ज्या छपुचः 
नच्चापिं ल्याय्‌म्हपिं कविपिं न्ह्यचिल । छगूकथं उगु इलय्‌ इमिसं तसकं 
त:धंगु संघर्ष हे यायेमाल, गद्य कवितायात कविताया मान्यता बिइकेत । उपिं 
नच्चापिं ल्याय्‌म्हपिं लय्‌ छम्ह कवि खः - कवि व हाइजिन डा. आनन्द 
जोशी । वयूकलं कविताय्‌ बिस्कं छयला हयेगु कृतः यानादिइ । अले विभिन्न 
पौराणिक पात्रत व ग्रीक मिथोलोजिया पात्रत बान्किग्व: (विम्व) कथं छूयला 
ताताहायेक कविता च्वयेगु वयूकःया थःगु हे बिस्कं पह ख: । वय्‌कःया दकले 
न्हापांगु कविता 'मांया म्हगस' ने.सं. १०८३दँय्‌ 'जः' ल्या: १ नेपालभाषाया 
दँपतिइ पिदंगु ख: | वयूकःया काव्य यात्रा ने.सं. १०८३द॑निसें ने.सं. ११३३दैँ 
तक याना: न्यागू दशक तक मदिक्क न्ह्या:गु दु । वय्‌कलं ने.सं. ११३०दँनिसें 
हलिमय्‌ दकले सूक्ष्मतम कविता हाइक्‌ च्वज्या न्ह्याकादिल । गुकियात 
वय्‌कलं निरन्तरता बिया: वयाच्वंगु दु । गथे वयूकलं शुरु शुरुइ गद्य कविताया 
धाः न्ह्याकादिल अथेहे हाइक्‌ नं न्ह्याये थें मन्ह्याये थें न्स्यानाच्वंथाय्‌ खुसि 
जुया: नेपालभाषाया हाइकृया ख्यलय्‌ लुयावल । वयूकलं हाइक्‌ जक च्वयेगु 
मयासें नेपालभाषाया हाइकृयात गुकथं न्ह्यज्याका यकेगु धयागु अवधारणा 
दयेका छगू ज्यापौ च्वयादिल । अले साटोआकि भवन, क्वपुन्द्र, यलय्‌ 
नेपालभाषाया हाइजिन, हाइकुह्यःमिपिनिगु दथुइ उगु ज्यापौ न्ह्यब्वयादिल । 
गुकि नेपालभाषाया हाइकूयात न्ह्यायेत कार्यदिशा तय जूवंगु दु । गुगु वय॒कःया 
नेपालभाषा हाइकप्रति गुलि च्यूताः कयाः च्वनादीगु दु धयागुया दसि खः । 

वय्‌कःया थ्व कृतः तसक च्वछायेबह जू । 


'थौंया कविता विधा : जीवन्त पलाः' डा. आनन्द जोशीया नेपालभाषा 
काव्य-यात्राय्‌ च्वयादीगु च्वसु व थीथी पत्रिकाय्‌ बियादीगु अन्तर्वार्ताया 
भिंछपु च्वसुया मुना खः । थ्व भिंछपु च्वसुयात स्वद्याय्‌ ब्वथलातःगु दु । 
न्हापांगु द्याय्‌ हाइक्‌ सम्बन्धि खुपु च्वसु, निगूगु द्याय्‌ थौंया कविता सम्बन्धि 
निपु व स्वंगूगु द्याय्‌ अन्तर्वार्ता अन्तर्गत स्वंगू अन्तर्वार्ता दुथ्याः । न्हापांगु 
द्यायया हाइकु सम्बन्धि च्वसुइ वयूकलं न्ह्यब्वयादीगु ज्यापौ 'थौंया हाइक्‌ 
छगू अभियान- अवधारणा, स्थिति व नीतिगत मार्ग निर्देशन” नं दृथ्या: । 
सकसिनं थ्व च्वसु छक अध्ययन यायेमा:गु खना । थ्व सफुतिं थौंया कविता 
व हाइकप्रति वयूकःया धारणा छु दु धयागु स्पष्ट जुइ । 


कवि व हाइजिन डा. आनन्द जोशीया नेपालभाषाया काव्य-यात्रा 
(ने.सं. १०८३द्‌-ने.सं. ११३३द॑) न्ययूदँ क्यंगु लुँद॑या लसताय्‌ वयूकःयात कुतः 
पिकाकपाखें दुनुगलंनिसें भिन्तुना द्यछानाच्वना । नापं 'थौंया कविता विधा : 
जीवन्त पलाः' या पिकाक जुयेगु स्वःता: बियादिइगुलिं कवि व हाइजिन डा. 
आनन्द जोशीयात यक्व यक्व सुभाय्‌ द्यछानाच्वना । नापं वयकःया न्ह्याःपलाः 
थथेहे दिपा: मकासें न्ह्यानाच्चने फयेमा धका: सुवा: बियाच्वना । 


जय नेपालभाषा ! 
बिमल ताम्राकार, 
कुतःछँ, भुलांचा, 
नेपालमण्डल, 
नेपाः । 
ने.सं. ११३३ पोहेलागा: चढ्दै 


डा. आनन्द जोशी/४ 


थ्‌ णु ख 
- डा. आनन्द जोशी 


खला न जि समालोचक खः, न च्वसुया च्वमि, अयसां इलय्‌ ब्यलय्‌ 
थःदुने न्ह्यसः जुयाः दंवःगु खँ, विकल्पया रुपय्‌ खने दःवःगु लँ व चिन्तन 
मननया लिच्च: थःगु धापूयात भ्वँतय्‌ अभिव्यक्त यानागु खँयागु संकलनं थ्व 
सफूया रुप काःगु खः । थ्व सफू दुने जिं कविता विधाया धाः विशेष याना 
थौंया कविता व हाइकृयात विश्लेषण याना स्वयेगु प्रयास यानागु दु । हाइक्‌ 
थौं वया सशक्त रुपं विकास जुजुं वनाच्चंगु दुसां थ्व धाःयात विस्तृतरुपं 
जनताया दथुइ थ्यंकेगु कुतः तसक कम जुयाच्चन व विश्‍वय्‌ भीगु हाइकूया 
पहिचान यायेत नं कृत: याना वनेमाःगु ज्या न्ह्यःने दंवयाच्चंगु दु । थथे हे 
थौंया कविताया क्षेत्रय्‌ आ: खने दयाच्वंगु कमी, कमजोरी खः - थ्व धाःया 
सुस्त यात्रा व विषयवस्तुइ विविधताया कमि व दिशासंकट । थौंया कविताय्‌ 
थौंया समस्या, थौंया मनू मनू दथुइया स्वापू, विकास व जिन्दगी वीचयूया 
सम्वन्ध तथा प्रभाव, जिन्दगी छिइमाःगु कन्हयूया एकिकृत ल॑या बारे चिन्तन 
मनन यानाः अभिव्यक्त जुइमाःगु खः, तर थ्व पक्षय्‌ उलि ग्यसु लाःगु प्रयास 
जूगु खने मदु, सिर्फ थौंया स्थिति, जिन्दगी भोगय्‌ यानाच्चंगु न्हियान्हिथंया 
समस्यायात जक प्राथमिकता बिया: कविता प्रकाशन जूगु खनेदु । आः 
प्रकाशन जुझइगु कविता विधाया विभिन्न धा: नं जिन्दगी, विकास व लकसया 
सम्वन्ध, जिन्दगी भोगय्‌ यानाच्चंगु स्थिति व समस्या, जिन्दगीया कन्हयूया 
बांलाःगु उपलब्धि व आस्था, मनू मनू दथुझया स्वापू क्वातुका यंकेगु कुत:यात 
एकिकृत रुपं थःगु कविता व हाइकुइ व्यक्त याना: वनि धयागु जिं विश्‍वास 
यानाच्चना । 


न्ह्याबलें छु नं छु च्वयेत घ्वाना च्वनीम्ह डा. कुन्जनी जोशीयात व 
थ्व सफूयात मूर्तरुप बियादीम्ह बिमल ताम्राकार, कृतः पिकाकयात नं सुभाय्‌ 
दु । 


R] 

हाइकुया यात्रा व उपलब्धि 
- छगू सिंहावलोकन 


be 


हाइकृया विकास छगू हे क्रमं, छगू हे तालं व छगू हे गतिं 
न्ह्याःवनाच्चंगु मदु । यक्व थाहां क्वाहां वंगु लँय्‌ न्ह्याःवनाः, यक्व संकटकालीन 
इया सामना याया यक्व विवादया न्ह्यसःयात लिस: ब्युब्यु वा अस्पष्ट्या 
पःखाः थुना: थौं थन तक्क थ्यंगु खः | आः काव्या थ्व धाः नं थःगु हे स्वरुप, 
थःगु हे स्थायित्व व थःगु हे बिस्क अस्तित्व कायम यायेत सफल जुइधंकूगु 
दु। तर अझ नं यक्व देसय्‌ हाइकया सिद्धान्त, स्वरुप, विषयया लागा 
सम्बन्धी व कथ्ययात ब्वयेगु पनयात कया: यक्व विवाद व आशंका म्वानाच्चंगु 
हे दनि । थ्व नापनापं अनिश्चित दिशावोध सम्वन्धय्‌ थ्व धाःया नं जन- 
जीवनया जीवन पद्धति नापया अन्तर-स्वापुतिइ विभिन्न न्ह्यसः दनाः वयाच्चंगु 
हे दन्ति । समष्टिरुपय्‌ थथे खनेदुगु खालीपन, कमी व कमजोरीयात दुग्यंक 
विश्लेषण याना: एकीकृत ल॑ लुइका: न्ह्याःवनेमाःगु आवश्यक जूवंगु दु । 


हाइकु : विविधता व व्यापकता 


थौंतक्कया हाइकूया विकासया स्थितियात स्वलधा:सा विश्वय्‌ थ्व 
धाःया विकास स्वंगू किसिमं न्ह्याःवनाच्चंगु खनेदु - 

(१) हाइकूया परम्परागत सिद्धान्त, संरचना व प्रस्तुतीकरणया तरिकायात 
नाला: बहुसंख्यक विकसित देसं हाइकूया विकासयात तिब: बिया: वनाच्चंसां छुं 
देसं थ्व धाःया शुरुया स्वरुप, विषयया लागा, हाइकूया तत्वयात थःगु हे तालं 
हिलाः, माःकथं इलयब्यलय्‌ संशोधन यानाः हाइकृयात न्हूगु रुप बिया: व न्हूगु 


डा. आनन्द जोशी/८ 


संरचनाय्‌ हिला: यंकेगु कूतः यानाः न्ह्याःवनाच्वंगु दु । 


(२) जापानं कयच्याना: वनाच्वंगु हाइक॒या परम्परागत सैद्धान्तिक 
पक्ष, स्वरुप व धारणायात हे नाला: आ: नं यक्व देसं हाइकृया विकासयात 
न्ह्यःने यंकाच्वंगु दु । 


(३) हाइकया प्रचलित सिद्धान्त, संरचना व हाइकुइ दयेमा:गु अंश 
अध्ययन याना: थःगु देयया स्थिति, वर्तमान जीवन व भोगय्‌ यानाच्वंगु 
जिन्दगीया समस्या, अन्तरपीडा, चाहना, संघर्ष व विद्रोहयात अभिव्यक्त 
यायेगु माध्यमया रुपय्‌ संशोधन याना: थःगु हे पनया विम्व, प्रकृतिया पक्षतनाप 
मेमेगु तत्वयात नं विषयवस्तुइ दुथ्याका: छु छुं देसं हाइकृया विकासया 
धाःयात तब्या: याना यंकाच्वंगु दु । उदाहरणया रुपय्‌ छुं हाइक्‌ क्वय्‌ बियाच्वना - 


The young refugee arrives 
with stars in her eyes 
dreaming of freedom 

- Fancy (Africa) 


Busy roadside 
the day moon fills up 
a beggar’s bowl. 
- Wahyu W. Basjir (Indonesia) 


Golden red temple 
early smell of cooked food 
the village has awoken 
- Bart Verdoorn (Singapore) 


The elevator 
Vacant masks 


OMT र closes 
- Frank K. Robinson (America) 

छिडा जो युद्ध 
रोएगी मनुजता 
हँसँगे गिद्ध । 
- डा. जगदीश व्योम (भारत) 


High tide in river 
The ice of my heart melts down 
The mountain starts weeping 
- Sohail Ahmed Siddiqui (Pakistan) 


ओहो बागमति 
दुर्गन्ध रागमति 
भो, नचलाउ । 
-क्षेत्रप्रताप अधिकारी (नेपाल) 


अतिक्रमण 
लागा नं कयेकून 
फेवा हिमीचा: । 
- डा. आनन्द जोशी (नेपाल) 


नेपालभाषाया हाइकु 


थ्व हे पृष्ठभमिइ झीगु भायया हाइकूया विकासयात सिंहावलोकन 
याना: स्वयेबलय्‌ थौं तक्कया हाइकं छ्यूगु पला: धिसिमिसि धायेक न्स्याःवनाच्चंगु 
व उपलव्धि बांलाक जूगु खनेदु । तर हाइकुया शुरुवात नेपालभाषाय्‌ गुबले 
जुल धयागु खय्‌ विवाद यथावत हे दनि। खला “हाइकू दकसिबे न्हापा 
वातावरण पत्रिकाय्‌ ने. सं १०९१दंय्‌ न्यापृ हाइक्‌ नामं पिहावःसां विश्लेषण 
यायेवलय्‌ हाइकृया बां लुइ मफुगु व हाइकृया लागाय मलाःगु नं सिइ द” 
धकाः समालोचक माली (११३०)जुं च्वयादीगु दु । ने. सं. १११३ दँपाखे पिदंगु 
तबःया “नेवाः हाइकु” व विमल ताम्राकारया “जीस्वां” सफूदुनेया हाइकु 
कविता हाइकुया प्रचलित स्वरुप अनुरुप व सिद्धान्तया विभिन्न तत्वयात 
समावेशयाना मूर्त रुप बियातःगुलिं थ्व हे द॑यात हाइकूया शुरुवात जूगु ई 
धकाः नालेगु उपयुक्त जुइ । आः हाइकु नं बिचा:या सीमित परिधि दुने 

म्वानाः जीवनयात स्वयेगु पनयात त्वःताः जीवन, लकस तथा विभिन्न श्रोत 
नापया स्वापू व राजनैतिक क्षेत्रया थाहांक्वाहां वंगु स्थितियात चिन्तन मनन 
यानाः, वास्तविक किपा न्ह्यःने ब्वया: न्ह्यावनाच्वंगु दु । अझ स्पष्ट धायेगु 
खःसा नेपालभाषाया “थौंया हाइकु” छगू अभियानया रुपय्‌ न्ह्याःवना: जिन्दगी, 
लकस व भोगय्‌ यानाच्वंग्‌ न्हिया न्हिथंया जीवन पद्धतियात स्वयेगु दृष्टिइ, 
बिचालय्‌ व धारणाय्‌ समेत यक्व हिउपा: हयाः थःगु पन हयेत सफल जुजं 
वंगु दु । हाइकु च्वमितयगु, समालोचकतयगु, टिप्पणीकारतयगु, विचारकतयगु, 
पत्रकारतयगु व हाइक्‌ सम्बन्धी अध्ययनय्‌ व्यस्त व्यक्तित्वपिनिगु तःधंगु 
योगदानं हे थौँतक्कया उपलव्धि हासिल यायेत सफल जूगु खः । गर्व याये 
बहगु छुं उपलव्धि थन ब्वयाच्वना - 


(१) हाइकृया विकासया धा:यात वर्षायामय्‌ जक वइगु भेलया रुपय्‌ 
जक अंगिकार मयासे निरन्तररुपं न्ह्याका यंकेगु ग्वसा: नं ने.सं. ११३०दँय 
नेपालभाषा आकादेमिया ज्याकृथि, क्षेत्रपाटीइ हाइक्‌ कवितय्‌गु अन्तरक्रिया 
सम्पन्न जुल । हाइकुयात छगू अभियानया रुपय्‌ न्ह्याकेगु व सम्वन्धित 
दक्वलिसे स्वापू तयावनेगु निर्णय जुल । थ्व नापं हाइकृया विकासयात, 
संगठितरुपं न्ह्यःने यंकेत छगू संस्था नीस्वनेमाःगु खँयात न अनुमोदन यात । 


(२) हाइकूया विकासयात सशक्तरुपं न्ह्यःने यंकेगु व थ्व नापनापं 
जनतातयत नं बोध याना यंकेगु उदेश्यं इलय्‌ ब्यलय्‌ गोष्ठी, अन्तरक्रिया, 
सम्मेलन आदि ग्वसा: ग्वया: वनाच्वंगु दु । थन्याःगु कृतलं हाइक्‌ व जनतानापया 
स्वापू तयेत जक मखु कि आः छिइमाःगु लँ व दिशा नं स्पष्ट यायेत ग्वाहालि 
जूवंगु दु । 


३) ने.सं. ११३०दनिसें हाइकुया निलापौ “नेवा: हाइकु” प्रकाशनं 
हाइकू विकासया इतिहासय्‌ न्हूगु आयाम स्थापित जूवंगु दु । न्हूपिं हाइकु 
च्वमितय्‌त नं थाय्‌ बिया: हाइकृया क्षेत्र चकंका यंकूगु दु । “नेवाः हाइक्‌”या 
द॑ २, ल्या: २, थ्यंल्याः ८, ने. सं. ११३३दंदुने ६२६पु हाइकु पिदंगु दु । थ्व नापं 
विभिन्न देय्‌या हाइक सम्वन्धी स्थिति व विकासयात चिन्तन, मनन यायेत 
थ्वं लुखा चायेकाव्यूगु दु । “नःलि” पत्रिकां ई-व्यलय्‌ विशेषाङ्क पिकयाः, 
“थौंकन्हे” व “पलिस्थां” नं हाइकु प्रकाशन याना: हाइकूया विकासय्‌ योगदान 
यानावयाच्चंगु दु । 

(४) ने.सं. ११३२दँय्‌ हाइक्‌ प्रतिष्ठानया स्थापनां हाइकृया विभिन्न 
क्षेत्रय्‌ दीर्घकालीन योजना तथा कार्यक्रम व आयोजना तर्जुमा याना: न्ह्याःवनीगु 
व उपलब्धिपूर्ण ज्यात कार्यान्वयन जूवनीगु विश्वास बूगु दु । 


(५) नेपालभाषाया एम.ए. पाठ्यक्रमय्‌ हाइकयात नं दुध्याका: पठन 
पाठन जुयाच्वंगु दु । थथे पाठ्यक्रमय्‌ हाइक समावेश यायेगु क॒तः मेगु 
भाषाय्‌ जूगु खने मदु । उकि थ्व प्रयास भीगु साहित्यया इतिहासय्‌ कोशल्वहं 
सावित जूवंग्‌ दु । 


(६) विभिन्न भायया हाइकृया यात्राय्‌ झीगु हाइक नं थःगु बिस्कं 
पहिचान कायम याना: न्ह्याःवनाच्वंगु दु । थ्वं बिषयवस्तुइ जक विविधता हःगु 
मदु, थ्वं ला विश्वया वर्तमान मू-समस्यायात नं हाइकूइ ब्वया: थ्व विषयय्‌ 
गम्भीर रुपं चिन्तन यायेत व विशेष ध्यान केन्द्रित यायेत वाध्य याःगु दु । थौंया 
विश्वय्‌ मुख्यतः पारिस्थितिक सन्तुलन कायम यानाः श्रोतया दिगो विकास 
यायेगुलिइ हे विशेष ध्यान केन्द्रित जुयाच्चंगु दु । वर्तमान विद्यमान समस्या 
गथेकि जलवायु परिवर्तन, अवैज्ञानिक भू-उपयोग, प्रदूषण, विभिन्न प्रकोप आदिं 
हयाच्चंगु हिउपा:यात थौंया हाइकु जीवन्त रुपं ब्वयाच्चंगु दु । छुं उदाहरण 


जलवायु परिवर्तन 


च्वापु-ग नाल 
हिमताल तज्जाल 
भयाक्रान्त गां । 
- डा. आनन्द जोशी (११३१ख) 


प्रदूषण 


- बिमल ताम्राकार (११२८) 

प्रकोप 


सुनामी वल 
ध्वस्त छे, गां, शहर 
ख्युंया पन्जाय्‌ जः । 
- डा. आनन्द जोशी (११३१क) 


अवैज्ञानिक भूउपयोग 


महानगर 
छँ छे, लॅ, सःया हुल 
बोधिवृक्ष ग्व ? 

- डा.आनन्द जोशी (११३०) 


(७) भीगु हाइकु सिफ प्रकृतिया विभिन्न तत्व, परिवर्तन व 
प्रकूयानापया स्वापुतिइ जक सीमित मजुसे प्राकृतिक तथा भौतिक विभिन्न 
श्रोत व विकास (भौतिक, आर्थिक, सामाजिक व सांस्कृतिक विकास) तथा 
जनताया जीवन प्रकृया व देयया राजनैतिक स्थिति आदिबारे चिन्तन मनन 
यानाः हाइकुइ व्यक्त जुयाः बिस्कं पहिचान कायम याना: वनाच्वंगु दु । 
आनन्द जोशी (११३०)या “खँग्व: सीमाहीन : सीमाहीन जि” हाइकु मुना 
प्रकाशनं “थौंया हाइक्‌”यात अभियानया रुपं न्ह्याका: न्हूगु आयामया बिस्कं 
दिशा ब्यूगु दु । थथे म्हिगःया सीमित क्षेत्रय्‌ जक सीमित जुयाः बिचाःयात 
स्वत्तुस्वकाः च्वनेगु परम्परां प्याहां वयाः “थौंया हाइकु” नं वर्तमानया विभिन्न 
विषय, घटना व न्हिया न्हिथंया क्रियाकलाप तथा मनूतयगु इच्छा, संघर्ष 
आदिया गहिराई तक्क दुहां वना: ब्वयेगु प्रयास जुया: वनाच्चंगु दु । थ्व क्रम 
व थ्व पन मेमेगु देयूयागु हाइकृया विकासलिसे पाना: झीगु हाइकूया थःगु 
हे विशेषताया रुपय्‌ स्थापित जुजुं वंग्‌ दु । 


(८) मनू मनूया दथुइया स्वापू, जीवन व मेमेगु तत्व नापया 
अन्तरनिहितता, अन्तरसम्वन्ध वा गुबलें क्वातुगु सा गुबलें छवासुगु पनयात 
वर्तमानया मिखां स्वयाः, चिन्तन यानाः पिहां वःगु अनभूतियात हाइकइ थाय्‌ 
बिया: यंकाः जनताया जीवन, इमिसं भोगय्‌ यानाच्चंगु वाध्यता तथा उपलब्धि 
नं न्ह्यःने हयेत स्वःगु दु । थ्व नापं म्वायेगु आधार, मू, मान्यता व थःगु 

जीवनयात स्वयेगु दृष्टिकोणय्‌ हिउपा: हयाच्वंगु दु । 


(९) भीगु हाइकइ न्हन्हगु बिचाः, न्हून्हूगु धारणा व न्हून्हूगु अनुभूतियात 
जक समावेश याना यंकाच्वंगु मदु, थुके ला भीगु अनुभूति, भीगु धापू, 
भीगु बिचाःया लिच्वःयात सशक्तरुपं ब्वयेत, धायेत, अभिव्यक्त यायेत न्हून्हगु 
विम्व सिर्जनानापं थःगु देय्‌ व अन्तर्राष्ट्रिय घटना व विकासया लँय्‌ 
न्ह्याःवनाच्वंगु कृतःयात ब्वयेगु पनय्‌ नं हिउपाः हयाः हाइकृया लागायात 
विस्तृत यानायंकूगु दु । छुं उल्लेखनीय विम्व दसुया रुपय्‌ क्वय्‌ ब्वयाच्वना । 


तिकिनंगु ल: 
लोंतय्‌ लाना: तज्याइ 
सौन्दर्य वाइ । 
- बद्री बेदना (११३२) 
खिउँ क्वथाचा 
वा प्याःगु छेलिइ जि 
सुलप्या बथां । 
- तुयू पुं (११३०) 


चिकूलाया ई 
अझ अप्व: धी चिन 
च्वापुया पर्वः । 
- दया खड्गी 'बेचैन' (११३२) 


चलः वन गां 
हिउपाः, तर फिस: 
सृष्टि वें चाल । 
- डा. आनन्द जोशी (११३१क) 


(१०) गुफांनिसें थौंतक्कया विकासया क्रमय्‌ यक्व बांला:गु नापनापं 
बांमला:गु पक्ष नं बुइकाः, ब्वलंकाः न्ह्याःवंगु दु - जिन्दगी । थ्व ताहाकःगु 
यात्राया प्रगति व जिन्दगीं म्वायेत या:गु प्रयास दकव समष्टिरुपं विश्लेषण 
याना: आ: न्ह्याःवनेमाःगु व कार्यान्वयन यानाः वनेमाःगु ज्या नं इंगित यानाः 
दिशा संकेत याना: न्ह्याःवनेमाःगु आवश्यक जूवंगु दु । 

थौं तक्कया यात्रां हाइकु विकास यायेगु प्रयासया सिलसिलाय्‌ 
महत्वपूर्ण उपलव्धि हासिल या:सां, अझ नं यक्व कमी तथा कमजोरी व 
खालिपन विद्यमान दनि, गथेकि - 


(१) छगू हे बिचाःयात, अनुभवया लिच्वःयात सिफ विम्व जक 
हित्तुहिला: हानं हानं हाइकूइ ब्वयेगुपन विद्यमान हे दनि । 


(२) हाइकूइ छगुलिं मेगु बिचाःया प्रस्तुतीकरण एकीकृत याना: 
ब्वयेमफुगु कमी अझ नं खने दनि । 


(३) न्हापाया खँ व लिपाया खँ दथुइ दयेमा:गु स्वापू हाइकइ स्पष्ट 
मजूगु व स्वापू दःसां असम्बन्धितरुपं प्रस्तुतीकरण जुयाच्चंगु दनि । 


(४) हाइकुइ प्रयोग या:गु खँग्वः, विम्व, घटना आदि सान्दर्भिक जू 
या मजू एकिन मयासे प्रयोगया लागि प्रयोग जक यायेगुपन अभ नं खने 
दनि । थन्याःगु ज्यां ब्वमि व हाइकु दथुया गा: कन ततःचाः यानाः सम्बन्ध 
तापाका यंकाच्वंगु दु । 


(५) बांलाकेगु प्रयास यायां गुलिं हाइकु कुरुप जुया: छु धायेत्यंगु खः 
व नं स्पष्ट मजुया वंगु कमजोरी नं दनि । 

(६) ब्वमितयूसं हाइक्‌ ब्वनीबलय्‌ हाइक्‌ दुने ब्वयातःगु किपा स्पष्ट 
जुइमाःगु खः। तर गुलिं गुलिं हाइकूइ अस्पष्ट किपा: न्ह्यःने वयाः पठनीय 
तक नं मजूवंगु दु । थथे जूगुया मुख्य कारण सम्वन्धित खंग्वःया चयन व 
प्रस्तुतीकरणया त्रुटि जुइफु । 


हाइकु सम्वन्धी समालोचना : दिशा-संकेत 


छुं द॑ न्ह्यःनिसें हाइकुनाप सम्वन्धित समालोचना क्षेत्रय्‌ नं यक्व 
हिउपाः वःगु दु । म्हिगः तक्क स्पष्ट मजूगु सैद्धान्तिक खँ, धारणा व विषयगत 
तत्व आः वयाः यक्व हे स्पष्ट जुजुं वंगु दु । वरिष्ठ समालोचक माधवलाल 
कर्माचार्य, समालोचक इन्द्र माली व कवि डा. आनन्द जोशीपिनिगु 
अनुसन्धानात्मक लेखपाखें नेपालभाषाया हाइकुयात विकासया लय न्ह्याकेत 
यक्व योगदान जूवंगु दु । थथे हे विभिन्न हाइकु कवितयूसं च्वःगु सफू, च्वसु, 
टिप्पणी व अन्तर्वार्तापाखे नं हाइकूयात थौं तक्कया स्तरय्‌ हयेत यक्व 

ग्वाहालि जूवंगु दु । डा. आनन्द जोशीया “खँग्व: सीमाहीन : सीमाहीन जि” 
११३०दँ हाइक्‌ मुना दुने समाहित जूगु वक्तव्यं विश्व व भीगु देयया हाइकया 
स्थिति ब्वया: आः हिउपाः हयाः थःगु हे पन वयेका: न्ह्याःवनेत दिशा संकेत 
याःगु दु । थौं तक्कया उपलब्धि न्ह्यथनेबह जूसां अझ नं भीगु पलाः 
ततःमतः क्यनाच्वंगु हे दनि । अझ नं कमी कमजोरी व यायेमानिगु ज्या यक्व 
दनि । उदाहरण रुपय्‌ 


(१) हाइक्‌ सम्वन्धित सिद्धान्त व धारणा न्हापा हे जापानय्‌ स्पष्ट 
जुइधुंकूसां पाश्चात्य देशय्‌ थ्वयात थःगु देयया लकस, थःपिनिगु जीवन 
पद्धत व थःपिनिगु दृष्टिकोणयात न्हूगु स्वरुप बिइगु ज्या जूगु दु । तर 
विकासोन्मुख देसय्‌ अझ नं व हे पुलागु सिद्धान्त व धारणायात हानं हानं 
पुत्तुपुइका स्वया:, रबर थें सालाः, गनं पर्का, गनं तिका: थः थम्हं गर्वित जुया 
च्वनेगु बानीइ हे ततःमतः क्यनाच्चन हाइकूया समालोचकत, कवित, 
विचारकत । 


(२) ईअनुसार, देय्‌ देयया “स्व” अनुरुप हाइकृया संरचनाय्‌, तत्वय्‌, 
विम्व व कथ्य ब्वयेगु पहलय्‌ ल्वःकथं, स्थिति व आवश्यकता अनुरुप बिचाःयात 
ल्वइकथं अनुसन्धान याना: थःगुपन बिइगु कुतःया कमी खनेदु । थ्व पन हयेत 
भूमिका म्हितूगु नं कम हे खनेद्‌ । 


(३) थौं तक्कया भीगु हाइकूया विकासया गति, थ्व पाखेया उपलव्धि 
तथा योगदान गुगु किसिमं जुया वनाच्चन धयागु तथ्ययात ताल्जुइ लना: 
विश्वया हाइकूया स्तर दथुइ कीगु हाइक गन थ्यन धकाः विश्लेषणात्मक 
लेखाजोखा यायेगु ज्या जूगु कम हे खनेद्‌ । 


(४) समालोचनाया लागा सिफ च्वमिया कृति बांला:, बांमला: जक 
धायेगुलिइ सीमित जुइ मज्यू । वं ला हाइकु, लेख समसामयिक जू कि मजू, 
थौं तक्क छयूगु ल॑, कुतः ठीक जू या मजू, कमी, कमजोरी नं इंगित यायेमाःगु 
दु । थ्व लँय्‌ समालोचकत, हाइक्‌ च्वमित, टिप्पणीकारत न्ह्याःवनेमाःगु दु, 
सचेतकया रुपय्‌ नं भूमिका म्हितेमाःगु दु । 

(५) गुलिं खँग्वःया अर्थ थौंया परिप्रेक्ष्य यक्व विस्तृत जुजुं वंगु जक 
मखु कि अर्थया मतलबय्‌ नं यक्व हिउपा: वयेधुंकूगु दु । गथेकि उदाहरणया 

डा. आनन्द जोशी/१६ 


रुपय्‌ लकस (वातावरण, वासस्थान आदि) यात म्हिगःया हे अर्थ छयला:, 
सीमित दृष्टि स्वया: मूल्यांकन यायेगु, समालोचना वा आलोचना च्वयेगु थौं 
युक्ति संगत मखयेधुंकल । थन्याःगु खँग्वलं विस्तृत अर्थ कयच्यानावंगु दु, 
गथेकि लकस सिर्फ प्रकृति जक मखु, थ्वनापं भौतिक श्रोत, जैविक श्रोत, 
सामाजिक, सांस्कृतिक, राजनैतिक, आर्थिक स्थिति व विकास तक नं समावेश 
जुइधुंकूगु दु । तर हाइक्‌, च्वसु तथा अन्तवाता आदियात थीं नं व हे पुलोगु 


दापुं दानाः व ताल्जु व धकं लना: मूल्यांकनयाना: भ्रम सृजना यानाच्वंगु हे 
दनि । 


(६) अन्तर्वार्ता छगू महत्वपूर्ण माध्यम खः । समालोचक, कवि तथा 
विशेष अध्ययनशील दिशा संकेतक व्यक्तित्वतयूगु विश्लेषणात्मक बिचाः, 
टिप्पणी व मार्गदर्शनया लागि । तर अन्तर्वार्ता सिर्फ थःगु अनुभव, थःगु 
यात्राया विवरण व थःयात थम्हं प्रशंसा यायेगु माध्यम जक जुयाच्चन । 
अन्तर्वार्ताय्‌ न्हिया न्हिथंया खँ विवरणात्मक वर्णन यायेगु सिबें थःगु अध्ययन, 
अनुभव, अनुसन्धान व खोजया निचोडयात जनता व पाठकत दथुइ थ्यंकेगु 
व चेतना प्रवाहित यानाबिइगु साधनरुपय्‌ जुइमाः । थ्व क्षेत्रयात ध्यान बिइगु 
कृत: कम जुयाच्वंगु दु । 


(७) समालोचना, च्वसु वा अन्तर्वार्तादुने बौद्धिक तत्व समाहित 
जुइगु स्वभाविक हे खः, तर अप्व: बौद्धिक अंश ल्वाकज्याना: जनता वा 
पाठकतयूसं मथुइगु वा इमिसं पचय्‌ याये मफइगु रुप नं जूवनाच्वंगु दु । थ्व 
कमजोरीया गा:यात ल्हाना वनेत प्रयास जुइमाःगु दु । 


गोष्ठी, अन्तरक्रिया, सम्मेलन : बोधया लँ 


इलय्‌ ब्यलय्‌ हाइकु सम्वन्धी गोष्ठी, अन्तरक्रिया, सम्मेलन जुजं 

वंगु दु । थथे हे विभिन्न सम्मेलन, मुंज्या व हाइकु कवितयगु, समालोचकतयगु 

अन्तर्वार्ता, वा हाइकू सम्वन्धी विभिन्न टिप्पणी आदि पाखें हाइकूया प्रचार 

प्रसार यायेत, हाइकृया धारणायात स्पष्ट यानायंकेत, थौंया पलाःया समस्या 

तथा कमी, कमजोरी ब्वया: लँ माला: न्ह्याःवनेत हःपा: बियावंगु दु । निश्चय 

नं हाइक्‌यात सशक्तरुप विकास याना यंकेत थन्याःगु ज्या, थन्याःगु कृत: 

महत्वपूर्ण जू । तर गुलिखे हाइक्‌ गोष्ठी फगत हाइकु पाठ याकेगु पर्व जक 
जूवंगु दु, हाइकृया विवेचना व विश्लेषण याना: गोष्ठीयात उपलब्धिमूलक 
रुपय्‌ न्ह्याकेफुसा कन्हेया लँ स्पष्ट यायेत ग्वाहालि जूवनी । 


कन्हेया लागि दिशा व लँ 


हाइकृया विकासयात सशक्तरुपं न्ह्यःने यंकेत अझ नं विद्यमान छुँ 
भ्रम चिडका: स्पष्ट यायेमाःगु व छुँ क्षेत्रय्‌ अझ नं विशेषरुपं ध्यान केन्द्रित 
याये मानिगु दनि । 


(१) यक्व पासापिनिगु न्ह्यसः खः हाइकु च्वयेत विषय गन मालेगु, 
गन स्व:वनेगु, गन वना: अनुभव या:वनेगु ? जिं स्वये हाइक थन्याःगु धा: खः, 
थज्याःगु जः खः, फय्‌ खः, लः खः अर्थात जीवन खः, व न्ह्याथाय्‌ नं दु, 
व्यापक रुपं म्वानाच्चंगु दु, न्ह्यानाच्चंगु दु । जिगु मतलब हाइकु भीगु 
जीवनया प्रत्येक लँय्‌, देयदेयया लकसय्‌, सम्वन्धया प्रत्येक स्वापुतिइ, थौंया 
कन्हेया प्रत्येक आस्थाय, विशवासय्‌, त्यालय्‌, बुइ, जन्मय्‌, मृत्युइ, युद्धय्‌, 
विकासय्‌, न्ह्याथायसं हाइकु दु, व्यापकरुपं विद्यमान दु । 


पःखाःत दुन 
लः, फय्‌, जः खः हाइक्‌ 
व्याप्त न्ह्याथाय्‌ नं । 
- डा. आनन्द जोशी (११३३) 


थःगु खोजं, थःगु दृष्टिकोणं, थःगु अनुभवं पिज्वःगु अनूभतियात 
चिन्तन मनन याना: व्यक्त यायेफ:सा सशक्त हाइकूया सृजना जूवनी । 


(२) थौंया हाइकु जीवन, लकस, विकास, जीवन व म्वायेगु 
अन्तरसम्वन्ध, विद्रोह, मनूतय्‌ दुने ब्वलंगु विशालता, विज्ञानया प्रगति, युद्ध, 
हवास, भयाक्रान्त स्थिति आदि सम्वन्धित विषय क्षेत्र कघाना: थःगु क्षेत्र 
चकका यंकाच्वंगु दु । थ्व नापनापं सांस्कृतिक अतिक्रमण, समावेशी, जातीय 
पहिचान, मेगु जातीया तजिलजियात छ्यायफ्वाय्‌ यानाः हनेगु परम्पराया 
सुरुवात, स्वतन्त्रताहीन स्वतन्त्रता थें ज्याःगु न्हून्हगु विषययात नं चिन्तन 
मनन याना: हाइकूइ अभिव्यक्त याना: यंकेमा: । 


डा. आनन्द जोशी/१८ 


(३) साहित्यया मेगु विधा वा धाः गथेकि कविता, बाखं, नाटक आदि 
थें हाइकु न्ह्यागु देसय्‌ नं उत्पत्ति जूसां, विकास जूसां न्ह्याबले व देय्‌या 
हाइक्‌ धका: धायेगु जरुरत मदु । थ्व नां ला “ट्रेड नेम” थें ख: | गथेकि कोट 
न्हापां गनं उत्पत्ति जुल, विकास जुल, व देयया नां घाना: धायेगु चलन गनं 
मदु । भीसं साहित्यया मेगु विधा वा हाइकूया इतिहास च्वयेबलय्‌ जक 
विकास जूगु देयया नां समावेश जुइ । ईब्य:अनुसार, देय्‌ देयया स्थिति व 
आवश्यकता व लकसया वातावरण अनुसार थ्व धाःया स्वरुपय्‌, धारणाय्‌, 
पनय्‌ हिउपा: वइ, थ्व प्राकृतिक ख: । उकि जिं स्वये थ्व भ्रमपाखें भी मुक्त 
जुयाः झीसं विकास याना वनेगुया लागि प्राथमिकता बिइमाः । 


(४) हाइकृयात संस्थागतरुपं विकास याना यंकेत नीस्वनेधुंकूगु 
प्रतिष्ठानयात धिसिमिसि धायेक न्ह्य:ने यंकेत सकसियाग प्रयास, सहभागिता 
व सक्रियता आवश्यक दु । थ्व संस्था छंगु, जिगु मखु धयागु संकीर्ण धारणा 
ब्वलंकाः ततःमतः क्यनाः मखु, भीगु धयागु दृढ विश्वास जक हाइकुया 
बिस्कं विकास व अस्तित्व नं स्थापित यायेफइ । 


(५) हाइकु कवितय्‌ दथुइ जक मखु, हाइक्‌ सम्वन्धी विचारकत, 
समालोचकत, टिप्पणीकारत, पत्रकारत व जनता नापं नं क्वातुगु स्वापू तयाः 
वनेत कार्यविधि, प्रविधि, तथा आवश्यक पह: विकास यायेगु ल॑य्‌ भी 
न्ह्याःवनेमाः । थ्व क्षेत्रय्‌ वंगु द॑निसें छुं बांलाःगु पलाः न्ह्याकाच्चंगु दु - 
गोष्ठी, अन्तरक्रिया, हाइकु सम्वन्धी विशेषाङ प्रकाशन, हाइकु सफू व पत्रिका 
प्रकाशन आदि । आः थप प्रयास गथेकि ई-नेटय्‌ हाइक्‌ प्रकाशन, इई-अन्तरवार्ता, 
अन्तरक्रिया व जनतातयत बोधयाके फइगु विभिन्न ल॑ ल्यया: कार्यान्वयन 
यानाः वनेमाःगु दु । 


(६) थौंतक्कया भीगु हाइकया प्रगति, हाइकुइ वःगु विविधता, 
व्यापकता, दृष्टिकोणयात मूल्यांकन यानाः आ: तक्क छिना वयागु ल॑या 
उपलव्धि व कमी, कमजोरी अनुसन्धात्मककथं विश्लेषण यानाः पहिचान 
यायेमाःगु दु, व थ्व हे आधारयात ब:कयाः कन्हे छिइमाःगु पलाः, व कन्हे 
न्ह्याकेमा:गु ज्या नं निर्धारण यायेमा:गु दु । थन्याःगु अनुसन्धात्मक ज्या एम. 
ए. स्तरया थेसिसय्‌ याकेगु पाखे प्राथमिकता बिया: वनेमा:गु खनेदु । 

(७) छुँ नं विकास जनताया जीवनस्तर च्वन्ह्याकेत जुइमा: । जनताया 
सहभागिता विना विकासया दिशा अलमले जुइ । थ्व परिप्रेक्षय्‌ झीगु हाइकूया 
विकासया क्षेत्रय्‌ जनताया स्वापू तथा सहयोग अति आवश्यक जू । जनतातय्‌त 
हाइकूया विकासया लँय्‌ संलग्न यानायंकेत जनतां भोगय्‌ याना यंकाच्वंगु 
स्थिति, इमिगु म्वायेत स्वयाच्वंगु संघर्ष, इमिगु कन्हेया जीवन आदि चिन्तन 
मनन यानाः हाइकूइ ब्वये फयेकेमा: । थ्वया मतलब जनतां थुइगु जक 
हाइकू सिर्जना यायेमाः धयागु मखु, जनताया चेतनास्तर, थुइकेगु क्षमता, 
संलग्न जुइगु चाहना आदियात नं विकास याना यंकेमाःगु दु । 

(८) हाइक्‌ न्यागः न्हयूगः न्यागःया छगू काव्यात्मक स्वरुप 
खः । फुक्क भाय्‌ व खंग्वःया थःथःगु हे आकार व सीमा दइ । अथेला हाइक्‌या 
लागि म्होचा खंग्वलं यक्व खँ धायेत माःगु अवस्था नेवा: भासय्‌ एकाक्षरी 
खँग्व: उपलब्ध जु । तर अयूसां थौंया युग व थीथी सन्दर्भयात व्वयेत माःगु 
खंग्वः एकाक्षरी खंग्वलं ब्वये हे फइ धाये थाक्‌ । यक्व खँग्व: पिनेया भासं दुहां 
वयाच्चंगु दु । उकि न्यागः न्हय्‌गः न्यागःया बन्धनय्‌ च्वनाः चकंक अभिव्यक्ति 
बिफइ धयागु खँय शंका याये थाय आपलं खनेदयावःगु दु । थ्वया मतलब 
नेवाः भासय्‌ एकाक्षरी खँग्व: दुसां नं थौंया न्हून्हू सन्दर्भयात अभिव्यक्त यायेत 
पायछि खँग्वःया आपलं अभाव खनेदु । उकि  न्यागः न्हय्‌गः न्यागलं चकंक 
अभिव्यक्ति यायेत थाकुइगु जूगुलिं हाइकुया थासायात भचा व्यापक यायेमाःगु 
खनेदु । थ्व सम्वन्धय्‌ झीगु हाइकुइ नं परिवर्तन आवश्यक दु कि मदु धयागु 
न्ह्यसः जिं न्हापा न्ह्य हे थनागु ख: थःगु वक्तव्यय्‌ (जोशी, ११३०) । निश्चय 
नं थ्व क्षेत्रयू भीसं अध्ययन, चिन्तन मनन व अनुसन्धान यायां थःगु हे पन 
बिइमा: । थौं मखुसां वइगु कन्हय्‌ हिउपा: वइ धयागुलिइ जितः विश्वास दु । 
हाइकूया संरचनाय्‌ हिउपा: वसां स्वभवःलय्‌ अभिव्यक्त यायेगु थ्वया थासाया 
मौलिकतायात ल्यंका तयेगु उपयुक्त हे जुइ । 

(९) मनय्‌ वःथे, यःयःथे च्वःगु ५, ७ ५ आखः व स्वभवः 
जुइवं हे नं हाइकु जुइमखु । हाइकूया थःगु हे स्वरुप दु, थःगु हे पन दु, थःगु 
तत्व दु । थ्वयात लिधनाः हाइकु च्वयेगु कुतः यायेमाः, थ्व हे लँय्‌ कीगु हाइक्‌ 
न्ह्याःवनाच्चंगु दु । तर छुं नं हाइक्‌ च्चये न्ह्यः थःगु बिचाः, थम्हं ल्ययागु 
विम्व, खँग्वः प्रस्तुत यायेगु पह: आदिया थः दुने हे अन्तर चिन्तन, मनन तथा 
अनुसन्धात्मक ज्या याये फुसा स्यल्ला:गु, सशक्तगु हाइकु बुइ, थ्व पाखे नं 

भीगु प्रयास केन्द्रित जुइमा: । 


(१०) हाइकृयात छुं द॑ न्ह्यःतक्क कविता विधाया छगू धाः तक्क नं 
स्वीकार मयाः, छुं छुं पत्रिकां, छुं छुं संस्थां, अझ कवि व समालोचकतयूसं थ्व 
धाःयात अलग जक मखु, थ्वयात अस्वीकृत, बकवास धका: प्रकाशन यायेगु 
व टिकाटिप्पणी यायेगु नं मस्व:, थ्व धाःया मूयात थुइकेत नं मस्व: । तर थीं 


~ 


वयाः थ्व धाःया थःगु हे मू, मान्यता कायम जुइधुंकुगु दु । थ्वयात कविता 
विधाया छगू महत्वपूर्ण धाःया रुपय्‌ नं अंगिकार यायेधुंकूगु दु । थ्व परिप्रेक्ष्यय्‌ 
आः हाइक्‌ च्वमि, हाइक्‌ समालोचक व हाइक सफूयात छुं नं सिरपालं 
बन्चित यायेगु उचित मजू, कविता विधाया मेमेगु धाःयात थें थ्व धाःयात नं 
समानरुपं महत्व बिया यंकेमा:गु दु । निश्चय नं थन्याःगु प्रयासं कन्हय्‌ झीगु 
हाइकु अन्तर्राष्ट्रिय क्षेत्रय्‌ थःगु हे बिस्कं थाय्‌ स्थापित याना वनिगुलिइ 
ग्वाहालि जूवनी । 


अन्तय्‌ थौं तक्कया हाइकू क्षेत्रय्‌ झीगु कृतः सशक्त रुपं न्ह्याःवनाच्चंगु 
दु । थ्व क्रमयात निरन्तरता बिया: यंकेफ:सा भीगु हाइक नं बिस्कं इतिहास 
बुइकी धयागु विश्‍वास दु । ७ 

थौंया हाइकु : छगू अभियान 


- अवधारणा, स्थिति व नीतिगत मार्ग निर्देशन 
पृष्ठभूमि 


निश्चय नं हाइकृया थःगु कथंया बिस्क मू दु, थःगु कथंया परम्परा 
दु, थःगु कथंया इतिहास दु । उकि हे हाइक्‌ कविताया धाः (प्रवाह) न्हापा 
गुकथं न्ह्यात उकथं न्ह्यानाच्वंगु मदु । छगू धाः धुंकाः मेगु धाः नं थाय्‌ 
कयावनाच्वंगु खनेदु । थुकथं हाइक्‌ कवितां त्वाथःत गगं थौंतकया दुने थःत 
विस्तृत रुपं विकास याना यंकेधुंकूगु दु । विकास धयागु निरन्तर रुपं 
न्ह्या:वनाच्वनीगु प्रक्रियागत क्रम खः । थ्वयात इलं, ईनाप बुझ्गु अभियानं, 
घटनां, मनुखं वा प्रकृति पनां पने फइमखु, पने नं मज्यू । यदि विकासया 
पला: मखु थाय्‌ अथवा यःयःथाय्‌ लात बाय्‌ न्ह्याःन्स्याःथें पला: न्ह्याकाः 
यंकल धाःसा, थःगु मनय्‌ लूथें बाय्‌ नुगलय्‌ वःवःथें न्ह्याका यंकल धाःसा 
उकि बांलाःगु गति गुबलें काये फइमखु । थज्या:गु क्रमयात पना:, मखुगु लं 
मलीकूसे, खःगु लँय्‌ न्ह्यायेत प्रेरित यायेमाः, न्हूगु ल॑ बुझ्काःसां घ्वाना: 
यंकेमा: । थ्व हे परिप्रेक्ष्यय्‌ थौंतकया हाइक॒या विकासयात मूल्यांकन यायेबलय्‌ 
म्हिगःया हाइकृया सैद्धान्तिक पक्षय, विभिन्न अंशय, विषयगत लागाय्‌ व 
संरचनागत प्रस्तुतिइ यक्व हे हिउपा: वयेधुंकूगु कीत अनुभूत जुइ । थ्व 
हिउपा: नं चायेकं वा मचायेक न्हूगु दिशानाप न्हूगुपन व अलग हे स्वरुप 
बिया यंकेगु प्रयास जुयाच्वंगु दु । 


थौंया हाइकुया अवधारणा 


म्हिगःतक हाइकृया लागा विशेष याना: प्राकृतिक विषय व थ्व नाप 
सम्वन्धित तत्व, दृश्य, घटना तथा परम्परागत स्वरुपय्‌ वा बनावटय्‌ जक 
सीमित जुयाच्वंगु घेरायात त्वा:थला: छुं द॑ न्ह्यःनिसें थ्वया विषय क्षेत्रय्‌ 
विविधता व व्यापकतां थाय्‌ कयावंगु दु, संरचनाय्‌ नं हिउपाः वःगु दु । खः नं 


ळे > 

भीगु म्वायेगु स्थिति, थौंया मनूया चाहनाय्‌, गतिविधिइ व प्रयासय्‌ म्हिग:या 
तुलनाय्‌ यक्व हिउपाः वयेधुंक्गु दु । म्हिग:या वातावरण कथं चां व अप्पां 
जक दनीगु छेँ, थौं वया: कंक्रितं जक मखु, न, इस्पातं दयेकेगु, दनेगु 
जुइधुंकल, कन्हय्‌ मेगु हे स्वरुप व मेगु हे वस्तु उपयोग जुजुं वनेफु । अथे हे 
म्हिग:या विश्वास, म्हिगःया मू, मान्यता व धारणा विकासया गतिनाप हिलावंवं 
न्हून्ह्गु म्‌, मान्यता नीस्वना वनी, न्हून्हूगु रुपय्‌ हिलावनी, थ्व छगू क्रम खः 
- निरन्तर यात्रा ! थथे विकासया धा: नापं न्ह्याःवनाच्चंगु विश्वय्‌ बांलाःगु 
जक मखु, बांमलाःगु ग्यानापुगु परिवर्तन नं वःगु दु, वयाच्चंगु दु । थज्याःगु 
परिवर्तनं छखे द्रुत्ततर रुपं विकास यानाः जनजीवनया स्तरयात थकायेत 
यक्व भूमिका म्हितूगु दुसा, मेखें मनू मनू दथुइया स्वापू कमजोर जक मखु, 
थ्व दथुइ अविश्वास, शंका, उपशंकात ब्वलना: जिन्दगीयात त्रसित नं याना 
यंकूगु दु । समष्टिरुपं धायेगु खःसा थःपिनिगु अस्तित्व नं संकटकालीन 
स्थितिइ लानावंगु व थःत थम्हं हे म्हसीके मफइगु जालय्‌ मनूत लाना 
वनाच्चंगु ला द हे दु, थ्व नापं न्हियान्हिथं मनूत स्वार्थी जुजुं वनाच्वन - थःत 
जक जिइक, थःत छिंक, थःत जक कतिलाक, थः ... थः ... थः ... जकय्‌ 
केन्द्रित । थ्व स्थिति निश्चय नं छगू ग्यानापुगु तं (४826) खः - विकासया 
क्रमया ! गन वना दिइगु खः ? धायेमफु । थ्वया लिच्व: गज्याःगु, गथे लाइगु 
खः - जीवनय्‌, आस्थाय्‌, म्वायेगु पहलय्‌, म्वायेगु कुतलय्‌ ? थज्याःगु ग्यानापुगु 
स्थिति न्ह्यःने दुसां जिन्दगी निराश मजुसे, न्ह्याःवना हे च्वंगु दु । जीवन- 
प्रक्रिया, प्रकृति-चक्र तथा आन्तरिक सम्वन्धयात व्यवस्थित रुपं प्रवाहित 
यायेत नं कृत: यानाच्वंगु दु । थ्व च्वय्‌ उल्लेखित निगू अवस्था दुने काना 
वनाच्चँपिं संवेदनशील, चेतनशील, वौद्धिक वर्ग छुं हे वास्ता मयासे रुटिन 
जिन्दगीनाप म्वाना: नं म्वानाच्चना धका: गय्‌ गर्वित थःत तायेकाच्वने फड ? 
गुबले तक वाक्क छिना: सासः ल्हाना: थ्व हे थःगु भाग्य धकाः च्वनेफइ ? 
निश्चय नं जीवन-प्रकूया नापं म्वाइबलय्‌, सास: ल्हाइबलय्‌, न्ह्यलय्‌ ज्वलय्‌ 
नं थ्व वास्तविकतायात वास्ता हे मयासे इपिं धुक्क जुया: च्वने फइमखु । 
म्वायेत यानाच्चंगु प्रयास व मेमेगु ज्या चा हे व विद्रोह जुझमा, चा हे व 
आत्मसमर्पण जुइमा, चाहे व आत्मालोचना जुइमा, चाहे व विज्ञानं 
त्यलायंकाच्चंगु जिन्दगीया स्थिति व चिच्चायूदंगु सः जुइमा, चा हे व छम्हं 
मेम्हसित न्हुयाः दनाच्चंगु तुति जुइमा, चा हे यात्रा विजय/ दुर्घटना / 

व्यवस्थाया पञ्जाय्‌ छतपत जिन्दगी जुइमा थज्याःगु अनुभवगत विभिन्न 
अनुभूतियात अभिव्यक्त मयासे च्वने फइमखु - “थौंया हाइक्‌” च्वमित, 
साहित्यकारत ! म्हिग:या हाइकृया लागा दुने थःगु बिचा: इरुथिरु जुइका: 
थौंया ईनाप न्ह्याःवना च्वना धायेगु ला सिर्फ थःत म्हिगःया इलय्‌ हानं हानं 
घ्वाना: आत्महत्या यायेगु समान जूवनी । थौंया कविया धरातल ला थौंया 
सर्गः, बँ, लः, फय्‌, जीवन पद्धति, व्यवस्था, विकास, उन्नति, विनाश, ध्वंश, 
आस्था, अनास्था, दुर्घटना, आत्म आलोचना आदिनाप सम्वन्धित जुइ, जुइ हे 
माः । म्हिग:या वातावरण, अवस्था व म्वायेगु लँपुया घेरां पिहां वयाः परम्परागत 
हाइकूया विभिन्न सैद्धान्तिक क्षेत्रयात अस्वीकार याना: “थौंया हाइकु” थः 
चकनेत सर्गः माःगु दु । छुं देयसं ला हाइकूया परम्परागत अनुशासनयात 
तक नं हाथ्या बिया: थःगु हे तालया हाइकुया सृजना यानाच्वंगु दु । 


थ्व पृष्ठभूमिइ विभिन्न देयूया हाइकुया विकासयात स्वयेबलय्‌ 
बहुसंख्यक देय्‌ अझ नं व हे परम्परागत धारणा, तत्व, विषयवस्तु व संरचनाय्‌ 
हे थःपिन्त चिना: न्ह्याःवनाच्चंगु दु । छुं छुं देशय्‌ जक हाइक्‌ कवितयूसं व 
समालोचकतयसं न्हूगु धारणा, न्हूगु पन, न्हूगु विषयवस्तुत समावेश याना: 
हाइकृया इतिहासयात थःगु हे तालं विकास याना यंकाच्चंगु दु । 


नेपा:या हाइकूया विकासयात सिंहावलोकन याना स्वःसा, थ्व धाः 
द्रत्ततर रुपं न्ह्याःवनाच्चंगु दु । नेपालभाषाय्‌ प्याहां वयाच्चंगु “थौंया हाइक्‌” 
नेपाःया मेगु भायया दथुइ जक मखु, थ्व देयया छिमेकी देयया दथुइ नं बिस्कं 
अस्तित्व कायम यानाः ई कथं थःत सशक्त रुपं हिइकाः कोशल्वहंया रुपय्‌ 
स्थापित याना: वनाच्चंगु दु । “थौंया हाइक्‌” थौंया किपाः खः, थौंया मनुखं खंगु, 
अनुभव यानाच्वंगु अवस्था, जिन्दगीया संघर्ष, प्रगतिया कुतः, कन्हयया प्रति 
आस्था, कन्हयूया सम्पन्न लँया खोजयात प्रतिनिधित्व यायेत दनाव:गु अभियान 
खः - “थौंया हाइक्‌” । जीवन, लकस व विकासया दथुइया स्वापू सशक्त रुपं 
कायम याना: न्ह्याःवनेत बूगु, ब्वलंगु पला: खः - “थौंया हाइक्‌” । सैद्धान्तिक 
दृष्टिकोणं मूल्यांकन यायेबलय्‌ जीवन, लकस व विकासया दथुइ निरन्तर रुपं 
स्वापू कायम जुया हे च्वनी (चित्र १)। यदि मनू वा प्रकृतिपाखें थ्व अन्तर 
सम्वन्धया सन्तुलन खलबलय्‌ जूवन धाःसा विभिन्न कृप्रभाव, समस्या बुयाः 
परिस्थितिक सन्तुलन (£010८३ ३।81८९)य्‌ नं ग्यानापुगु लिच्वः लाःवनी । 

थ्व हे स्वापू, स्वापूया सन्तुलन विषय व यदि छुँ जुया: थ्व सन्तुलन स्यन धाःसा 
छाय्‌ ? छु जुयाः स्यंगु ? छु याःसा थ्व सन्तुलन हानं कायम जूवनी, गथे जूसा 
सन्तुलन सशक्त जुइ ? थ्व तथ्य थौंया हाइकूइ हाइकु च्वमितय्‌सं व लेखय्‌ 
समालोचकतय्‌सं अभिव्यक्त यायेगु कुतः जुइमा: (चित्र १) । 


जिं स्वये “थौंया हाइकु”या थःगु हे विशेषता दु (तालिका १) । थ्व 
विशेषताय्‌ मुख्यतः राष्ट्र व विश्वया विभिन्न स्थितिवोध, थौंया मनूतय्‌सं 
भोगय्‌ यानाच्वंगु जिन्दगीया यथार्थता व म्वायेत यानाच्वंगु संघर्ष, वातावरणीय 
हास, विज्ञानया अधिपत्य जिन्दगीइ, कन्हयूया चिन्ता व दिगो विकासया खोज 
व लँपुया अनुसन्धान आदियात दुग्यंक विश्लेषण, चिन्तन मनननापं एकीकृत 
रुपं स्वयेमाःगु खँय्‌ जोड ब्यूगु दु (तालिका १) । 


(मानवीय व ५“ 


चाप (मानवीय व प्राकृतिक) 
चित्र नं १ जीवन, लकस व विकासया अन्तर स्वापू 
लकस = भौतिक, प्राकृतिक, सांस्कृतिक, सामाजिक व आर्थिक श्रोत व 
राजनैतिक तत्व आदि । 
जीवन = मानवीय तथा प्राकृतिक जैविक विविधता 
विकास = भौतिक, सामाजिक, सांस्कृतिक व आर्थिक विकास, प्रकृति 
संरक्षण तथा व्यवस्थापन 

तालिका १ “थोंया हाइक्‌”या विशेषता 

















१. विषयवस्तुइ व्यापकता व विविधता : प्रकृति जक मखु, 'थौंया हाइकु 
कविता'या विषयगत क्षेत्रत -कीपिं म्वानाच्वनागु लकस, लकसया विभिन्न 
श्रोतत, व्यवस्था, जीवनं भोगय्‌ यानाच्वंगु जिन्दगी, मनू व मेपिंनापया 
स्वापू, विकास, युद्ध, प्रकोप, विज्ञान, व मेगु विविध विषयत न्ह्यागं जुइफ्‌ 
अर्थात विषयवस्तु सीमाहीन । 

२ भौतिक, प्राकृतिक, सांस्कृतिक, सामाजिक, आर्थिक तथा राजनैतिक 
तत्वत व विविध तत्वनापया जीवनया अन्तर सम्वन्ध, अन्तर सघर्ष, 
विद्रोह व व्यवस्थापनया कुतःत । 

३ 'थौंया हाइक' कविताय्‌ किगो (10), किरेजु (£7९४) यात समावेश 
यायेमा वा प्राथमिकता बिइमा: धेगु अनुशासन मदु । किगो प्रयोग यायेगुसा 
थौंया किगो वा थः म्वानाच्चनागु लकसया वा जुयाच्चंगु विकास सम्वन्धित 
किगो प्रयोग यायेमाः । 

४ 'थौया हाइकू'या संरचनाय्‌ थौंतक नं मिंन्हय्‌ग: आखःग्वः स्वभवः दुने 
अभिव्यक्त यानाच्वंगु हे जूसां, कन्हय्‌ वना: थुखेउखे नं जूवनेफु, न्हूगु 
स्वरुप नं बुया: ब्वलनेफु । 

५ 'थौंया हाइक!इ सिर्फ सतहलं जक स्वया: विषयवस्तुयात, घटनायात 
खनेसात अभिव्यक्त याइ मखु । स्थिति, घटना, प्रकोप, समस्यायात व्यापक 
रुपं चिन्तन, मनन यानाः अभ स्पष्टं धायेगु खःसा एकीकृत रुपं छानविन 
याना: अभिव्यक्त याइ । 

६ 'थौंया हाइक' फगत वर्णन जक मखु थ्वं ला थौंया भीगु विकास, सघर्ष 
व म्वायेत यानाच्चंगु कुत:यात नं ब्वइ, थ्व नापं कन्हय्‌ वनेमाःगु नीतिगत 
दिशा संकेत नं याइ । 

७ 'थौंया हाइक'या विम्वत संप्रेषणीय जुइ । थ्वं ब्वइगु किपात ब्वमिपिंत 
थःगु न्ह्यःने दंवःथें, थम्हं खनाच्चंथें आभाष याकिइ । 


(ते हाइक' रोध याका थनाबिइ थ्वया 
८ 'थौंया हाइकं' विषयवस्तुयात बोः : चेतना , थ्वया 
लिच्वलं न्ह्यपुइ तरंग हयाबिइ । 

थौंया हाइकुया विकास 


नेपालभाषा हाइक्‌॒या विकासक्रमयात ताल्जुइ लना: स्वलधाःसा 

थौंया प्रगति स्थिति थथे यचुक खनेदु - 
(क) परम्परागत हाइकृया सैद्धान्तिक पक्ष, विषयवस्तु व तत्वयागु 
अनुशासन दुने च्वना नं हाइक्‌ कवितयूसं इलय्‌ ब्यलय्‌ “थौंया हाइक्‌” च्वया: 
योगदान याना वयाच्वंगु दु । हाइक्‌ च्वमित विशेष याना: माधवलाल कर्माचार्य, 


> 


दुर्गालाल श्रेष्ठ, श्यामसुन्दर सँय्‌जु, विमल ताम्राकार, तुयू पुं, बद्री बेदना, 


कृष्णभक्त बोडे, भूषणप्रसाद श्रेष्ठ, दया खड्गी बेचैन, सौरभ शाक्य, सुधीर 
ख्वबिपिनिगु तःधंगु देन दु । 

(ख) परम्परागत हाइकृया विषयवस्तु व तत्वयागु लागाया घेरां 
पिहां वया: थौंया जीवन, लकस व विकास दथुया अन्तर स्वापूयात एकीकृत 
रुपं चिन्तन मनन यानाः 'थौंया हाइक' च्वमितय्‌सं हाइक्‌या ख्यःयात विस्तृत 
याना: थःगु अनुभूतियात ई ल्वयेक अभिव्यक्त याना वयाच्वंगु दु । 


इलय्‌ ब्यलय्‌ “थौंया हाइकु”या अवधारणा अनुसारया हाइक्‌ प्रकाशन 
जुयाच्वंसां थौंया हाइकृया बिस्कं इतिहासया शुरुवात जूगु तःदँ मदुनि । 
समष्टिरुपं धायेगु खःसा डा आनन्द जोशीया “खँग्व: सीमाहीन : सीमाहीन 
जि” सफू प्रकाशनं “थौंया हाइक्‌”यात अभियानया रुपय्‌ न्ह्यःने यंकेत तःधंगु 
भूमिका म्हितल व वनेमाःगु लँ नं स्पष्ट यानाबिल । थ्व हे प्रयासं हाइकृया 
इतिहासय्‌ छगू न्हूगु दिशा बुझकूगु जक मखु, भीगु देयया मेमेगु भायया 
हाइकू च्वमितयूत व छिमेकी देययात नं 'थौंया हाइक'या महत्व महसूस 
याकाबिल । 'थौया हाइक्‌'या शुरुवात थौंया माग खः, भीगु कन्हे वनेगु दिशा 
खः धका: क्यनाबिल (आनन्द जोशी, ११३०क) । वरिष्ठ समालोचक माधवलाल 
कर्माचार्य (११३२)जुं च्वयादीगु दु “खँग्वः सीमाहीन : सीमाहीन जि’ नांगु 
हाइकू मुनाया पिथना नेपालभाषा काव्य ख्यलय्‌ छगू न्ह्यथनेबहगु घटना 
जूवःगु दु । ... वयूकःया थ्व न्हापांगु हाइकु मुना स्पष्टता हाइकु विषययागु 
वयकःया मान्यताया दसि खः, गुकिं वयकःया थ्व मान्यता लुइकेगु ज्या जूवंगु 
दु अले गुकिइ थ्व मान्यता प्रतिष्ठित न॑ जूगु दु ।” थथे हे धुव मधिकर्मी 

(११३०)जुँ बिस्कं विम्वया प्रस्तुतीकरण, अनुभवयात जीवन्त अर्थ बिइगु 
प्रयास, व चिन्तनया विविध प्रयाग थ्व सफू दुनेया हाइकृया विशेषता खः व 
थुकिइ दुनेया हाइकं न्हुगु दिशा बिइत स्वःगु दु धका: च्वयादीगु दु । समालोचक 
इन्द्र मालीजु (११३२) खँग्व: सीमाहीन : सीमाहीन जि’ नांगु हाइक्‌ मुनाया 
सम्वन्धय्‌ थःगु मनंतुना खँ थथे प्वंकृगु दु विषयवस्तुइ विविधतायात समावेश 
यानातःगु अनुभूत जुड, कविं थम्हं खनागु, थम्हं भोगय्‌ यानागु सत्य व 
यथार्थयात थःगु विषयवस्तुया रुपय्‌ सहज रुपं अभिव्यक्त यायेफुगु वाःचायेका 
बिउ । ... भीगु हाइकुया कविताया ख्यलय्‌ छपला: न्ह्याकेगु ज्या जूगु दु । 
अथे हे नःलि पत्रिकाय्‌ सफू म्हसीके स्तम्भय्‌ थ्व हाइकू सफूया बारे सम्पादक 
नरेशवीर शाक्य (११३०)जुं थथे नं च्वयादीगु दु - “वयकः(आनन्द जोशीज्‌)या 
कविता लेखनशैली व प्रस्तुतिइ थःगु हे मौलिकता खनेदु थें आ:या हाइकू 
लेखनय्‌ नं थ्व हे स्तरीयताया प्रतिविम्व खनेदयाच्वंगु दु ।” समग्र रुपं धायेगु 
खःसा डा.आनन्द जोशी, ईश्वरीमेंया श्रेष्ठ, अगीब बनेपाली, मिलन शाक्य, 
मंगलनारायण जोशी, रामा शाक्य, रामभक्त कायस्थ, बुद्ध नेवाः, सुनिता जुनु, 
दिनेश शिल्पकार, डा. बज्रराज शाक्य, रेणु श्रेष्ठ, विजयरत्न असंबरे, शाक्य 
सुरेन, रामकृष्ण श्रेष्ठपिनिसं “थौंया हाइक्‌”यात अभियानया कथं न्ह्यःने 
यंकाः न्हूगु मोड बिइत कुतः यानाच्वंगु दु । 


थौंया हाइकु नं विशेषरूपं ध्यान केन्द्रित यानाच्चंगु विषय क्षेत्र 
१ राष्ट्रिय वा अन्तराष्ट्रिय समस्या 


'थौंया हाइक्‌'या लागा सीमाहीन, थ्व दुने अभिव्यक्त जुइगु छुं नं 
अनुभूतियात कुने मज्यू, कुने नं फइमखु, थ्व ला थः थम्हं हे विस्तृत । 
व्यापकता हे थ्वया विशेषता खः । थौंया हाइक्‌या विषयक्षेत्र छगू देयया 
वातावरण, जीवन पद्धति, विकासया गतिनाप सम्वन्धित जुयाच्वंसां चायेक 
वा मचायेक थ्व मेमेगु देययागु लकस, जीवन व विकासनाप नं सम्वन्धित 
जुयाच्चनी । क्वयूया हाइक्‌ राष्ट्रिय परिप्रेक्ष्यय्‌ व अन्तर्राष्ट्रिय समस्यानाप 
सम्वन्धय्‌ च्वयातःगु जूसां थ्व हाइकुइ व्यक्त जुयाच्वंगु बिचाःया विस्तृततां 
सीमा पुला: चकनावंगु दु । 

राष्ट्रिय समस्या सम्वन्धी 


प्यकालँय्‌ भीड 
विरोधय्‌ हे विरोध 
दिशातंगु लँ । 
- डा. आनन्द जोशी (११३०ग) 


चां चां खिचा ख्वै 
स्वःस्वःथाय्‌ मसां लुइ 
ग्या: चिके मप्वं । 

- तुयू पुं (११३२) 


ग्या: ल्वचं घाना: 
सी नवःगु शहर 
कत्याःया मन्दः । 
- सौरभ शाक्य 
पतिया हा:सः 
जनतातयगु ख्वःसः 
ल्ह्वं किसिं मताः । 
- विमल तामाकार (११३०) 


अन्तराष्ट्रिय समस्या सम्वन्धी 


च्वापु-गुँ नाल 
हिमताल तज्जाल 
भयाक्रान्त गां । 
- डा. आनन्द जोशी (११३१ग) 


समुदय्‌ चिक 
प्रदूषित लकस 
संबात सर्गः । 
- डा. आनन्द जोशी (११३१क) 


डा. आनन्द जोशी/ २० 


अनिकाल ई 
लकस मरुभूमि 
अडिग सितु । 
- डा. आनन्द जोशी (११३१घ) 


दे देया युद्ध 
भी भीनाप हे ब्याग: 
ल्यहांवन ई । 
- डा. आनन्द जोशी (११३१ख) 


२. वर्तमान जिन्दगी व अस्तित्व सम्वन्धी न्ह्यस: 


विश्वया हिउपाःया क्रमनाप जिन्दगी म्वायेत स्वःसां न्हन्हुगु समस्यां 
हाथ्या बियाच्वन । थ्व म्वायेगु सघर्षय्‌ मनूतयगु अस्तित्व तक नं संकटय्‌ 
लाना: वनाच्वन । उकि थःगु जीवनया मू व थःगु महत्वयात कयाः यक्व 


न्ह्यसः दनावःगु दु । 


३. विकास (भौतिक, प्राकृतिक, साँस्कृतिक, सामाजिक, आर्थिक 
तथा राजनैतिक तत्व व विविध तत्व) 


जिन्दगी छगू धुंकाः मेगुया वह विकासया धालय्‌ न्ह्या:वनाः 
इपांथिपां मदयाच्वंगु थ्व स्थिति तसकं ग्यानापु - थौंया लागि, कन्हयूया 
लागि । थज्याःगु हिउपाः नं जीवन, श्रोतय्‌ व लकसय प्रभावित यानावं 
च्वनी । थ्व अनुभव व अनुभूतियात हाइकु कवितयस प्वंकूगु दु थःथःगु 
हाइक्‌इ । 


भौतिक विकास 


स्वनिगः कः भः 
बाग्मती तनाच्वन 
स्वयम्भू याकः । 
- इश्वरीमैंया श्रेष्ठ (११३२) 

कंक्रिट बस्ती 
माखापिखाय्‌ जीवन 
न्हनावन तुं । 
- डा. आनन्द जोशी (११३२) 


प्राकृतिक श्रोतया उपयोग 


लःया प्रयोग 
मतं गां झलमल्ल 
क्वय्‌ खुसि सुख्खा । 
- डा. आनन्द जोशी (११३२) 


साँस्कृतिक क्षेत्र 


जिं लक्ष्मीपूजाय्‌ 
मत च्याका छे छखां 
ख्युं थःके व्याप्त । 
- डा. आनन्द जोशी (११३०क) 


सामाजिक अवस्था 


तराई दुन 
पहाडय्‌ नं चलः वः 
थन लः मदु । 
- विजयरत्न असंबरे (११३२) 
ज्यापुया कृतः 
दोहँनं नयाच्वन वा 
मनू सालिक । 
- डा. आनन्द जोशी (११३१ग) 


डा. आनन्द जोशी/ ३२ 


अर्थिक स्थिति 


भ्वखाय्‌ ब्वःगु दे 
अर्थतन्त्र धेचुल 
गालय्‌ भी, आस्था । 
- डा. आनन्द जोशी (११३३) 


राजनैतिक अवस्था 


तुप: सुचुकाः 
शान्तिया वार्तायात 
हि भ्याःगु ल्हाःतं । 

- दया बेचैन (११२६) 


ल्हाःपा थाना हः 
बैगलय्‌ दागादुगु 
संसद राज । 

- अगिब बनेपाली (११३२ 


ल: मदु पुखू 
न्या लहीगु योजना 
बकूला दंग । 


- रामा शाक्य (११३२) 
४. जीवन म्वायेत मा:गु आधार व थ्वया संरक्षण सम्वन्धी मुद्दा 


जीवन म्वायेत माःगु न्यूनतम तह पुला: लः, फय्‌, जः आदि प्रदूषित 
जुजुं वनाच्वन, भू नाप जैविक विविधताया अतिप्रयोग व अवैज्ञानिक उपयोगं 
विभिन्न समस्या नं बुयाच्वन | थ्व क्रमया निरन्तरं कन्हय्‌ तःधंगु संकट 
वयेफु । उकि इलय्‌ हे थ्व तत्वयात संरक्षण याना: योजनावद्ध रुपं व्यवस्थित 
याना यंकेमाःगु आवश्यक जूवंगु दु। थ्व हे तथ्ययात हाइक्‌ कवितयूसं 
हाइकइ व्यक्त याना: दक्वसित आकर्षित याःगु दु । 

७. शंका, विद्रोह व आस्था 


विकासया लहरय्‌ न्ह्याःवँवं थौं थज्याःगु ग्यानापुगु लिच्वः खने 
दयाच्वन, व खः शंका, उपशंका, अविश्वास, अनास्था आदि । छम्ह मनू नं 
मेम्हसित शंकाया दृष्टि स्वइ, अविश्वास याइ, षडयन्त्र याइ । थ्व यस्से मखु, 
बुलुहुं बूगु खः थः थः जक जिइक म्वायेगु प्रवृत्ति, थुके मनू मनूया स्वापू 
कमजोर जुजुं वनाच्वन, त्वाःदया वनाच्वन । क्वयूया हाइक्‌इ थ्व प्रवृत्तियात 
ब्वया: यथार्थ स्थिति व वर्तमान जिन्दगी ब्वयातःगु दु । 


युद्ध ला जुल 
तर शत्रु गुम्ह खः 
जिं छुँ मखन । 

- श्यामसुन्दर सैंजु (११३०) 


ग्वंग: हालेवं 
सुथ गनं जुइला 
मदंक मनू ! 
- सुधीर ख्वबि (११२९) 


लबु दना वै 
खुसि बाः निरन्तर 
लः सुइमखु । 
- कृष्णभक्त बोडे (११२२) 


मालाच्वना जिं 
थ्व कोलाहल थासय्‌ 
सम्यूक बुद्ध । 
- बद्री बेदना (११३२) 
ब्याग: लः खुसिं 
मू धालं ब्याग: जि थौं 
'जि' म्वाये थः हे । 
- डा. आनन्द जोशी (११३२) 


डा. आनन्द जोशी/ ३४ 


पोया जा: प्यनी 
गब्ले पोक्ता, गब्ले न्या 
लः न्ह्याना च्वनी 

- तब: (१११३) 


६. व्यवस्थापन : थौं व कन्हय्‌ 


न्ह्याथेंज्याःगु हिउपा: वःसां, थ्व हे अन्तिम मखु, प्रत्येक जीवनया 
थौं दु, कन्हय्‌ दु । थौं प्रति आस्था दु, कन्हय्‌ बांलाइ धका: नं विश्वास दु । थ्व 
हे पृष्ठभूमिइ जिन्दगी थौंयात बांलाकेगु, व्यवस्थित यानायंकेगु व कन्हयूया 
लागि बांला:गु ज्या याना यंकेगु कुत: नं यानाच्वंगु दु । क्वयूया हाइकु पंग: 
चिडका: थःपिं हे न्ह्याःवनेमाःगु व कन्हयूया लागि हिउपाः वइगु नं संकेत 
याःगु दु । 


धू, के व्याप्त थाय्‌ 
न्हयपु नं त्रसित थौं 
जिं ला चायूका भयाः । 
- डा. आनन्द जोशी (११३०क) 


छ दुनेया मि 
व्यवस्थाया पञ्जलय्‌ 
आः नँ नाइ, थौं । 
- डा. आनन्द जोशी (११३१७) 


कन्हयूया लँपु व नीतिगत मार्ग निर्देशन 


“थौंया हाइक्‌”या शुरुवात जूगु तःदँ मदुनिसां, थ्व धा: नं वर्तमान 
जीवनया विभिन्न पक्ष, भौतिक, प्राकृतिक, सास्कृतिक व सामाजिक श्रोत व 
जीवनया सम्वन्ध व थौंकन्हय्‌ व्यवस्थापन यायेमाःगु पक्षयात नं दुग्यंक 
वालाः मार्ग निर्देशन प्रदान याना वनाच्वंगु दु - थौंया जिन्दगीयात, न्स्याःवनाच्चंगु 
न्हू-पिढीतयूत, कन्हय्‌ वइपिं जिन्दगीयात नं । हाइकु कवि/ कवियत्रीतय्‌गु, 
समालोचकतयगु, पत्रकारतयगु, टिप्पणीकारतयूगु व बौद्धिकवर्गतयूगु तःधंगु 
देनं हे थ्व धा: नं महत्वपूर्ण उपलव्धित हासिल यायां न्ह्याःवनेत सफल जूगु खः । 

अभ नं वनेमाःगु लँ ताःहाकः, बुलुसे च्वं, खसुं त्वपुयाच्वंगु दु, 
थांक्वां वं, गा: दु, चल: वनाच्वंगु दु । उकिं इलय्‌ हे झीगु पलाः धिसिमिसि 
धायेक न्ह्याःवनेत क्वयया नीतिगत मार्गनिर्देशनयात ध्यान बिया: पला: 
न्ह्याकेमा: । 


१. 'थौंया हाइक'या विकासक्रमय्‌ जनतायात अलग तया: थःपिं 
जक ब्वाँय्‌ वना: 'जि ला आज्जुइ थ्यन' धया: घोषणा यायेगु थम्हं थःत धोखा 
बिइगु सावित जूवनी । जनताया जिन्दगी, इमिसं भोगय्‌ यानाच्वंगु न्हिन्हिया 
पद्धति, इमिगु इच्छा, वाध्यता, विवशता, विद्रोह, सन्तुष्टि व असन्तुष्टियात नं 
भीसं हाइकूइ थाय्‌ बिया: वनेमा: । थुकिइ जनतां थःगु हे जिन्दगीया किपा: 
हाइकुइ खनी, अले चेतना थनाबिइत गाहालि याइ । थःगु वक्तव्यय्‌ डा. 
आनन्द जोशीं (११३०ख) अभिव्यक्त या:गु बिचा: थन सान्दर्भिक जुया ब्यू, व 
खः 'हाइक्‌ मि खः, थ्वं भौतिक रुपं ला पुइ मखु । तर व हे मिं झी दुने चेतना 
थनाः न्ह्यपुइ तरंग हयाबिइ । थ्व हे हाइकुया सफलता खः ।' 


२. 'थौंया हाइक्‌'या विकासया लँय्‌ छगू ग्यानापुगु अभाव अभ नं 
विद्यमान दनि । 'थौंया हाइक्‌'यात विकास याना: गन्तव्यय्‌ थ्यंकेत हाइकु 
च्वमितयगु प्रयास जक पर्याप्त मजू, थ्व धा:यात इलय्‌ ब्यलय्‌ मूल्यांकन 
यानाः थौंया स्थिति व वनेमाःगु दिशा संकेत यायेत समालोचकत, पत्रकारत, 
टिप्पणीकारत्यगु नं त:धंगु भूमिका आवश्यक दु । 'थौंया कविता'या अभियान 
शुरु यानाबलय्‌ थःपिनिगु पूचःया दथुं हे समालोचकत नं बुइकाः न्ह्याःवंगु 
इतिहास भीगु न्ह्य:ने दहे दु । अथे हे 'थौंया हाइक' क्षेत्रम्‌ नं थज्याःगु पला: 
न्ह्याकेमाःगु आवश्यक खनेदु । थ्व नापनापं आःतक पिहां वःगु हाइक्‌ मध्ये 
कोशल्बहं साबित जुइधुंकूगु हाइक विभिन्न भासय्‌ नं अनुवाद याना: विश्वया 
हाइकूया दथुइ भीगु नं थाय्‌ दु धयागु क्यनेत न्ह्या:वनेमाःगु नं आवश्यक दु । 
थ्व ज्याय हाइकु च्वमितयूसं नं ब्वति कयाः न्ह्याःवनेगुलिइ प्राथमिकता 
बियावनेगु आवश्यक खनेदु । 


३. परम्परागत हाइकु जनताया जिन्दगीनाप सिबे प्रकृतिनाप यक्व 
सम्वन्धित जूगुलिं ब्वमितयूत उगु ईया हाइक्‌ थुइके थाक्‌ । थौंया हाइकूया 
लागा जनताया जीवनया छचा:खेरंया परिवेश, तत्व व जनतां न्हियान्हिथं 
भोगय्‌ यानाच्वंगु जीवन पद्धति, वाध्यता, विवशता व विद्रोह नाप यक्व 

सतीगु स्वापूया फलस्वरुप थौंया हाइक्‌ बोधगम्य जूवंगु दु । सम्पूर्ण रुपं 
मखुसां थौंया हाइक्‌ नं जनता वा ब्वमितयगु जीवन व इच्छा, म्हगस व 
कन्हयया लँ नाप क्वातुगु सम्वन्ध तया: वनाच्वंगु दु । तर थौंया हाइक्‌ 
बोधगम्य मजूगु, थुइके थाकुगु खँग्व: प्रयोग यानाः थःत बौद्धिक हाइक्‌ च्वमि 
धायेकेत स्वयेगु जनतापाखे तापाना वनीगु लिच्च: जूवनी । उकि जनताया 
जीवननाप, थौंया लकसनाप, व्यवस्थानाप, सम्वन्धित खँग्व: प्रयोग याना 
यंकेत स्वयेमा: । यदि छुं विम्व वा प्रतीक प्रयोग यायेगु हाइक्‌यात सजीव 
यायेत मदयेक मगा:गु थें च्वंसां क्वय्‌ टिप्पणीइ च्वया: व्याख्या याना: वोधगम्य 
यायेत स्वयेमाः । 


४. 'थौंया हाइक्‌? मनय्‌ वःवःथे, यःयःथे, न्ह्याःन्ह्याःथे च्वयेगु धाः 
मखु । 'हाइकुइ दकसिबे दयेमाःगु ला कविता खः, कविताहीन हाइकु छपा: 
भ्वं जक सावित जुइ' (आनन्द जोशी, ११३०ख) । छुं नं अनुभव, छुं नं खनागु 
दृश्य, घटना वा कूत:यात अथें ब्वयेगु सिबे थ्व विषयवस्तुयात चिन्तन मनन 
याना: जक हाइकृया रुपय्‌ सजीवता बिइमाः । अझ गुलिं गुलिं हाइकृया 
विषयवस्तुयात तःन्हु तक न्ह्यपुइ चिन्तन यानाः नं स्पष्ट मजूसा अन्तय्‌ 
अनुसन्धानात्मक ज्या तक नं याना वने मालेफु । 'थौंया हाइक्‌' जक मखु 
परम्परागत हाइकु च्वयेत नं यक्व चिन्तन मनन यायेमाः, थज्या:गु कुतलं 
पिहां वःगु हाइकु जक कोसल्वहं सावित जूवंगु दु, उदाहरण : 


पुलागु पुखू 
ब्यांचा क्वब्वात छत्थुं 
ल: तिंक न्हुल । 

- वासो 


५. हाइकूया सैद्धान्तिक पक्ष, तत्व, विषयवस्तु आदि ईअनुसार वा 
आवश्यकतानुसार हिइका: यंके मालेफु । दकसिबय्‌ ध्यान बीमाःगु ला ईया 
वातावरणनाप, थौंया जिन्दगीनाप, थौंया म्वानाच्चंगु पद्धतिनाप, जिन्दगीया 
चाहना, आस्था, भविष्यनाप भीसं च्चयेगु हाइकु सम्वन्धित जुइमा: । थथे 
यानायंकेत मेपिनिगु देय्‌ नं अंगिकार याना यंकाच्चंगु हाइकुया सिद्धान्त, 
इमिगु पद्धति, इमिगु संरचनायात हे नाला वनेमा:गु धयागु आवश्यक मखु । 

हाइक्‌ धयागु ला छुँ नं वस्तु वा कविता वा बाखं आदिया “ट्रेड नेम” थें जक 
खः, जापानं विकास यायेवं त्‌ं न्ह्याबलें हाइक्‌ न्ह्यःने जापान स्वाना 
यंकाच्चनेमाःगु जितः युक्तिसंगत मताः । भीसं भीगु देय, थनया जनतातय्‌गु 
जीवन पद्धति, भीगु श्रोत, भीगु आस्था, कीगु संकल्प, भीसं म्वायेत 
यानाच्चनागु प्रयास आदि दथुया स्वापूयात विशेष ध्यान बिया: थःगु हे पहलं 
हाइकूया विकास याना वनेत प्राथमिकता बिया वनेमा: । भीसं च्वयेगु “थौंया 
हाइक्‌”इ भी, झीगु जीवन, भीगु संकल्प, कीगु विश्वास म्वानाच्वंगु जीवन्त 
किपाः दयेमाः । 


अन्तय्‌ झीगु भाषाय्‌ “थौंया हाइक्‌” न्ह्याकाच्वंगु यात्राया उपलव्धि 
गर्व याये फयेक न्ह्य:ने दंवयाच्चंगु दु । जिं स्वये थौंया परिप्रेक्ष्य झीगु 
हाइकूया थाय्‌ झीगु छिमेकी देय अर्थात दक्षिण एसियाया देय्‌ स्वयां न्ह्यःने 
लालां वनाच्चंगु दु । थ्व हे तालं भीगु पला: व्यवस्थितरुपं न्ह्यःने यंकेफःसा 
निश्चय नं झीगु “थौंया हाइकु” नं विश्‍वय्‌ बिस्क इतिहास बुइकिगुलिइ जि 
विश्वस्त दु । 'थौंया हाइक्‌'यात न्ह्यःने यंकेत महत्वपूर्ण भूमिका म्हितावनाच्वंपिं 
हाइक्‌ च्वमितयगु यात्रायात सुनां नं पनेमज्यू, छायूकि थ्व अभियानं सर्गः थें 
चकनाः म्वायेत न्हूगु दिशा बुझ, ब्वलनी । 


न्ह्याःवना च्वन इपिं थःगु हे अभियाननाप 
निखेया सि तछयाना: पिहां वयाच्चंगु दु इपिं 

चेतनाया मुहान जुयाः 

आस्थाया पुसा जुयाः 

पनेत स्वयेमते इमिगु प्रयास 

प्याकेब्यु/ ब्वलनेव्यु 

विशालता 
(गुगुली संकीर्णता मदु 
सर्गः जुयाः चकनीगु निश्चितता जक दु !) 
- डा . आनन्द जोशी (१११३) ७ 

थौंया हाइकु 
- विकास क्रम, विविधता, व्यापकता व दिशावोध 


कविता विधाया विभिन्न धा: मध्ये हाइक्‌ छगू बिस्क धाःया रुपय्‌ 
ब्वलना वयाच्वंगु दु । खला हाइक्‌या शुरुवात एकिन याना: धाये मफु, अयूसां 
१७गूगु शताब्दीइ जापानया काव्य साहित्यय्‌ छगू महत्वपूर्ण अभियानया 
रुपय्‌ विकास जुया: ब्वलंगु खः । थ्व धाःयात जापानया लागां पिने विश्वया 
साहित्य ख्यलय्‌ स्थापित यायेगुलिइ हाइक॒या विभिन्न प्रवर्तकत मध्ये मात्सुओ 
वाशो (१९४४-१९९४) या तःधंगु देन दु । वयूकःया कूतलं हे हाइक्‌ जीवनया 
छगू महत्वपूर्ण पक्ष जुया: कन्‌ झन्‌ चकनावंगु जक मखु कि प्राकृतिक 
पक्षयात नं विभिन्न दुष्टिकोणं स्वया: विभिन्न रुपं हाइकूइ समावेश यानायंकेत 
वय्‌कलं तःधंगु तिबः बियादिल । 


प्राकृतिक दृश्य, वातावरणीय स्थिति (ह्यास व संरक्षण), जीवनया 
प्रसंग, जीवनय्‌ घटय्‌ जुइगु घटना, मानवीय क्रियाकलाप आदि पाखें बुझगु 
अन्तर अनुभूतियात गथे कविं अनुभव याःगु खः, अथे हे खँग्वलं अभिव्यक्त 
यायेगु हे हाइक्‌ खः । मेखतं धायेगु खःसा अनुभूतिया चरमक्षणया कविता खः 
- हाइकु । थ्वयात विश्वया दकसिबे चिहाक:गु कविता धका: नं धया वयाच्वंगु 
दु । चिहाकःगु कविताय्‌ गहन रुपं थःगु बिचाः अभिव्यक्त यायेगु अःपुगु खँ 
मखु, यक्व हे थाक ! प्रत्येक खँग्वलय्‌ भावया मू सुलाच्चनी, प्रत्येक भव: व 
विम्वं सजीव किपाः भीगु न्हयःने थनेहइ । थ्वया अमूर्त स्वरुपं ब्वमिया 

न्ह्यपुइ छगू तरंग/ चेतना थनाबिइ । हाइक्‌यात जीवन्त वा यक्व बांलाकेगु 
कृतलय्‌ ततःमतः क्यनाः छगू लिपा मेगु विम्वया तिसा तिइक्‌ तिइक्‌ हे कुरुप 
नं जूवनेफु, थ्व पाखे कवित तसक सचेत जुइमा: । 

परम्पराकथं हाइकृया थःगु हे स्वरुप दु (न्हापां ५गः, अले ७ग: व 
अन्तय्‌ ५ग: आखः स्वभवलय्‌) । हाइकुइ ऋतुबोध (£।९०)या बिस्क हे मू दु, 
गुकिं हाइक्‌यात जीवन बिया: यथार्थ रुपं म्वायेत योगदान यानाच्वनी । 
ऋतुबोध बाहेक मेगु विभिन्न प्राकृतिक विषय» क्षेत्रयात कया: च्वयातःगु 
हाइकूयात छु धायेगु धयागु खँय्‌ यक्व हे विवाद जूगु दु । अथे हे प्राकृतिक 
विषय त्वःताः विभिन्न विषय, मानवीय क्रियाकलाप, विकास, वातावरणीय 
हास वा संरक्षण, व्यंग आदि च्वयातःगु हाइकृयात हाइक हे धायेगु वा मेगु हे 
नां बिइगु धयागु खय्‌ नं यक्व हे तक वितक जूगु दु ! जापानय्‌ प्राकृतिक 
विषय नं पिने वना: च्वइगु ब्यंगयात 'सनेरियो' (91119) धकाः धायेगु 
चलन दु । हाइकृया नांदंम्ह कवि व समालोचक बिल हिगीन्सनं प्राकृतिक 
विषय त्वःता: विभिन्न विषयलय्‌ च्वयातःगु हाइकृयात 101०5 वा Key 
४7०05 धायेगु उपयुक्त जुइ धकाः थःगु बिचाः प्वंकूगु दु । 


प्रकृति व थ्वया सम्वन्धित क्षेत्र हे हाइकूया मू विषयया रुपय्‌ 
अभिव्यक्त जुइगुलिं हाइक्‌यात “प्राकृतिक काव्य” धका: धाइ । तर थौंकन्हय्‌ 
हाइकृयात प्राकृतिक काव्य जक मखु, नीति काव्य, विम्व काव्य वा प्रतीक 
काव्य नं यक्व समालोचकतयसं धया: वयाच्वंगु दु । प्रकृति जन जीवनया 
छगू महत्वपूर्ण अन्तर सम्वन्धित विषय खःसां, थौं वया: वातावरणीय स्थितिइ, 
आर्थिक व सामाजिक परिवेशय्‌ यक्व ह्यूपा: वयेधुंकल । अव्यवस्थित शहरीकरण, 
प्राकृतिक श्रोतया अतिउपयोग, योजनाहीन विकास, प्रकृति व मानवीय 
क्रियाकलापं हःगु प्रकोप आदि न्हियान्हिथं अप्वया: वनाच्वन । मेखें स्वःसा 
मानवीय जीवनयात सुखद्‌ यायेत, वातावरणीय स्थितियात सन्तुलित यायेत 
व दिगो विकास यायेगु व विभिन्न बांलाःगु प्रयास नं यक्व जुजुं वंगु दु । उकिं 
म्हिगःया पःखाः थौं वयाः सुरक्षाया पःखाः मखयाः पंग: सावित जुइफ्‌ ! म्हिगः 
म्हितेत दयेकातःगु ख्यः थौं चलः वनाः गा:-गा: जक दुगु बँ जुइफु ! म्हिगः 
फि-फिया बँ, थौं व बँय्‌ 'ओय्‌सिस' ब्वलनाच्वंगु नं जुइफु ! म्हिग: लाइ मखु 
धकाः घोषित ल्वय्‌ नं थौं लायेकेफु, लायेफु ! म्हिग:या मू, मान्यता, आस्था 

तक नं अर्थहीन सावित जुइफु, जुइधुंकेफु ! थौंया मनुखं स्वइगु जीवनया 
विभिन्न पक्ष, दृष्टिकोण यक्व हे पायेधुंकल । थौंया मनूया दुने ब्वलनावःगु 
विशालतां चकनेत सर्ग: माःगु दु, पुसां ब्वलंकेत थाय्‌ माःगु दु । थ्वया मतलव 
म्हिगःया प्रत्येक प्रयास, उपलव्धि दकव फुक्क हे अर्थहीन धाये फइमखु, धाये 
नं मज्यू । म्हिग:या गुलिखे बांलाःगु उपलव्धि, दृष्टिकोणयात ई-ब्य:अनुसार 
हिलायंका: थौंया जीवनया छगू लिधंसाया रुपय्‌ नं परिमार्जन याना यंकेगु 
प्रयास जुइमा: । उकि थौं हाइक्‌या बिषय सिर्फ प्रकृति जक मजुसे विविधतां 
हाइकुइ हा कयावंगु दु, हाइक्‌या विषयगत ख्य: चकनावंगु दु । थौं हाइक्‌ नं 
कयच्यानावंग क्षेत्र 


१. ऋतु 
२. भौतिक प्राकृतिक श्रोत भू , जल, वायु, चट्टान आदि) 
३. जैविक विविधता 


४. सामाजिक क्षेत्र (सामाजिक स्थिति, मनूया रहनसहन, जीवन 
पद्धति आदि) 


५. धार्मिक व साँस्कृतिक क्षेत्र (धर्म, पर्व, नख:चख: आदि) 


६. विकास (गां व शहर विकास, श्रोतया दिगो विकास, मानवीय विकास, 
वातावरणीय हास व संरक्षण, शिक्षा व जन चेतना, आर्थिक विकास आदि ) 


७. अन्तर सम्वन्ध व एकीकृत कृतः 


थौंया हाइक्‌या स्वरुपय्‌, बिषयय्‌ व विम्व ब्वयेगु पहलय्‌ यक्व 
ह्यूपा: वयेधुंकल । हाइकृया विकास क्रमय्‌ विविधतां थाय्‌ कया वयाच्वंगु दु । 
थुकिया मू कारण खः - देय्‌ देयया विविधता, विशेषता व सीमितता । प्रत्येक 
देयूया थःगु हे पहः दु, रहनसहन दु, परम्परा दु, संस्कृति दु, इतिहास दु, 
परिवेश दु, थ्व नाप नापं प्राकृतिक स्थिति, वातावरण व मौसमया विविधता 
व व्यापकता नं दु, अले थःगु सीमितता नं दु । थुकिं हाइकृया स्वरुपय्‌ जक 
मखु, विषयवस्तुइ, विम्वय्‌ व कथ्य हे नं प्रभाव लानाच्चनी । अमेरिकाया 
हाइकुइ १७ आखःग्व: हे स्वभवलय्‌ हे मा: धयागु अनुशासन मदु, हाइक्‌ छध्व: 
नं जुइफ, आब्स्ट्राक्ट रुपय्‌ नं जुइफु । उदाहरण : 

beneath 
leaf mold 
stone 
cool 
stone 


an empty elevator 
opens 
closes 

गुलिखे देसं जापानं कयच्याना वयाच्चंगु अनुशासन व परम्परा दुने 
हे च्वना: हाइक॒या सिर्जना यानाच्चंगु दु । भारतय्‌ हाइक व सिनेरियोया 
अलग अलग अस्तित्व स्वीकार मयासे सिनेरियोयात नं हाइकु हे धयाच्वंगु 
दु । अथे हे नेपालय्‌ नं हाइकु व सिनेरियोयात अलग अलग हे अस्तित्व 
मव्युसे छगू हे रुपय्‌ स्वीकार याना वयाच्वंगु दु । नेपालभाषाय्‌ थौंकन्हय्‌ यक्व 
हे हाइक्‌ सिर्जना जुयाच्चन, प्रकाशन जुयाच्चन । प्रकृति बिषय त्वःताः विभिन्न 
बिषयय्‌ नं हाइकु पिहां वयाच्वन, थ्व तसक लय्‌ताःगु खँ खः । तर मिंन्हयूगः 
आख दुने कुना: थःगु बिचा: अभिव्यक्त यायेमाःगु वाध्यता गुलि तक्क ठीक वा 
ई-ब्य:अनुसार हीका: अर्थात परिमार्जन याना: यंकेगु हे ठीक, थ्व खय्‌ बिचाः 

याना पला: न्ह्याकेगु ई वःगु दु ! व हे पुलांगु परम्परा, व हे छन्दोबद्ध 
चिनाखँय्‌ थें बलबलं थासा दुने कुना: हाइक्‌॒यात जन्म बिया: च्वनेमाःग॒ 
वाध्यता हे थौंया हाइक्‌या अनुशासन हे जुइमा: धयागु खँय्‌ जिं विश्वास 
मयाना । चरम क्षणया अनुभतियात जीवन्त रुपय्‌ अभिव्यक्त यायेत आवश्यक 
स्वरुप छभव: नं जुइफ, निभव: नं जुइफ वा स्वभवः नं जुइफ । न्ह्यागुसां 
हाइकूइ थम्हं खंगु, थम्हं भोगय्‌ यानागु, थम्ह अनुभव यानागु खँ अभिव्यक्त 
जुइमा:, थ्व ब्वनिबलय्‌ ब्वमिं नं व हे खँ, व हे दृश्य, व हे घटना वा अन्तर 
सम्वन्ध वा अन्तर प्रतिक्रिया न्ह्य:ने दंवःथें, थम्हं हे खनाथें, थम्हं हे भोगय्‌ 
यानाथें आभाष जुइमा:, चेतना थना: बिइमा: । थ्व जुइत हाइकुइ दकसिबे 
दयेमाःगु ला कविता खः, कविताहीन हाइकु छपा: भ्वं जक सावित जुइ । 


थौं हाइक्‌यात थ्व देययागु थ्व भाययागु, थ्व जातियागु धका: द्वन्द स्थितिइ 
व स्वीकृत वा अस्वीकृत लँय्‌ अलमले जुया च्चनेगु सिबें थ्वया जीवननाप स्वापू थ्वया 
व्याप्ती, थ्वया धरातल, थ्वया जीवन्ततायात संकीर्ण मिखा मखु एकीकृत व बहुआयामिक 
पक्षं विश्लेषण यानाः स्वयेमाः । न्हू बिचाः, न्हू दृष्टिकोण, न्हू स्वरुप थनेहइगु किपायात 
थुइकेमाः, थ्व दुने हे आस्था व जीवनया न्हूगु दिशा लुइ । तर खँग्वः च्याकाः थःत 
लुमुके धुनेवं मि स्याना वनीपिनिगु लागि न्हू धयागु पचय्‌ जुइमखु । व हे पुलांगु 
बिचाःया माखापिखाय्‌ स्वत्तुस्वकाः, थात्तुथाकाः म्वाइपिनिगु लागि व्यापक दृष्टिकोण, 
विविधता व विशालता, जीवन व थौंया वातावरणया अन्तर सम्वन्ध व अन्तर 
प्रतिक्रियां पिहांवःगु न्हू बिचाः, चेतनाया लहर सह्य जुइ मखु । जिं स्वये - कविं 
च्चइगु हाइक्‌ मि खः, थ्वं भौतिक रुपं ला पुड मखु । तर व हे मिं भी दुने चेतना थना: 
न्ह्यपुइ तरंग हयाबिइ । थ्व हे हाइकूया सफलता खः । थौंया हाइकु नं कय्‌च्याना: 
वनाच्चंगु व्यापकतायात व्वलंका यंकेमा:, ब्वलंकेत ल्वःगु लकस दयेमाः, बिइमाः । 
नत्र ई नाप नापं न्ह्याःवने मफया: यात्राय्‌ ल्यूने तने नं फु - भीगु कृतः । ७ 


(१), (२), (३) Marlene Mountain, 1986. The Haiku Anthology, 
Cor van Den Heuvel (Ed.), Simeon & Schuster, 
Inc. New York, USA, p. 156, 159, 160. 


(¥) Cor van Den Heuvel (Ed.), The Haiku Anthology, 
Simeon & Schuster, Inc. New York, USA., 0.53 

थौंया हाइकु, जिन्दगी व नगरबोध 


कविता विधाया छगू महत्वपूर्ण धा: हाइकृया थःगु हे बिस्कं विकासया 
इतिहास दु, थःगु हे पन दु, थःगु हे लागा दु । थम्हं खंगु, थम्हं भोगय्‌ यानागु 
व थम्हं अनुभव यानागु खँ हाइकुइ अभिव्यक्त जुया: न्ह्यःने दंवइगु विम्वं व 
अमूर्त स्वरुपं चेतना थनाः न्ह्यपुइ छगू तरंग न्ह्याकाबिइ । थन्याःगु लिच्चः 
बिइगु सशक्त हाइक्‌ सृजना याये तसंक थाक्‌ । थौंकन्हय्‌ नेपालभाषाय्‌ 
न्ह्यःने खनेदुगु समस्या जक ब्वया: हाइकृया स्वरुप बियात:गु हाइक यक्व 
प्रकाशन जुयाच्वन । उकि आ: हे जीवनया अभिन्न अंगया रुपय्‌ हाइकुयात 
न्ह्याकाः दिशावोध यायेत भीपिं सजग जुइमाःगु दु । मेखतं धायेगु खःसा 
समस्या जक न्ह्यःने थनाबिइगु हे हाइकृया विशेषता व मू ध्यये मखु, 
समस्या जक ब्वंब्वं वनेगु ला पःखाः थनेगु खः, ल॑ बन्द यानाः न्ह्याःवंगु 
तुतिया हत्या यायेगु प्रयास जक खः । हाइकु न पःखा: खः, न बन्द लँ हे खः, 
व ला दिशा जुइ, जुइमा:, गन जिन्दगीया तुति न्ह्याःवनी, समस्यानापं 
ल्वाल्वां न्हूगु आस्था, विशवास बुइकी । थ्व हे सन्दर्भय्‌ क्वयया हाइकूइ 
हाइकुया वास्तविकतापन व अस्तित्व अभिव्यक्त यानात:गु दु । 


दुःख कन छं 

थन प्यखेरं पःखाः 

हाइकु ला लँ । 

- डा. आनन्द जोशी (११३१) 

परम्परागत इल॑निसे हे प्रकृतिया विभिन्न पक्षयात हाइकूया महत्वपूर्ण 
अंगया रुपय्‌ अभिव्यक्त याना वयाच्वंगु दु । प्रकृति जनजीवनया छगू महत्वपूर्ण 
अन्तर सम्वन्धित विषय खःसां, थौं वया: जीवनयात प्रकृतिं जक मखु, मेमेगु 
विभिन्न पक्षं नं उतिक हे प्रभावित याना वयाच्चंगु दु । अव्यवस्थित शहरीकरण, 

प्राकृतिक श्रोतया अतिउपयोग, योजनाहीन विकास, प्रकृति व मानवीय 
क्रियाकलापं हःगु समस्या आदि न्हियान्हिथं अप्वया वनाच्वन । वातावरणीय 
स्थितिइ, आर्थिक व सामाजिक परिवेशय्‌ यक्व ह्यूपाः वयेधुंकल । विकास 
तथा विनाश/ संकटया प्यकालँय्‌ थौं जीवन दनाच्वंगु दु, वनेमाःगु लँ 
स्वत्तुस्वयाच्वंगु दु । थन्याःगु स्थितिइ म्वायेत संघर्ष यानाच्वंगु जिन्दगीं 
परम्परागत मू, मान्यता, विश्‍वास जक कय्‌च्याना: न्हया:वनेगु निश्चय नं 
धापय्‌ ब्वांय्‌ वने थें जक खः । थ्व युगय्‌ वयाच्वंगु ह्यूपा:, वर्तमान परिवेशपाखें 
थौंया जिन्दगी अलग च्वने फइमखु । थ्व हे स्थितिइ म्वाम्वाँ हाइकु कविं थःगु 
अनुभूतियात यथार्थता बिइ । खनं स्वये जक फयेकेमा:, अनुभव जक यायेमा:, 
अनुसन्धानपूर्ण कृत: जक जुइमाः, हाइक्‌या लागि विषयवस्तु न्ह्याथाय्‌ नं दु, 
पला: पला: पतिकं दु । गुफां शहर तक्कया यात्राया उपलव्धि मूल्यांकन 
या:सां गर्व यायेगु यक्व हे थाय्‌ दु । हाइकुया विषयवस्तुइ, विम्व चयनय्‌ व 
प्रस्तुतीकरणय्‌ तक नं विशालतां हा कायेधुंक्गु दु (तालिका १ ) । 


२० ९०१०? > 


तालिका १. थौंया हाइकु कयच्यानावंगु विभिन्न क्षेत्र : 


१. ऋतु व ऋतुनाप सम्वन्धित विषय व क्षेत्र 













२. भौतिक श्रोत (भू, जल, वायु, चट्टान आदि) 
३. जैविक विविधता 


४. सामाजिक क्षेत्र (सामाजिक स्थिति, मनूया रहनसहन, जीवन 
पद्धति आदि) 


५. धार्मिक व सांस्कृतिक क्षेत्र (धर्म, पर्व, नख:चख: आदि) 











६. विकास गां, शहर विकास, श्रोतया उपयोग, दिगो विकास, 
मानवीय विकास, वातावरणीय हास व संरक्षण, शिक्षा व जन चेतना, 
आर्थिक विकास आदि) 


७. मानव, श्रोत व विकासया अन्तर सम्वन्ध व व्यवस्थापनया 
एकीकृत कृत: । 





श्रोत : डा. आनन्द जोशी (११३०) 


थौंया कविता विधा : जीवन्त पला:/४9 


थ्व विभिन्न विषय क्षेत्र मध्ये थ्व प्रस्तुत लेख शहर महानगर 
विषयय्‌ जक केन्द्रित यानाच्वनागु दु । 


शहर .... महानगरया विकास 


शहर महानगरया विकास छन्हु निन्ह्या कृतलं जूगु मखु, थ्व ला 
मनूया क्रमिक विकासया अभियानया लिच्च: खः - बुलुहुँ बुलुहूँ तर ठोस 
उपलव्धिया रुप इतिहासय्‌ | खः नं थःदुने ब्वलंलंवंगु विशालता संकीर्ण घेरा 
दुने म्वानाया नामय्‌ सास: जक ल्हाना: म्वायेगु जीवन अस्वीकार जिन्दमीतय्‌त, 
मनू नं ला थःगु दुनेया विशालतायात चकंकेत थाय्‌ माली, थःगु अस्तित्वया 
सहि छाप त्वःतेत स्वइ । थ्व हे प्रक॒यां सकीर्णताया विरोधय्‌ ब्वलंगु खः - 
शहर .... महानगर ! 
मनूया सर्गः थें चकंगु विचाःयात 
निश्चय नं गुफाया परिधि संकीर्ण खः 
गुफा संकीर्ण ! 
संकीर्णताया विरोधय्‌ न्ह्याकूगु यात्राया उपलव्धि 
शहर 
| ? | 


- डा. आनन्द जोशी (११००) 


थ्व उपलब्धिं छखे जिन्दगी न्ह्याइपुक हनेत मदेक॑ मगाःग॒ सुविधा 
पूर्ति यानावंगु दुसा, मेखे योजनाहीन विकासया तीव्र वृद्धि वातावरणीय 
सन्तुलन नं त्वाःददं वनाः पारिस्थितिक स्वरुप (:0010£1091 ५४७211) य्‌ 
नं प्रतिकूल प्रभाव लाना वनाच्वन, थुकि विभिन्न समस्या भीगु न्ह्यःने 
न्ह्यसः जुयाः दंवयाच्वन, गथेकि - 


१. अव्यवस्थित भू उपयोग व योजनाहीन विकासया क्रम 
२. प्रदूणग्रस्त लागा : आक्रान्त जीवन 

३. यान्त्रिक जीवन, हिलावंगु लगाव 
४ 


. अस्तित्व संकट - थौं व कन्हय्‌या चिन्ता 


डा. आनन्द जोशी/४८ 


१. अव्यवस्थित भू उपयोग व योजनाहीन विकासया क्रम 


विभिन्न प्राकृतिक श्रोतत मध्ये भू-श्रोतया उपयोग अवैज्ञानिक कथं 
जुजुं वनाच्वंगु दु । भू क्षमता व गुणया आधारं भूया उपयोग जूसा जक 
सन्तुलितरुपं विकास जूवनीगु खः। तर थथे मजुसे न्त्यान्ह्याथें, यःयःथें 
भूयात छयलावंगुलिं यक्व किसिमया समस्या खनेदया वयाच्वन । भौतिक 
संरचना नं थायया पारिस्थितिक बनावटयात ल्वःकथं निर्माण मजुसे मापदण्ड 
तक नं वास्ता मयासे तत:खागु छे, अव्यवस्थित बस्ती विकास जुजुं वनाच्वंगु 
दु । थ्व हे विकास खः धकाः गर्वित थौंया जिन्दगीत ! तर चेतनशील हाइक्‌या 
कवितयूसं थ्व विकास व थुकिया प्रभावयात कया: थःगु प्रतिकृया थःथःगु 
हाइकुइ व्यक्त याःगु दु । उदाहरणया लागि : 


थुर्थर खाःगु 
निभा: लुइगु स्वस्वं 
तःजाःगु छें की । 
- कृष्णभक्त बोडे (११२६) 


विकासक्रम 
तत:खा छँ धस्वात 
चखुंप्वा: मदु । 
- अगिब बनेपाली 


ततःजाःगु छेँ 
नेपाःगाःया दर्शन 
चुक वर्थ गः । 
- मिलन शाक्य 


भौतिक पूर्वाधार विकास जुजुं वंगु प्रगतियात दायेगु दापु मध्येया 

छगू अंग 'मल'या स्थापना तीव्ररुपं जुजुं वंगु दु । 'मल' दुनेया विभिन्न स्वरुप 

गथेकि बजार, सिनेमा गृह, सभा भवन, रेष्टुरान्ट, क्लब आदि पूर्वाधारया 

स्थापना पिनें स्वयेबलय्‌ भीपिं यक्व सम्पन्न थें आभास जूसां थ्व प्रगति 

दथुइ न्ह्यसः दनावःगु दु - मनूया म्वायेगु अधिकार, मनूया आवश्यक बस्तुयागु 

पूर्ति । मलया भव्यता नापं छप्ये, छजु तक नं चूलाके मफुम्ह मनूया विडम्वनापूर्ण 
थौंया कविता विधा : जीवन्त पला:/४९ 


जीवन क्वय्‌या हाइकुइ ब्वःगु दु । 


मल दुने जि 
सम्पन्नताया विश्व 
छँय्‌ भुतू मच्या: । 
- डा. आनन्द जोशी (११३०) 


२. प्रदूषणग्रस्त लागा : अक्रान्त जीवन 


विकास ... प्रगति सुया मयः ? प्रत्येक जिन्दगीया चकना: म्वायेयः, 
प्रत्येक जिन्दगीया सम्पन्न जुया: म्वायेयः, प्रत्येक जिन्दगीया वर्तमान व 
भविष्य सुरक्षित जुइगु स्वयेय: । तर थ्व दक्वया लागी मनूतय्‌सं यानाच्वंगु 
कृतःया लिच्व: सम्पूर्णरुपं मखुसां, छुं हद तक समस्याग्रस्त, भयावह जुजं 
वनाच्वंगु दु - थ्व खः प्रदूषण, प्रदूषणं आक्रान्त लकस, प्रदूषणं भयाक्रान्त 
जिन्दगी ! धार्मिक महत्वपूर्ण खुसि नं थौं धः धः जुजुं वंगु स्थिति प्रस्तुत 
हाइकुइ व्यक्त जूगु दु । 


बँ फुक्क छेँ छे 
खुसि फुक्क धःया धः 

लकस नँवः । 

- विमल ताम्राकार (११२८) 


0-01८ 


लः छप्तिं मदु 
धः धः जक बाःवइ 
व हे खुसि हँ । 
- विजयरत्न असंबरे (११३१) 


अव्यवस्थित शहरीकरण नापनापं फोहरया उचित व्यवस्थापन याये 
मफुगृलिं न्हिंन्हिं लँय, फलय्‌, चुकय्‌, बँइ, खुसिसिथय्‌, खुसिइ फोहर द्रंचिनावनाः 
गुँ गुँ जुजुँ वनाच्चन । थन्याःगु समस्यायात समाधान यानाः व्यवस्थित 
यायेत नं प्रकृति तक न स्तव्ध धयागु खँ हाइकुइ क्यनात:गु दु । 
डा. आनन्द जोशी/५० 


वामवःथोंनं 
लँय्‌ फोहरया गुँ गां 
हिमाल जिल्ल । 
- आनन्द जोशी (११३०) 


ग्यानापुगु प्रदूषणं मुक्त जुया: म्वायेत छटपट्‌ थौंया जिन्दगीत । तर 
निर्णीयकत दक्वसिया थ्व विषय सम्वन्धी छुं नं च्यूताः मदु, इपिं ला थः हे 
मस्त थःगु हे तालं । 


प्रदूषित लः 
म्वायेत छटपट न्या 
न्ह्यःव: संसद । 
आनन्द जोशी (११११) 


३. यान्त्रिक जीवन, हिलावंगु लगाव 


विकास नापनापं मनूतयगु बिचा:, चाहना, म्वायेगु तरिका व 
व्यवहारय्‌ नं ह्यूपाः वयेधुंकल । यान्त्रिक जिन्दगी म्वाम्वां मनूत प्रकृति व 
प्रकृतिया तत्वपाखें तातापाना वनाच्वन, अप्राकृतिक वस्तुपाखे आकर्षित जुजं 
वनाच्वन । थथे प्रकृतिसिबे कृत्रिम वस्तुनाप मनूया स्वापू स्वानावंगु खना: 
ऋतु नं हीमीचाःगु चित्रणं भीगु न्ह्यपुइ तरंग थना बिइत सफल जूगु दु 
क्वय्‌या हाइक्‌ । 


प्लास्टिकया स्वां 
क्वथाया कुने कुने 
ऋतु वॅय्‌ चाल । 
- डा. आनन्द जोशी (११३०) 


४. अस्तित्व संकट - थौं व कन्हयूया चिन्ता 


ह्यूपाः नं विभिन्न सुविधा उपलव्ध जुजं वंगु दुसां थ्व लकसया 
भौतिक श्रोतय्‌, जीवजन्तु श्रोतय्‌, सामाजिक व आर्थिक श्रोतय्‌ जक मखु, 
थौंया कविता विधा : जीवन्त पला:/५१ 


मनू मनू जुया: म्वायेगु आधार, आस्था व अस्तित्व तक नं अतिक्रमण यानाः 
भीगु जीवन यन्त्रस्थ जीवनय्‌ हिलायंका च्वन ! थौं ला मनू भीड जुजुं वंगु दु 
- आज्जुहीन, दिशाहीन, थम्हं थःहे अपरिचित, न्ह्याबलें याक: । थ्व तथ्य 
निम्न हाइकूइ अभिव्यक्त जूगु दु । 

असं बजार 

मनू मनूया जाल 

थः स्वतिपाँचय्‌ । 

- डा. आनन्द जोशी (११३२ख) 


मत मव: थौं 
यन्त्रं ल्ह्वयाच्चन क्‌ 
टिबीं ग्रस्त भी । 
- डा. आनन्द जोशी (११३१ख) 


थन्याःगु भयाक्रान्त अवस्थाया सिर्जनाप्रति चिन्तित जिन्दगीत थःपिन्सं 
हे दयेकूगु यन्त्र दथुइ काना: वनाच्चंगु जिन्दगीत खना: हाइकु कविं न्ह्यसः 
थंगु दु थौंया विकास प्रति । 
ट्राफिक हूल 
गाडितय्‌ दत्थृइ जि 
न्ह्यसः विकासय्‌ । 
- डा. आनन्द जोशी (११३१ख) 


अथे हे थ्व समस्याग्रस्त शहरय्‌, कोलाहलपूर्ण लकसय्‌ चेतनाया जः 
आवश्यकता स्वरुप मालाच्चंगु अभिव्यक्ति स्पष्ट रुपं अभिव्यक्त जूगु दु । 


मालाच्वना जिं 
थ्व कोलाहल थासय्‌ 
सम्यक बुद्ध । 
- बद्रि वेदना (११३२) 


डा. आनन्द जोशी/७२ 


विकासया क्रमय्‌ गां नं शहर, शहरं महानगरय्‌ तीव्ररुपं हिला 
वनाच्चंगु स्थिति दथुइ लाना: मनूतय्‌गु अस्तित्व तक्क नं संकटग्रस्त अवस्थाय 
लायेधुंकूगु दु । थन्याःगु अभिशप्त वाध्यतां मुक्त जुइत आस्थाया श्रोत व दिशा 
संकेत याइगु ल्हाः गन वन, गन दु धकाः हाइकुइ न्ह्यसः नं थंगु दु । 


महानगर 

छे-छेँ, ल॑, सःया हूल 

बोधिबृक्ष ग्व ? 

- डा. आनन्द जाशी (११३०) 

थ्व चिन्ताया तःधंगु विषय खः - विकास व प्रगतिया इतिहासय्‌ । 
खनं थौं खनेदयाच्चंगु समस्या बुइकेगुलिइ प्रत्यक्ष वा अप्रत्यक्ष कथं मनू हे 
जिम्मेवारी खः । थ्व संकटं ला प्रत्येक मनूतय्‌त पुझमाःगु खः, मोक्षया लु 
मालेमाःगु खः मनूतयसं । प्रस्तुत हाइकुइ स्वयं हाइकू कविं थ्व समस्यां मुक्त 
जुइत अभियान न्ह्याकूगु संकेत ब्यूगु दु । 


धू, कॅ व्याप्त थाय्‌ 
न्ह्यपु नं त्रसित थौं 
जिं ला चायूका भया: । 
- डा. आनन्द जोशी (११३०) 


नेपालभाषाया हाइक्‌ क्षेत्रय्‌ नगरवोध व थुकिया लिच्च: सम्वन्धी 
विभिन्न कृति प्रकाशन जुजुं वनाच्वंगु दु । आ: तक्कया उपलव्धि सन्तोषजनक 
मजूसां थ्व हे अन्तिम मखु, लं दनि न्ह्याःवनेत, सर्ग: दनि चकनेत, लः दनि 
न्ह्यायेत, आस्था दनि म्वायेत । सुखद्‌ जीवन, दिगो विकास, बांला:गु भविष्य, 
पारिस्थितिक सन्तुलन (1०01021091 0३127८९) कायम याइपिं नं मनूत हे 
खः । उकि अभ नं थ्व क्षेत्रयू यक्व चिन्तन मनन याना: शहर व जीवननापया 
स्वापू, थुमि दथुइया अन्तर सम्वन्धयात जीवन्त रुपं एकीकृत व बहपक्षं 
विश्लेषण यानाः स्वया: हाइकुइ अभिव्यक्त यायेफुसा जक कन्हय्‌ सन्तुलित 
रुपं जिन्दगी थःगु हे लँय्‌ न्ह्याःवनी - न्हूगु दिशा जुयाः । ७ 

डा. आनन्द जोशी/'$४ 


ताल्जुइ थःगु हे 
“खँण्व: सीमाहीन : सीमाहीन जि’ 


कविता विधाया छगू महत्वपूर्ण धाःया रुपय्‌ हाइकु थौं वया: स्थापित 
जुइधुंकूगु दु । प्राकृतिक दृश्य, वातावरणीय स्थिति (हास व संरक्षण), जीवनया 
प्रसंग, जीवनय्‌ घटय्‌ जूगु घटना, मानवीय क्रियाकलाप आदि पाखें बुझगु 
अन्तर अनुभूतियात गथे कविं अनुभव याःगु खः, अथे हे खंग्वलं अभिव्यक्त 
यायेगु हे हाइक्‌ खः । मेखतं धायेगु खःसा अनुभूतिया चरमक्षणया कविता खः 
- हाइकु (जोशी, ११३०) । परम्पराकथं हाइकृया थःगु हे स्वरुप दु न्हापां ५, 
अले ७ व अन्तय्‌ ५ आखःग्वः ज्यानातःगु स्वभवः । “प्रत्येक भवः छगू कथं 
स्वतन्त्र जुयाः नं छगू नापं मेगु सूक्ष्म रुपं अवलम्वित जुयाच्चनी । थथे 
जुइफूगु हे हाइकूया विशेषता खः” (माली, ११२८) । परम्परागत धारणाकथं 
हाइकृया मू केन्द्रविन्दु प्रकृति व थ्वया तत्वनाप सम्वन्धित जुयाच्चनी । थौं 
वयाः हाइकुया विषयवस्तुइ व वस्तुयात स्वयेगु पहलय्‌ जक मखु, प्राकृतिक, 
सामाजिक, आर्थिक तथा राजनैतिक स्थितिनापया मनूतयगु अन्तर-सम्वन्धय्‌ 
नं यक्व हिउपाः वयेधुंकूगु दु । थौंया हाइक्‌ कविं स्वइगु जीवनया विभिन्न 
पक्ष, दृष्टिकोण यक्व हे पायेधुंकल । थ्वया लिच्च: हाइकूया विकासय्‌ यक्व 
विविधतां थाय्‌ कयाः हाइकुया स्वरुपय्‌, विषयवस्तुइ, विम्वय्‌, व कथ्यय्‌ नं 
प्रभाव लालांवंगु दु । थौंया मनूया दुने ब्वलनावःगु विशालतां चकनेत सर्गः 
माःगु दु, बिचाःया लखं न्ह्याःवनाः हिउपाः हयेत स्वःगु दु, पुसा ब्वलनेत थाय्‌ 
माःगु दु । समग्ररुपं धायेगु खःसा भीगु हाइकृया विषयवस्तुइ विविधता वःगु 
दु, अनुभवया लिच्च: नं थाय्‌ कयावंगु दु प्रस्तुतीकरणय्‌, विम्व समायोजनय्‌ 
सन्तुलन वःगु दु, थ्व दक्वया अर्थ जीवनया गतिनाप हाइकु न्ह्याःवंगु दु । 


नेपालभाषाय्‌ थौंकन्हय्‌ यक्व हे हाइक्‌ सिर्जना जुयाच्चन, सफू नं 
निरन्तर रुपं प्रकाशन जुयाच्वन । प्रकृति विषय त्वःताः विभिन्न विषयलय्‌ नं 
हाइक्‌ पिहां वयाच्चन, थ्व तसक लयूता खँ खः । थ्व हे पृष्ठभूमिइ डा. आनन्द 
जोशीया न्हापांगु प्रकाशन “खँग्व: सीमाहीन : सीमाहीन जि” हाइक्‌ मुनायात 
ताल्जुइ लना स्वयेत स्वया । 


थौंया कविता विधा : जीवन्त पला:/'$५ 


“खँग्व: सीमाहीन : सीमाहीन जि” हाइकु क्षेत्रय्‌ छगू महत्वपूर्ण 
हाइक्‌ मुना व उपलव्धिपूर्ण रुपय्‌ न्ह्यःने दंवःगु दु। वरिष्ठ समालोचक 
माधवलाल कर्माचार्य (११३२)जुं च्वया दीगु दु - “खँग्व: सीमाहीन : सीमाहीन 
जि” नांगु हाइकु मुनाया पिथना नेपालभाषा काव्य ख्यलय्‌ छगू न्ह्यथनेबहगु 
घटना जूवःगु दु । ... यथार्थ रुपं जीवनया किपा, अन्तरद्वन्द न्ह्यःने ब्वयेह:गु 
दु । बिस्क विम्वया प्रस्तुतीकरणं, अनुभवयात जीवन्त अर्थ बिइगु प्रयास, व 
चिन्तनया विविध प्रयोग थ्व सफूदुनेया विशेषता खः व थुकि दुनेया हाइकं 
न्हूगु दिशा बिइत स्वःगु दु ।” धुव मधिकर्मी (११३०)जुं थ्व हाइक्‌ मुनाया बारे 
स्पष्ट च्वयादीगु दु - कवि आनन्द जोशी प्राकृतिक तथा मानवीय विम्व व 
प्रतीक पाखें थौंया ईयात व थ्वया प्रभावयात संवेदित या:गु दु । ... थ्व हाइकं 
प्राकृतिक, सांस्कृतिक, सामाजिक व विज्ञान क्षेत्रयात कःघानातःगु दु । 
शहरीकरणया विसंगति, वातावरणीय प्रदूषण, सामाजिक हलचल, इया अभाव, 
जीवनया निरर्थकता, म्वायेत मनूतयूसं थःत मिइमाःगु स्थिति, परिवर्तन 
जुयाच्वनीगु तर थुकि छु नं प्रभाव यायेमफुगु स्वतन्त्रताया आग्रह, छखे 
सम्पन्नताया शिखर मेखे भुतुलिइ मि मच्या:गु स्थिति, विकासया तत:धंगु खँ 
तर ज्या धाःसा शून्य, थःगु ज्या जुइवं लिफ: तक्क नं मस्वइगु प्रवृत्ति, प्रकृति 
त्वःताः कृतिमताय्‌ म्वानाच्वंगु जीवन, भौतिक विकासया द्रुत गतिइ मानवीय 
मू, मान्यताया क्रमशः हास जुयाच्चंगु आदि जीवनया स्थिति व सन्दर्भया बारे 
थ्व हाइकइ च्वयातःगु दु ।” थथे हे वरिष्ठ समालोचक माधवलाल कर्माचार्यजुं 
च्चयादीगु दु - “वयूकःया कविता अप्व: यानाः क्वचाये न्ह्यः भाव व भावना 
परिपाक जुयाः क्रियाशील जुयाः चेतनायात मा:कथं सक्रिय यायेगुली संलग्न 
जुयाच्चंगु खनेदु । इमिसं अथे संकेत रुपं यानाच्वगु स्पष्ट जू । थ्व वयूकःया 
कविताया विशेषता हे धायेमा: । ...थुकिइ हे वयूकःया तातुना व रचनाकौशल 
लिसेयागु भेद दुपिनाच्चंगु सियेदु ।” समालोचक इन्द्र मालीजं (११३२) “खंग्व: 
सीमाहीन : सीमाहीन जि” नांगु हाइकु मुनाया सम्वन्धय्‌ थःगु मनंतुना खँ थथे 
प्वंकूगु दु - 'हाइजिन आनन्द जोशीया हाइकु कविताय्‌ विषयवस्तुइ विविधता 
खनेदु । ... आनन्द जोशीया हाइकु कवितां भीगु हाइकू कविताया ख्यलय्‌ 
छपलाः: न्ह्याकेगु ज्या जुउगु दु । न्हूगु कविता ख्यलय्‌ आनन्द जोशीया गुगु 
थाय्‌ दु हाइकूइ नं उगुकथंया थाय्‌ कय्च्यायेत हाइजिन आनन्द जोशी सफल 
जुउगु खने दु ।' डा. पुष्पराज राजकर्णिकारजुं थ्व सफूया बारे थःगु धारणा 

थथे व्यक्त याःगु दु - “खँग्वः सीमाहीन : सीमाहीन जि” हाइक्‌ सफुतिइ 
थीथी सवाःया हाइकु दु, मौलिक संरचना दु, सामाजिक चेतनाया सः दु, 


स्वतन्त्र रुपं ब्वयेगु फय्‌ दु । सामाजिक विकृति विसंगतियात हुरुहरु च्याकेगु 
मि दु। उकि थ्व फय्‌ खः, मि खः ।” 


आः उदाहरणया रुपय्‌ थ्व सफू दुनेया छुं हाइकुयात विवेचना याना 
स्वये । 

विकासया क्रमय्‌ गां नं शहर, शहरं महानगर तक्कया मनूतय्‌गु 
यात्राया उपलव्धि सिफ ततःखागु छँ छँखा, अलकत्ताया ल॑ लपु, हूल, प्रदूषण । 
मनूत विकासया माखापिखाय्‌ ततःमतः क्यनाः यन्त्र जुजुं वनाच्वन । भौतिक 
वस्तुं त्यत्तृत्ययेकाः म्वायेत वाध्य जुयाः वनाच्वन मनूत । कविं थ्व दकव दथुइ 
चेतनाया आवश्यकता महशूस याना: बोधिवृक्ष ग्व धकाः: न्ह्यसः थंगु दु थ्व 
क्वयूया हाइकूइ - 


महानगर 
छँ-छेँ, लॅ, सःया हूल 
बोधिबृक्ष ग्व ? 


थःपिन्सं हे बुइकूगु प्रदूषणं ग्रस्त लकसय्‌ मनू त्रसित जुयाः म्वानाच्चन । 
कविं थ्व स्थितिइ ह्यूपाः हयेमाःगु इंगित यानाच्वंगु दु - 


धू, के व्याप्त थाय्‌ 

न्ह्यपु नं त्रसित थौं 

जिं ला चायूका भयाः । 

हिउँ मुनाच्चनीगु, हिउँ नायाच्चनीगु ला निरन्तर प्रकृया खः । हिउँ नाइ, 

नायाः झरना जुया: न्ह्याइ, थ्वया सः लकसय्‌ थ्वइ । थ्व कार्यया लिच्चः क्वयूया 
खुसिया सतह तःजाजां वनीगु परिवर्तन स्थितियात थ्व हाइकु क्यनाच्चंगु दु - 

हिउँया गुँ गुँ 

दुने करनाया सः 

खुसि तजाल । 

महानगरया छगू अभिन्न अंग - मल (बजार), गन विभिन्न देय्‌या 
विभिन्न वस्तुयागु मिइगु ज्या जुइ । थन्याःगु मलय्‌ चाःहिला च्वनेबलय्‌ 
मनुखं ला थःत गर्वित तायेकी थःगु हे उपलव्धि खना: । अले की दक्‍व हे 
सम्पन्न व भी दक्व हे विकसित थें ताइ । तर छगू विडम्वना थ्व नं खः कि 
थ्व दकव दया: नं गुलिखे मनूत छपे नयेगु, छजु पुनेगु अभावग्रस्त जुइकाः 
म्वानाच्चंपिं नं यक्व दु । थ्व तथ्य क्वयूया हाइकुइ थथे उलाः ब्यूगु दु - 


मल दुने जि 
सम्पन्नताया विश्व 
छँय्‌ भुतू मच्या: । 


च्वापु ला लया छगू ठोस रुप जक खः: । च्वापुं त्वःपुगु बस्ति, 
लकस क्वानावःलिसे नायाबी व च्वापु, नाया: न्ह्याइ जीवनया प्रवाह जुया: । 
तर थ्व इलय्‌ निभाः दयाः नं शक्तिहीन, असक्षम, अशक्त जुयाः जीवन हे 
धीचिना: वनाच्चगुलिं कवि चिन्तित खनेदु । 


च्वापु बस्तिइ 
लः जुयाः न्ह्यायेमाः व, 
अशक्त निभाः । 


न्याया निम्ति ल: जीवन खः । चच्छि ख्वःगु शीत निभाः त्वयेवं नायाः 
हलं तिकि-तिकि नंगु क्रम हे गोली थें तायेकाच्चन न्यां, उकि भयाक्रान्त व 
थौंकन्हय्‌ । यद्यपि थ्व वातावरण ग्यानापु मखुसां भयाक्रान्त जुयाः म्वायेमाःगु 
जीवनया अवस्था न्ह्यःने थनेह:गु दु । 


सिमाया हलं 
तिकिनन लः तालय्‌ 
भयाक्रान्त न्या । 


जलकुम्भी झीगु हे देसय्‌ उत्पन्न जुया: ब्वलंगु वनस्पति मखु, व ला 
विदेशी वनस्पति खः, गुगु याकनं हे ब्वलनाः पुखू छगुलिं त्वपुइत स्वयाच्चनी, 


अन्तय्‌ धाप दयेका हे त्वःतिइ । पिनेया मू, मान्यता व आचरण जलकुम्भीं थें 
पुखूयात त्वपुयाः धाप दयेकाः कीगु मू, मान्यता व आचरण मूल्यहीन यायेत 

स्वयाच्वंगु थ्व हाइकइ ब्वयातःगु दु । तर न्ह्याक्व हे कोशिस याःसां गथे 
समुद्रं देय नुने मफु, अथे हे पुखूयात नुने फइमखु धयागु खय्‌ कवि निश्चित 
खनेद्‌ । 


जलकुम्भीत 
धाप दयूकेगु कृत: 
नुने मफ देय्‌ । 


विकासया तीव्र यात्राय्‌ शहरीकरण छगू महत्वपूर्ण उपलब्धि खः । शहरीकरण 
नापनापं फोहर यक्व निष्कासन जुजुं वनाच्चंगु दु । फोहरया उचित व्यवस्थापन 
याये मफुगुलिं फोहर मुना: ग जुजुं वनाच्चन । फोहर चुइका यंकेत नं वा मव: । 
फोहर नं इंढ्ंचिना: गुं जुयाः वंगु क्रम खनाः हिमाल थःगु अस्तित्व प्रति नं 
शंकाग्रस्त जूगु अभिव्यक्ति क्वयूया हाइकुइ क्यनातःगु दु - 


वा मवःथौं नं 
लँय्‌ फोहरया गुँ गुँ 
हिमाल जिल्ल । 


थौं मनूत अप्राकृतिक वस्तु अर्थात्‌ भ्वंयागु, प्लाष्तिकयागु वा नँयागु 
विभिन्न वस्तु प्राकृतिक वातावरणया आभाष यायेत क्वथाय्‌/ छँय ब्वयेगुलिइ 
व्यस्त जुजुं वनाच्वन । थथे प्रकृतिसिबें अप्राकृतिक वस्तुनाप स्वाना: वनाच्वंगु 
जीवनया स्वापू खना: ऋतु हीमीचाःगु विडम्वनायात ब्वयातःगु दु । 


प्लाष्टिकया स्वां 

क्वथाया कुने कुने 

ऋतु वॅय्‌ चाल । 

शान्त, निश्चल, हलचल बिनाया पुखूया ल: । तर परिवर्तनहीन वा 

गतिहीन लःया मतलब ला मृत्यु । हलचल हयेत चाग:चां कयेकूगु प्रयासया 
प्रतिक्रिया स्वरुप विद्रोह दंगु क्वयूया हाइक्‌ नं क्यंगु दु । 

पुखूया लखय्‌ 

चाग:चां कयका भीसं 

विद्रोह दन । 

नेपालभाषाया हाइक्‌ सृजना यायेगु यात्राय्‌ झीगु अभियान सशक्त रुपं 
न्ह्याःवनाच्वंगु दु । हाइकूइ थम्हं खंगु, थम्हं भोगय्‌ यानागु, थम्हं अनुभव 
यानागु खँ अभिव्यक्त जुइमा:, थुकि चेतना थनाः न्ह्यपुइ्‌ तरंग हयाबिइ । थ्व 
हे हाइक्या सफलता खः । थ्व जुइत हाइकुइ दकसिबे दयेमा:गु ला कविता 
खः, कविताहीन हाइकु छपा: भ्वं जक सावित जुइ (जोशी, ११३०) । 


थौं हाइकु थ्व देययागु, थ्व भाययागु, थ्व जातियागु धकाः द्वन्द 
स्थितिइ व स्वीकृत वा अस्वीकृत लँय्‌ अलमले जुया: च्वनेगु सिबे थ्वया 
जीवननाप स्वापू, थ्वया ब्याप्ती, थ्वया धरातल, थ्वया जीवन्ततायात संकीर्ण 
मिखां मखु, एकीकृत व बहुआयामिक पक्षं विश्लेषण याना: स्वयेमा: (जोशी, 
११३०) । थ्व हे प्रयासं वनेमाःगु लँ निर्माण यायेफइ, दिशा बुझ - 

बांध तज्यात 

लः स्वतन्त्र, न्ह्यात व, 

दिशा बुल थौं । 

- आनन्द जोशी (११३०) ७ 

हिन्दी हाइकु 


हाइकृया विकास विभिन्न देशय्‌ जुजुं वंगु दु, थ्वया मू कारण खः थ्व 
कविताया धालं प्रकृति, जीवन व थ्वया अन्तर सम्वन्धयात सशक्त रुपं ब्वया 
बिइफुगुलिं थ्वया ख्यः चकना वंगु खः । भारतया हिन्दी साहित्यया हाइक्‌या 
नं बिस्कं योगदान दु । हाइक्‌या संस्था नं स्थापना जुइधुंकूगु दु । थ्व क्षेत्रयात 
गुकथं न्ह्यःने यंके धकाः इलय्‌ ब्यलय्‌ गोष्ठी, प्रवचन नं जूगु दु । संचार 
माध्यमं नं थ्वयात व्यापक रुपं न्ह्याकाच्वंगु दु । हिन्दी हाइकु नं कयूच्यानाच्चंगु 
व सामुहिकरुपं एकीकृत याना: यंकाच्वंगु पक्षयात थन ब्वयेत स्वयाच्वना । 


मनू मनू दथुइ जुइगु युद्ध वा देय्‌ देस्‌ दथुइ जुइगु युद्ध मनूतयगु 
सर्वांग विकासया लागि जरुर नं मखु । वं ला ध्वस्त याइ भीगु निर्माणयात, 
भीगु विकासया क्रमयात, झीगु कृतःयात, भीगु आस्थायात, भीगु म्वाकातयागु 
जःयात । थ्व दक्वया परिणाम खः अनास्था, निराशा, अस्तव्यस्त स्थितिं थ्व हे 
खँ क्वय्‌या हाइक्‌ नं ब्वःगु दु - 


छिडा जो युद्ध 
रोएमी मनुजता 
हंसेंगे गिद्ध । 
- डा जगदीश व्योम * 
प्राकृतिक श्रोतया उपयोगया लिच्च: बांलाःगु या बांमलाःगु नं न्ह्यागुं 
जुइफु । कवि बन्धुजीं फोहर ल: ला फोहर ल: हे खः, तर थ्वयात सन्तुलित 
रुपं उपयोग याःसा वाउँगु जीवन बुया बिइगु उपलव्धियात थःगु हाइक्‌इ 

ब्वयादीगु दु - 


मटमैला-सा 
पीकर जल खेत 
हरे हो गए । 
- शमूदयाल द्विवेदी 'बन्धु' ` 


प्रकृतियात न्हूगु दृष्टिकोणं स्वयेत कवितयके बिस्कं स्वयेगुपन, 
थुइकेगुपन, प्रस्तुतीकरण यायेगुपन दयेमा: । क्वयूया हाइकुइ खसुं खुसियात 
त्व:पूगु प्राकृतिक लकसयात सिलखं त्वपुयाच्वंगु न्हूगु विम्व थनेहःगु दु - 


नदी ने ओढा 
कृहासे की रुई का 
नया लिहाफ । 
- नलिनी कांत २ 


थथे हे पुसया चिकुगु लकसयात क्वाकेगु ज्या सूर्यवं यायेमाःगु खः, 


> > 


तर थौंकन्हय्‌ सूर्यःया नं त्यान्हूगु दु - 


पूस की ठंड 
कांप कोहरे वीच 
थका सूरज । 
- ईप्सा * 
दैवी प्रकोपं व मेगु विनाशया लहरं यक्व दँ द॑ फुका: मनूतयसं 
निमाण या:गु, सृजना याःगु भौतिक संरचना छुं क्षणं हे ध्वस्त जुइगु तथ्ययात 
डा. व्योमं हाइकूइ अभिव्यक्त याःगु दु - 


निगल गइ 
सदियों का सृजन 
पल में धरा । 
- डा. जगदीश व्योम * 


विकासया क्रमय्‌ गां नं शहर, शहरं महानगर विकास जुजुं वंगु दु । 

डा. शर्मा विकास जूसां गां खालि जुजुं वंगु व थःगु पन नं बुलुहुं 
तनावंगु तथ्ययात हाइकुइ व्यक्त यानादीगु दु - 

तपती छाव 

पनघट उदास 

कहां वे गांव ? 

- डा. गोपालवाव्‌ शर्मा * 

हिन्दी हाइकु आधुनिक जीवन नापनापं प्राकृतिक क्षेत्रया विभिन्न 

पक्षत नं हाइकुइ समाहित याना: न्हूगुपन कयना: न्ह्या:वनाच्वंगु खनेदु । ७ 

७१ 
७४ 


थोंया कविता 


विश्वया सामाजिक विषमता, धेचुला वनाचंगु अर्थ व्यवस्था, विज्ञानया 
न्हिया न्हिथं न्ह्यावनाच्वंगु पलाः, टेक्नोलोजीया जिन्दगीइ अधिपत्य, जिन्दगीया 
विसंगति, यन्त्रणा, संत्रास दथुइ काना वनाच्वंम्ह मनू, मनूया जिन्दगी व 
जिन्दगी नाप मनू वाथावाथा कनाच्वन । म्हिगः तकया विश्वास, मूल्य, 
मान्यता छगू छगू यायां दुना वनाच्वंगु इलय्‌ मनू थःगु हे अस्तित्व मालेगुलिइ 
शड़ाकूल । थ्व हे जिन्दगी आर्वेलं “1९८४”इ व कोवोएवनं “वीमेन इन 
डयून्स”य्‌ न्ह्य:ने ब्वयेहल । तर थौंया कवितयूसं मनूया यन्त्रणाग्रस्त जिन्दगी, 
दिशाहीन पला: (कुतः), परम्परागत रुटीन-जिन्दगी, शङ्काग्रस्त स्थितिया जक 
चित्रण पौभाःया रुपय्‌ ब्वयेत मस्व: इपिं न्हूगु मूल्य, न्हूगु मान्यता व आस्था 
स्थापना यायेत प्रयत्नशील नं ख: - थौंया कविताय्‌, थौँया प्रत्येक रचनात्मक 
विधाय्‌ । 


कविता जीवनयात प्रत्येक दृष्टिकोणं वाला: अभिव्यक्त यायेगु प्रयत्न 
खः । जीवनया विविध पक्षतयूत विश्लेसित व आग्रहित जुया: म्हसीके मागु 
इलय्‌ वहे भाषाया शास्त्रीय व परम्परागत शैली, अभिव्यक्ति, सीमित विषय 
क्षेत्र, सीमित घेराय्‌ अलमलय्‌ जुयाः पूर्वाग्रह ज्वनाः जिन्दगीयात स्वयेगु 
दृष्टिकोण व प्रयास, विश्वया स्थिति व स्थिति दुने कानावंगु जिन्दगीयात 
समग्र रुपय्‌ अभिव्यक्त यायेगु असफलता प्रति चेतनां थनाहःगु विद्रोहया 
रुपय्‌ दनावःगु अभियान खः - थौंया कविता । थौंया कविता निष्क्रियता, 
गतिहीनता, रिक्तता व थौंया जीवनलिसे भ्यलयपुने मफुगु मू, मान्यता प्रति 
छगू विद्रोह खः । थोंया कविता बौद्धिक दुराग्रह मखु, विकूत-किपा मखु, रहस्यं 
भयबियाच्चंगु न्ह्यसः मखु, गुकिया लिस: फगत श्रष्टाया ल्हाःतय्‌ जक दइ । 

थौंया कविता छम्ह बौद्धिक मनूया परिवेश प्रति रचनात्मक प्रतिक्रिया खः । 
बौद्धिकतायात कया: थोंया कविताय्‌ आलोचना याइपिं आलोचकत न्हूगु 
कविताया अभिव्यक्ति, व्यापकता व ज्ञान-विज्ञानया तब्यागु सन्दर्भ-जगतया 
प्रति जागरुक अवश्य मखु । 


थौंया कविताय्‌ पूर्वाग्रह त्वःता: जिन्दगीया विविधता, व्यापकताया 
अध्ययनं थनेह:गु जीवनया स्वरुप अमूर्त जुइ, कटु व्यंग्य दइ, परम्परागत 
विम्वं न्हूगु स्वरुप कयाच्वनी, युगया मर्म प्वंकेगु नापनापं जीवन अस्तित्व व 
मानवताया सुरक्षाया निम्तिं विद्रोह नं दइ । थौंया कविताय्‌ जीवनया प्रक्रियाया 
नक्कली सतह मखु, सम्वेदनाया यथार्थ अभिव्यक्ति दइ । 


“गाजलं दाःगु चा” सफूया प्रकाशनं नेपालभाषाया काव्य क्षेत्रय्‌ 
छगू न्हूगु धाःया जन्म जुल । थ्व हे इलय्‌ कवितय्‌सं सीमित विषय क्षेत्र, 
परम्परागत शैली, बिचा: दक्व त्वःताः न्हूगु शिल्प विधान, विस्तृत विषय क्षेत्र 
नापं विश्वया स्थिति, वर्तमान जिन्दगी व जिन्दगीयात विविध दृष्टिकोणं 
स्वयेगु कृत:या शुरुवात नापनापं प्रतीकात्मक तथा अमूर्त कविता नं न्ह्यःने 
ब्वयेहल । वैयक्तिक प्रतीकयागु छयला नापनापं महाभारत, उपनिषद्‌, बाइबल, 
ग्रीक माइथोलोजी इत्यादिया पात्रत नं थौंया मनूया रुपय्‌ पिब्वल । 
संक्रान्तिकालीन इलय्‌ दनाच्वंम्ह मनू व मनूया जिन्दगीयात न्ह्यःने ब्वया: 
न्हून्ह्गु प्रयोग नं यात । पुलांगु मान्यता, मूल्य, मापदण्ड व विधित दकव 
ध्वगिना: अर्थहीन जुइधुंकूगु थौंया इलय्‌ न्हपिं कवितयूसं न्हूगु मू व मान्यता 
स्थापित यायेगु स्वत, दिशा संकेत यायेत नं कुत: यात । 


थौंया कवितां धिसिमिसि धायेक थाय्‌ कायेधुंकाः नं अझ व हे 
संकीर्ण विषय, शास्त्रीय परम्परागत शैली, पुलांगु मू, मान्यता व दृष्टिकोण 
म्वानाच्चंगु कवितायात “आधुनिक कविता” धका: स्वीकार यानाच्वंपिं 
समालोचकत दनिगुलिं थौंया कवितायात थौंया सन्दर्भय्‌ आलोचना व सीमारेखा 
अड़ित यायेमाःगु महसूस जूवःगु दु । थौंया आलोचक न्हृगु कविताया आलोचना 
यायेबलय्‌ शैली व विषयगत अर्थ जक बःकया: स्वयेगु चश्मा लिकयाः, 
कवितायात भाषा, शब्द व ध्वनिया आधारं अर्थ मालेगु प्रयास यायेमा: । 


कविता न्ह्यपुया फ्याक्टरीया थासा मखु, कविता न्ह्यपुया कसरत 

मखु । कविता ला छगू अनुभव खः, गुगु व्यक्तिगत व सामाजिक कुण्ठाया 
दथुइ म्वाना: कविं प्राप्त याइ । उकिं त्यानाहयागु अनुभव मखु, थःगु हे 
अनुभवं प्याकाः कविं कविता च्वयेमाः । थौंया अप्व: कविताय्‌ फर्मा दु, 
कविता मदु, अभिव्यक्ति दु, अनुभव मदु, दकव अर्थ कविता फगत न्ह्यपु 
न्ह्यपु जक, व्यक्तित्वहीन न्ह्यपुया भीड जक ! अनुभवया विविधता छुं 
तनावन ला ? अनुभवयात ब:कया: कविताया विषय-क्षेत्र कन्‌ झन्‌ तब्याका 
यंकेमा: । हानं थौंया अप्व: धयाथें कवितात सरल जुइमा:थाय्‌ क्लिष्ट जुयाः 
वनाच्चन । क्लिष्ट्या अर्थ दार्शनिकता मखु, दुर्वोधताया अर्थ आधुनिकता 
मखु । थथे क्लिष्टताया वसः पुनाः छेँय्‌ वयेबलय्‌ छुँय्‌ च्वंपि मनूतयूसं हे 
म्हमसीफु । थौंया कविता वर्तमान जीवनय्‌ हाकयाच्वंगु अन्तर्विरोध नाप 
ल्वानाच्चंपिं मनूतय्‌गु आत्म-पीडा अभिव्यञ्जनाया माध्यम जुइमाः, जीवनया 
सारहीनताया प्रलाप मजुसे, उद्देश्य, मूल्य प्राप्तिया सम्वन्धित जुझमा:, मखुसा 
कन्हय्‌ थौंया कविता फगत निराश, आत्म निर्वासन, संत्रास, कुंठाया द्वः 
जक सावित जुइफु । ७ 

थौंया कविताय्‌ वातावरण पक्ष व दिशासंकेत 


सीमित लागा दुने कय्‌कुनाः म्वायेमाःगु वाध्यता, न्हुगु लँ दयूकाः 
न्हयाःवनेत स्वःगु कृतःया न्हयःने प:खा: जुया: दंवइगु परम्परागत मू, मान्यता 
व सर्गः थें म्वायेत स्वःगु कुतःयात चं चुं थलाबिइगु षडयन्त्रया बिरोधय्‌ 
ब्वलंगु अभियान खः - थौंया कविता । विश्वया आर्थिक, सामाजिक तथा 
राजनैतिक क्षेत्रय्‌ यक्को हयूपा: वये धुंकल, थ्वया प्रभाव जीवनया विभिन्न 
पक्षतयत स्वयेगु दृष्टिकोणय्‌ जक मखु, कविताया स्वरुपय्‌, विषयवस्तुइ, 
बिम्बय्‌ व कथ्यय्‌ नं लानावंगु दु । ईनापं जीवनय्‌ जुइगु घात, प्रतिघातयात 
एकीकृत रुपं स्वयेत नं बः ब्यूगु दु । “गाजलं दाःगु चा” प्रकाशनं नेपालभाषा 
काव्य साहित्यय्‌ न्हगु सम्भावनाया लुखा चायेका बिल इन्द्र माली (११२८) । 
“गाजलं दाःगु चा” (१०८६) सफुतिं थनाहःगु अभियान नाप बुयाब्यूगु थ्व 
धाः प्यंगू दशक पुले धुंकाः नं अझ उलि हे सशक्त व जीवनया विभिन्न 
पक्षयात अभिव्यक्त याना: दिशासंकेत यायेगुलिइ सफल जुया हे च्वंगु दु । थ्व 
यात्राया क्रमय्‌ पूर्ण बैद्यया “सरासु” (१०८७), “लः लः खः” (१११५), डा. 
आनन्द जाशीया “विस्थापित जि-'जि मखु” (११००), “कोशल्वहँ” ( 
१११३), बुध्द सायमिया “जि जिगु वर्तमान” (१०९४), “जिन्दगी बँय्‌ वाःगु 
हि चेतनाया मि” (१११७, डा. योगेन्द्र प्रधानया “छगू दीप छगू लाश” ( 
१०८८), सुन्दर मधिकःमिया “लबु गुगु दना वइ” (१०९१), “आल तनी 
मखु” (१०९९), डा. केशवमान शाक्यया “बिनाच्वंगु पहर” (१०९६), सुदन 

खुसःया “तनावंगु लागा” (११०६), नवीन चित्रकारया “स्वकुमि जि जि 
दुनेया” (१११७) व थौंया पिढींया यक्व कवितय्‌गु कविता नं कोशल्वहँ सावित 
जुइधुंकूगु दु । थौंया कवितां कयच्यानावंगु विषयगत क्षेत्रय्‌ यक्व हे विविधता 
व व्यापकता वःगु दु । मुख्य क्षेत्र - 


१. प्राकृतिक श्रोतया स्थिति व बिम्वया रुपय्‌ छयला: सत्यया 
उद्घाटन 


२. जीवनया विभिन्न पक्ष, अस्तित्वया संकट, विसंगति, विरोधाभाष 
व विद्रोहया सः 


३. सामाजिक क्षेत्र (सामाजिक स्थिति, जीवन पद्धति आदि) 
४. धार्मिक व साँस्कृतिक पक्ष (धर्म, पर्व, नखः चख: आदि) 


५. विकास (गां, शहर, पूर्वाधार व आर्थिक विकास, श्रोतया उपयोग 
आदि) 


६. अन्तर्राष्ट्रिय सम्वन्ध, प्रकोप, युद्ध, पुनस्थापना आदि 
७. मनू मनू जुयाः म्वायेफइगु लँया खोज व विकास 


विभिन्न विषयगत क्षेत्रया कविताय्‌ सम्पूर्ण रुपं मखुसां, गन गनं 
वातावरणीय श्रोत व वातावरण संरक्षण सम्वन्धी स्थिति, संकट व भविष्यया 
लँ अभिव्यक्त जूगु दु । थौं विश्वया मंका: चिन्ताया विषय खः - पारिस्थितिक 
सन्तुलन (7001021091 0891811]08)कायम यानाः श्रोतया दिगो विकास ( 
Sustainable Development) यायेगु । थ्व आज्जुयात पूवंकेत विभिन्न 
कृत: ज्या जुयाच्वंगु दु, जुजुं वनाच्वंगु दु । ई.सं. १९९ र्‌दँय्‌ ब्राजिलया रियो दे 
जेनेरियोलय्‌ जूगु वातावरण व विकास सम्वन्धी सम्मेलनय्‌ दिगो विकासया 
अवधारणायात मूर्त रुप बिया: “एजेण्डा २१” पारित यात । थ्व प्रयासं 
एकीकृत वातावरणीय व्यवस्थापन यायेत न्हूगु लँया शुरुवात जुल । थ्वया 
ल्यूल्यू थन्याःगु हे यक्व कुतः जुयाच्वंगु दुसां न्हियान्हिथं वातावरणया हास 
तीव्र रुपं जुयाः वनाच्वंगु दु । थ्व समस्यां आक्रान्त जिन्दगी न्ह न्हूगु रोगं 
ग्रस्त जीवन फय्‌ दुर्गन्धित, लः प्रदुषित, बँ मरुभमिकरण ! थ्व दकव समस्याया 
मू कारण खः - प्राकृतिक श्रोतया हास, जनसंख्या वृद्धि, क्षमता (Carrying 

९६७१०४) सिबे अप्वः भू उपयोग, वातावरणीय तत्वयात विकासया ज्याय्‌ 
समावेश मयासे कार्यान्वयन जूगु कार्यक्रम व चेतनाया कमि । थन्याःगु 
संकटग्रस्त स्थितियात च्यूता: तक मतसे, यथार्थयात वास्ता हे मयासे कवि 
गय्‌ अलग च्वनेफइ ? थम्हं खंगु, खनाच्वंगु, थम्हं अनुभव याःगु, जीवनय्‌ 
भोगय्‌ याःगु, मनूया जीवननाप सम्वन्धित पक्षयात थःगु कविताय्‌ अभिव्यक्त 
याइ कविं । थौंया कवि म्हिगःया कवि थें जंगल, जंगलया सौन्दर्य, पहाड, 


७] 


सर्गःया तिमिला, बँ, फिसःयात छगू हे दृष्टिं स्वया: कविताय्‌ प्वंकिमखु, वं ला 
विभिन्न कोणं एकीकृत रुपं अभिव्यक्त याइ थःगु चिन्तनया मृति । थन्याःगु 
कूतलं हे न्हूगु दिशा बुझ, आस्थाया ज: खनेदइ, थन्या:गु हे खँ भ्रम दुने थःत 
कैद याना: म्वानाया नामय्‌ म्वानाच्वनीपिन्त चेतना थनाबिइ । आ: तकया 
दक्षिण एसियाया प्रकाशित कवितादुने वातावरण समस्या, थ्वया प्रभाव व 
थ्वया व्यवस्थापन सम्वन्धित कविता म्ह हे जूसां नेपालभाषाय्‌ गुलि पिहां 
वःगु दु, व कवितां सशक्त रुपं थौँया समस्यायात व्वःगु खनेदु । थ्वयात झीगु 


भाषाया उपलव्धि धायेमा: । उदाहरणया रुपय्‌ थन छुं कविता ब्वयाच्चना । 
शहर ... महानगरया विकास ... जिन्दगी ... व ... वातावरण 


निश्चय नं संकीर्ण घेराय्‌ खासा जुयाः म्वाये मयः जिन्दगीया । वं 
ला विशालता माली, विकासया क्रमयात चककाः: न्ह्या:वनेत स्वइ । इतिहास 
साक्षी दु - गुफां प्याहां वयाः न्ह्याःवंगु मनूया पलाःया उपलव्धि खः - गां, 
अनं शहर, अनं महानगर । 


मनूया सर्गः थें चकंगु विचाःयात 
निश्चय नं गुफाया परिधि संकीण खः 
गुफा संकीर्ण 
संकीर्णताया विरोधय्‌ न्ह्याकूगु यात्राया उपलव्धि 
शहर 
? 
- डा. आनन्द जोशी (११००) 


महानगर भीगु यात्राया सफल उपलव्धि खः, थ्व खय्‌ विवाद मदु । 
थ्व उपलव्धिं छखे जिन्दगी हनेत सुविधा व सम्पन्नता ब्यूगु दुसा, मेखे 

वातावरण समस्या : प्रदूषण, अवैज्ञानिक भूउपयोग, दैवी प्रकोप आदि ब्वलंका: 
म्वायेत हाथ्या बियाच्वंगु दु । मनूया म्वायेगु आधार, मू, मान्यता नं हास 
जुयावंगु दु । थौं मनू फगत भीड जुजुं वंगु दु - आज्जुहीन, दिशाहीन, थम्हं 
थःलिसे अपरिचित, भीडय्‌ नं याक:चा । 


व (शहर)ला छगू चक्रव्यूह 
गन चा- न्हि अभिमन्यूया हत्या जुयाच्वनी षडयन्त्रय्‌ 


ख्यु नं त्वपूगु जिन्दगीतयगु भीड 
व शहरया लँय्‌ इरुथिरु जुयाच्वनी 
इरुथिरु जुइगु क्रम 
जः मालेगु अभियानया शुरुवात मखु 
जः मालेगु प्रयास मखु 
फगत भीड .... जिन्दगीया भीड....... 
व भीडय्‌ थः हे अपरिचित थः हे नापं 
व भीडय्‌ थः हे याकःचा थः हे लिसे 
- डा.आनन्द जोशी (११००) 
थ्व स्थिति मनुखं थः यस्सें बुझकूगु मखु, म्वायेत स्वस्वं विकासया 
क्रमय्‌ बुलुहुं बुलुहं बुयाव्यूगु खः । तर थ्व शहरया विकास योजनाहीन 


योजनाय्‌ चकनाः वन, स्वरुपहीन स्वरुपय्‌ शहरया लकसयात अतिक्रमण 
याना: अभिशप्त याना यंकाच्चन । उकि कवि हीमीचाःगु दु - 


न आस्थाया सूर्य दु व शहरया सर्गतय्‌ 

न भविष्यया जः 

न वर्तमानया खुसि 

उफ, गन्याःगु उपलव्धि मनूया अभियानया 

उफ, गन्याःगु अभिशप्त उपलव्धि मनूया प्रयासया 

उफ, गज्याःगु स्वःतिपाँय्‌ थ्व 
- डा.आनन्द जोशी (११००) 


प्रदूषण, जीवन व वातावरण 


विभिन्न प्रदूषण (ल: प्रदूषण, फय्‌ प्रदूषण, भू प्रदूषण, ध्वनि प्रदूषण)या 
ल्हाः म्हुदुने लकस तथा जिन्दगी वाथावाथा ककं वनाच्वन । थ्व कैदय्‌ 
वर्तमान तथा भविष्य तक नं ग्रहणं ज्वंका: भयाक्रान्त जीवन म्वायेत वाध्य 
मनू थ्व कैदं मुक्त जुइत स्वइ मनुखं, झन हानं हानं छगू धुंका: मेगु 
स्वःतिपाँचय्‌ लाना वनाच्वन । थ्व नापं न्हूगु प्रवृत्त नं विकास जुजु वन, व 
खः - थःत जक जिइक, थःत जक ठिंक म्वायेगु, म्वायेत न्हयागु यायेत नं 
तत्पर । थन्याःगु पहलं प्रदूषण झनझन बृद्धि जुयाः वनाच्वन । 'फय्‌ स्वयं 
दूषित मखु' धयागु कविताय्‌ थ्व स्थिति अभिव्यक्त याःगु दु । 


फय्‌ दूषित 

विकासया नामय्‌ ब्वयेकाच्वंगु धूया कण कणं 
बारुदया कुँ८ फ्याक्टरीया चिम्नीं ल्ह्वःगु के 
तज्याःगु बमं पिहां वःगु विषालु ग्याँसं 
छवयेकाब्यूगु गां गां/ वस्ती वस्तीया क 
हत्या यानाः स्यानातःगु म्ह 

फोहरत ध्वगिकातःगु दुर्गन्धं 


- डा.आनन्द जोशी (११०३) 


यन्त्रं ल्स्व गु क्‌ं 
थ्व स्वँय्‌ व क॑ जायाः वनाच्चन - वं धाइ 
- डा.आनन्द जोशी (११००) 


मुक्ति सुयां मयः, स्वतन्त्र, स्वस्थ, 'जि' नाप दक्वसिया म्वायेमास्तेवः । 
तर चायेकं वा मचायेक म्वायेगु वाध्यताय्‌ थःगु तृति न्ह्यःने पःखाः दनाः 
सुरक्षित तायेकीपिं जीवनत नं दु थन, कर्पिन्त दुःख बिया: थः सन्तुष्ट जुइपिं 

नं मदुगु मखु । खला थौंया जिन्दगीं थःत, थःगु ज्या, थम्हं यायेत्यनागु कुतःया 
मूल्यांकन यायेमा:गु खः । थ्व पाखे छुं नं च्यूता: मदु । उकि भीपिं हे दोषी खः 
प्रदूषण यायेगुलिइ धका: कविं क्वय्‌या भवलय व्यक्त याःगु दु - 


जिं चेतनाया गं जुया: न्यायेत स्वयाच्वना - 
फय्‌ स्वयं दूषित मखु 
दूषित ला भीसं हे याना च्वना फयूयात 

- डा. आनन्द जोशी (१११३) 


थन्याःगु वातावरणीय समस्या अथे हे ई अनुसार निराकरण जुयावनी 
धकाः बिचाः यायेगु ला दुंगु छे अथें हे हानं पूर्व छेँया रुपय्‌ वइ धका: बिचाः 
याये थें हे खः । उकि कविं भीसं हे निराकरणया लँ मालेत न्ह्या:वनेमा:गु 
दिशा इंगित याःगु दु - 


आः मालेमा:गु ला दूषितताया श्रोत 
पनेमाःगु ला दूषितताया मुहान 
छायकि फय्‌ दूषितताया अर्थ 
थःगु हे हत्या थःगु हे ल्हाःतं ! 

-डा. आनन्द जोशी (१११३) 


अरितत्वया संकट व वातावरण 


विश्वया जलवायुइ ह्यूपा: वःगु व थ्वया प्रभाव भौतिक श्रोतय्‌, 
वनस्पतिक श्रोतय्‌ व सम्पूर्ण रुपं पारिस्थितिक बनावटय्‌ नं लानावंगु दु । छुं 
छुं देश तथा टापुया अस्तित्व तक्क नं संकटग्रस्त अवस्थाय्‌ लायेधुंकूगु दु । 
थ्व चिन्ताया त:धंगु विषय खः - विकास व प्रगतिया इतिहासय्‌ । 'चिचीधंगु 
टापुतयगु अस्तित्वया न्ह्यसः कविताय्‌ कविं थज्याःगु टापु भोगय्‌ यानाच्वंगु 
स्थिति न्ह्यथनेहःगु दु । 

जलवायु परिवर्तननापं 

घाः घाः जूगु दु थृमिगु म्वायेगु विशवासत 

थुमिगु म्हगसत ! 

- डा. आनन्द जोशी (११२७) 

अथे हे च्वापुगुँ (हिमालय)या अस्तित्व नं शंकाग्रस्त अवस्थाय्‌ लाना 
वनाच्वन । च्वापु नाया: वनाच्वंगु क्रमं व थुकिया लिच्वलं हिमालय भयाक्रान्त 
जुयाच्वंगु यथार्थयात कविं थुकथं प्वंकूगु दु । 

हिउँ नायाच्चन 

(हिउँ नायेगु खयेफु गति खः जीवनया ) 

थोंकन्हय्‌ हिउँ तसक नायावं च्वन 

गनं गनं ला चट्टान चट्टान खनेदये धुंकल 

थ्व संकटकालीन स्थितिइ 

थः हे तनावनीगु आशंकाय्‌ 

भयाक्रान्त थौं हिमालय ! 

- डा.आनन्द जोशी (११२८) 


जलवायु परिवर्तनं हिमालयलय्‌ जक मखु, थुकिया प्रभाव मेमेगु 
वातावरणीय श्रोतय्‌ नं लाना: वनाच्चंगु तथ्ययात न्ह्यःने ब्वयेह:गु दु । 


स्वस्वं हे हिमनदीत न्ह्याना बिल चुइका: जिन्दगीत/ वस्तित 

समुद्रया ल:या सतह थां थां वया: त्वपुयाच्चन सित/ किनारात 

बाढी गां गां त्वपुल/ त्वपुयावं च्वन 

वा सये नह्य: हे वामात ग्वारातुल, ध्वगित 

चलः वन गुँ» पर्वत 

थ्व दक्कोया अर्थ- 

अस्तव्यस्त जुजुं वनाच्चन परिस्थितिक सन्तुलन 

वातावरण / जिन्दगी 

- डा. आनन्द जोशी (११२८) 

लकसय्‌ वःगु ह्यूपालं जिन्दगी थःथः जुयाः म्वायेत नं थाकुइ धुंकल । 
न्हिया न्हिथं थ्व स्थिति झनझन स्यना वनाच्वन, पारिस्थितिक सन्तुलन 
खलबल जुजुं वनाच्वन । तर दकव थः जक छिंक, थः जक जिइक म्वायेगु 
दौडय्‌ न्ह्याःवनाच्चन - वर्तमान व भविष्य बारे च्यूता: तक मतसे । 

थ्व स्थिति नं 

च्यूताः मदु इमि/ थ्व युगया मनूतय्‌ 

इपिं ला व्यस्त 


- डा. आनन्द जोशी (११२८) 


अस्तित्वया न्ह्यसलं कवि छटपट जूगु दु । खः नं थ्व समस्यायात 
तीव्र रुप बिइगुलिइ प्रत्यक्ष वा अप्रत्यक्ष कथं मनू हे जिम्मेवारी खः । थ्व 
संकटं ला प्रत्येक मनूतय्‌त पुइमा:गु ख: । थःत मिं पूगु कविं थथे व्यक्त याःगु 
दु। 

उकि थीं न्ह्यसः थंगु दु वं (हिमालयनं) 

जिं थः यस्सें छुं नं यानागु मदु 

अयसां 

थौं जिं थःगु पहिचान तक नं 

संकटकालीन स्थितिइ लाका च्वनेत वाध्य छाय्‌ ? 

“सुनां याःगु ज्यातयगु लिच्वः नं आक्रमण याकाः 

थःगु अस्तित्व तंकेमाःगु दण्ड छाय्‌ जितः ? 

वर्तमानया दकसिबे त:धंगु न्ह्यसः थ्व ! 

थ्व न्ह्यसःया मिं 

पूगु दु जितः/ जि दुनेया कवियात 

जिगु कवितायात ! 

- डा. आनन्द जोशी (११२८) 


थन्याःगु वातावरणया ग्यानापुयावंगु अवस्था खनाः नं विचलित 
जुइमाःगु मदु धकाः कवि आस्थावान सः थ्वयेकाच्चंगु दु । छन्हु टापु थःत 
स्थापित याना: त्वःतिगुलिइ कविया विश्वास दु । थथे स्थापित जुइगु टापुतयूत 
कोशल्वहँ धायेमा:गु नं अभिव्यक्त याःगु दु । 


थन्याःगु स्थितिइ नं 
कुतः यानाच्चंगु दु थ्व टापुतयूसं 

विस्थापित मजुसे सम्पूर्ण रुपं म्वायेत/ म्वानाबीत 
- डा. आनन्द जोशी (११२८) 


तर सशक्त रुपं 
खः, सुनानं चाहे मचायक नं 
छन्हु, भविष्यय्‌ 
पलिस्था यानां त्व:तीतिनि थुमिसं थःत मानचित्रय्‌ 
पुसां सिमा जुयाः 
थःत पलिस्था याइ थें थ्व बँय्‌ ! 
- डा. आनन्द जोशी (११३०) 


च्चयूया कवितां क्यंगु दु - वातावरण व जीवनया स्वापू, विषयवस्तुइ 
विविधता, अनुभवया व्यापकता, प्रस्तुतीकरणय्‌ बिस्कं विम्वया सन्तुलन । थ्व 
नाप न्ह्या:वनेमाःगु लँ नं संकेत याःगु दु । 


वातावरण बहुपक्षीय व बहुआयामिक क्षेत्र जूगुलिं थ्वया सम्वन्ध व 
प्रभाव छगू थासय्‌ वा छम्हसित वा छगू तत्वय्‌ जक सीमित जुइ मखु, छु नं 
सिमानां थ्वयागु फैलावटयात पने फइमखु । उकि वातावरण, विकास व 
जिन्दगीया बिषययात अभिव्यक्त यायेबलय्‌ संकीर्ण मिखां मखु, एकीकृत 
दुष्टिकोणं स्वयेमाः । न्हूगु वैकल्पिक लँ लुइकाः थुमिगु अन्तर सम्वन्धयात 
सन्तुलित रुपं कायम यायेगु कृत: जुइमा: नत्र स्वतिपांचय्‌ ततःमतः क्यनाच्चनी 
मनूया पलाः, मनूया जिन्दगी । ७ 

बुध्द सायूमि १११७ जिन्दगी बँय्‌ वाःगु हि चेतनाया मि 

योगेन्द्र प्रधान १०८८ छगू दीप छगू लाश, भी पुस्तकालय प्रकाशन, ख्वप । 

सकलें द॑ प्रकाशन १०८६ गाजलं दाःगु चा, सकलें द॑ प्रकाशन, ख्वप । 

सुदन खुसः ११०६ तनावंगु लागा, देग: म्हिचा सफू, यें । 

सुन्दर मधिक:म १०९१ लबु गुगु दना वइ, ख्वप । 

सुन्दर मधिकःमि १०९९ आल तनी मखु, मत कलाकि प्रकाशन, ख्वप । 

थौंया कवितां अनास्था ब्वया: नं 
न्हूगु चिन्तनया ले क्यंगु दु 


यें । नेपाल सम्वत १०९६दँया काव्य साहित्यय्‌ श्रेष्ठ सिरपा: 
त्याकादीम्ह भाजु आनन्द जोशी लिसे जिमि प्रतिनिधिं काःगु अन्तरवार्ता थन 
न्ह्यब्वयाच्चना । वयूकःयात वंगु कौला २७ कुन्ह श्रेष्ठ सिरपा: लःल्हाःगु खः । 

भाजु आनन्द जोशीं “विस्थापित जि-जि मखु” नांगु कविता संग्रहया 
पाण्डुलिपिइ श्रेष्ठ सिरपा: त्याकादीगु खः । उगु सफू नेपालभाषाया आधुनिक 
गद्य कविताया छगू ग्यसु ग्यंगु सफू खः । 

न्ह्यसः छित: श्रेष्ठ सिरपा: लाःगु न्यनेवं न्हापां छिगु मनय्‌ वःगु खँ 
न्यने दुसा ज्यू । 

लिसः “विस्थापित जि-जि मखु” धयागु जिगु चिनाखँ मुनायात 
१०९६दँया श्रेष्ठ सिरपा: त्याःगुलिं भिन्तुनां जाःगु पौ च्वसापासाया छ्याञ्जे व 
कथाकार राजा शाक्य पाखें ल्हाःतय्‌ ला:बलयतिनि सिरपा: त्याःगु ख सिल । 

थुकि यानाः न्हू काव्य क्षेत्रय्‌ जिं न्ह्याकागु यात्रा, व यात्राया उपलव्धि ( 
कविता) मू वंगु तायेका:, थ्व नापं जि दुने हानं छक: विश्वास बुल, ब्वलन, 
दनावल - अभ नं यात्रा यायेमानि जिं, यात्राया उपलव्धि ब्वयाबी मानि जिं । 


न्ह्यसः नेपालभाषाया आधुनिक कविताया प्रयोक्तात मध्ये छिगु नां 
नं न्ह्यःने भवलय्‌ लाः । अथेसां थुलिमछि द॑ लिपा तिनि श्रेष्ठ सिरपा: वःगु व 
छिंगु सफू हे नं आ: तकं पिदने मफुनिगुयात छिं छु गुकथं तायेका दिया । 


लिस: कविता न्ह्यपुया फ्याक्टरीया थासा मखु, कविता न्ह्यपुया 
कसरत मखु । कविता ला व्यक्तिगत व सामाजिक कुण्ठायागु दथुइ म्वानाः 
कविं प्राप्त यायेगु अनुभवया परिणाम खः । उकि आधुनिक कविताया प्रयोक्तात 
मध्ये जिगु नां न्ह्यःने भवलय्‌ लाःसां भ्या: हे अनुभव मदयेक कविता च्वयाः 
कवि धायेकेगु जितः मयः, गुकिया फलस्वरुप मेपिं कवितयसं थें छक्वलं यक्व 
कविता च्चये मफुत, कविता संग्रहया रुपय्‌ हये मफुत, श्रेष्ठ सिरपा: दुने 
दुथ्याकेत ला सफू हे माःगु बाध्यतां थुलि मछि लिपातिनि श्रेष्ठ सिरपा: 
कायेफुगु खः व थ्व हे कारणं सफू पिदने मफुत। मेगु खँ सफूया रुपय्‌ 
पिदनेवं हे कविया, कविं ब्वःगु जिन्दगी, वं क्यनाच्चंगु लँया मू यक्व दइ 
धयागुली जिं विश्‍वास मयाना । पत्र-पत्रिकाय्‌ प्याहां वयाच्वंगु स्यल्लाःगु 
कवितायागु नं उलि हे मू दु गुलि स्यल्लाःगु सफूया । सफूया रुपय्‌ पिहां वयाः 
नं मू मदुगु सफू यक्व मदुगु मखु । 


न्ह्यसः आधुनिक कविताया क्लिष्टताया कारणं यानाः आधुनिक 
कविता जनतां तातापाना वनाच्चन धयागु सुं आलोचकतय्‌ धापूयात छिगु छु 
लिसः दु ? 


लिसः मनुखं भोगय्‌ यानाच्वंगु जिन्दगी, यथार्थयात च्वयेबलय्‌ अनुभूति 
तीब्र जुयाः अभिव्यक्ति तीब्र व उच्च जुइ । थ्वयात हे क्लिष्ट धाइपिं यक्व 
आलोचकत मदुगु मखु । कविता छम्ह बौद्धिक मनूया परिवेश प्रति रचनात्मक 
प्रतिक्रिया खः । कविता बौद्धिक चिन्तनया परिणाम मखुसा, छु व बुद्धिहीन 
भावुकताया प्रलाप खःला ? जिगु विचारय्‌ अनुभूतिया तीब्रताया अभावय्‌ 
कवि बौद्धिक जुइगु स्वांग यायां दुर्वोध जुइफु, थन्या:गु दुर्वोधतां जाःगु कविता 
जक जीवन पाखें तापाना: जनता पाखें तापाना वनी । कविता सरल जुइमाः 

धायेवं हे जनस्तर स्वया: नं क्वहां वंगु कवितां न ब्वमितयगु बौद्धिकस्तर 
थकायेफइ न साहित्या स्तर हे । कविं ला जनताया बौद्धिक स्तर थत यंकेत 
कृतः यायेमाः, कुतः याइ । 


न्ह्यसः शास्त्रीय परम्परायात नालीगु आधुनिक गद्य कविताया छगू 
दकलय्‌ तःधंगु शैलीगत पक्ष धाइ । शैलीया आधुनिकता हे आधुनिक कविताया 
मूल खँ खः ला ? 


लिस: आधुनिक कविताया पक्ष मध्ये शैली नं खः। तर आधुनिक 
कवितायात शैलीया दापुतिं जक लनेगु पुलां जुइधुंकूग॒ दु । थौंया कविताय्‌ 
न्हूगु दृष्टिकोण, न्हूगु स्वरुप, बौद्धिक चिन्तनं थनेह:गु न्ह॒गु विचार दयेमाः । 
अभिव्यक्त जुइगु अनुभूति व विचार कविया थःगु अनुभवं प्यहां वःगु सत्य 
जुइमाः, गनं त्यानाकाःगु जुइ मज्यू । 


न्ह्यसः स्थितियात तसक वास्तविक यथार्थकथं ब्वयेगुया नामय्‌ 
अप्वःसिनं मथूगु न्हून्हूगु उपमा, न्हून्हूग्‌ विम्वया प्रयोगं आधुनिक कवितायात 
अनर्थ धयाच्चंपिन्त छि गुकथं खँ ध्वाथुइकादी । 

लिसः विश्वया स्थिति व स्थिति दुने काना वनाच्वंगु जिन्दगी, 
जिन्दगीं भोगय्‌ यानाच्वंगु यन्त्रणा, वाध्यता व्वयेगु स्वस्वं हे गुलिखे कवितयसं 
न्हून्ह्गु शब्द-विम्व, उपमा प्रयोग यानाः व विभिन्न अर्थ ध्वन्तियागु खोजय्‌ 
सीमारेखा अतिक्रमण यानाः छगू थजाःगु भीड दयेका वनाच्चन गुम्हसित 
थःगु हे छँँय्‌ च्वंपिन्सं म्हसीके मफया वनाच्वंगु अप्वःसिनं महसुस यानाच्वंगु 
दु । न्हूगु शब्द विम्व, उपमा प्रयोग याये मज्यू धयागु जिगु धापू मखु । 
निश्चय नं विकासया ल॑पुइ न्ह्याःवनेबलय्‌ न्हूगु शब्द-विम्व उपमा प्रयोग 
जुइमा:, तर कविताया भाव सम्पूर्णतानाप जुइमाः, यथार्थ भोगय्‌ यानाच्चंगु 
जिन्दगीं थुइगु जुइमा:, थुइके फइगु जुझमा:, नत्र कविता ल्वगाःगु नुगःया 
अचेतन बकवास जक सिद्ध जुइ । कीगु थौंया कविताय्‌ गुलि नं न्हन्हूगु 
शब्द-विम्व, उपमा प्रयोग जुयाच्चन, व अनर्थ खः धयाच्वंपिं आलोचकतयूसं 
व न्हूगु शब्द-विम्व, उपमा कविताया भाव सम्पूर्णतानाप सम्बन्ध दु या मदु 
थृइकेगु कुतः छक: नि यायेमाःगु दु । 


न्ह्यसः वर्तमान प्रति अनास्था थौंया अप्व: आधुनिक कवितयसं 

प्वंकाच्वंगु दु । छिगु तःपु कविताय्‌ नं थ्व हे लक्षण खनेदु । तर जनतायात 
भविष्यय्‌ आस्था दयेका यंकेगु मू ज्या आधुनिक कविपिसं गुकथं यायेमा: 
धयागु छिगु बिचा: दु ? 


लिस: कवि नं मनू खः, वं च्वइगु कविता नं मनूया निंतिं हे खः । 
कविं थौंया विश्वया धेचुला वनाच्वंगु अर्थ व्यवस्था, सामाजिक विषमता, 
टेक्नोलोजिया जिन्दगीइ अधिपत्य, जिन्दगीया विसंगति, यन्त्रणा, संत्रास दथुइ 
काना वनाच्चंम्ह मनू, मनूया जिन्दगी ब्वइबलय्‌ वर्तमानप्रति अनास्था पिज्वइगु 
अजुगतिया खं मखु, थ्व ला वातावरण दथुइ म्वानाच्च॑ंम्हस्यां जिन्दगीया 
अनुभवया परिणाम खः । म्वानाच्चंगु यथार्थयात ब्वया: थुइकाबीगु नं कविया 
ज्या खः | मनूतय्‌त वर्तमान स्थिति उलाः बीगु, इमित आभास याकेगु हे 
अनास्था खःसा थौंया कविताय्‌ आस्थाया जक सः दु धायेछिं । मखुसा थौंया 
कवितां अनास्था ब्वयाः नं न्हूगु चिन्तनया निम्ति लँ क्यंगु दु, न्हूगु म्‌, 
मान्यता स्थापना यायेत कृत: या:गु दु । भविष्यय्‌ आस्था बुइकेत ला थीं 
तक्क पंग: जुयाच्चंगु विषमता, शोषण, पुलांगु मू दक्वसित चिडका: न्हूगु मू, 
मान्यता स्थापना याना: दिशा संकेत यायेगु कृत: जुइमा: । 


न्ह्यसः छिं आधुनिक कवितसें विविधतायात न्ह्यज्याके मफयाः 
विकासया गति लिकुनाच्चं थें च्वं धयादिल, गुकथंया विविधता छिं संकेत 
यानादियागु व गुकथंया विकासय्‌ छिं लक्ष्य तयाः धयादियागु खः ? 


लिसः नुगःघाः, असन्तोष स्थितिवोध, सामाजिक चित्रण आदि 
कविताया विषयवस्तु ज्वनाः न्ह्याःवनाच्चंगु थौंया झीगु कविताय्‌ छगू हे 
विषय-वस्तुयात मेगु ख्वाःपाः जक हिला: ब्वयेगु प्रवृत्ति प्याहां वयाच्वंग्‌ दु । 
थ्व ख्वा: द्यःने छपाः धुंकाः मेगु ख्वाःपाः हिलेगु क्रमं, प्रवृत्ति कीगु कविताय्‌ 
विविधता मदयाः विकास जुइ मफइगु स्थिति कायेत्यंगु थें ता: । व्यक्तिगत, 
सामाजिक, आर्थिक इत्यादि कूण्ठाया बीचय्‌ आत्म साक्षात्कारया खोज यानाच्वंगु 
आन्तरिक अनुभवं प्याका: जिन्दगी भोगय्‌ यानाच्चंगु विभिन्न पक्ष, विश्वया 
विभिन्न स्थिति व विश्वया स्थिति दुने काना वनाच्वंम्ह मनूया जिन्दगी, 
विभिन्न मनूया दुने बुया वयाच्चंगु विभिन्न स्वरुप ब्वयातःगु कवितां च्वयेमाःगु 
दु । यदि अनुभवं प्याकाः न्हूगु दृष्टिकोण, न्हूगु विचार, न्हूगु स्वरुप ब्वलंगु 
कविता च्चये मफुसा विश्वय्‌ वयाच्वंगु विभिन्न प्रयोग (शैलीगत, व्यक्तिगत, 

अभिव्यक्तिया पहः) नाप भी न्ह्याःवने मफया: भीगु कविताया विकास 
लिकुनफु, भीगु कविता फगत न्ह्यपुया फर्मुला जक साबित जुइफु । 
आलोचकतय्‌सं आधुनिक कविताया क्रमिक विकासयात अध्ययन याना: थौं 
भीगु कविता गन लानाच्वंगु दु, विश्वया न्हू कविताया भीडय्‌ भीगु कविता 
गुलि न्ह्या:वंगु दु क्यना बीगु दायित्व न्ह्यःने वःगु दु । 

न्ह्यसः: नेपालभाषाया साहित्यकारपिं राष्ट्रिय सिरपालं बञ्चित 
जुयाच्वने माःगुली छिंगु बिचा: धयादीसा ज्यू । 


लिसः देशया न्ह्यागु भाय्‌ छाय्‌ मजुइमा यदि गुगु नं भायया 
स्यल्लाःगु साहित्यं अन्तरराष्ट्रिय सम्मान कायेफुसा व देशयागु हे सम्मान 
खः । उकि देशया न्ह्यागु भायया नं स्यल्लाःगु कृतियात राष्ट्रिय सिरपा: 
बिइगु ल॑ ज्वनेमाःगु थें ता: । ७ 


नेपालभाषा पत्रिका, दं २४, ल्या: ३८, 
२७/७/२०३५ (१९ कछला ने.सं. १०९९), पौ १४ 


थौंया कविता विधा : जीवन्त पला:/८ 


अनुभूतिया चरमक्षणया कविता ख: - हाइकु 


१. थौंकन्हयया नेपालभाषा साहित्ययात गुकथं थुइका दिया ? 


न्ह-न्हृगु दृष्टिकोण ब्वलंका: सन्तुलित रुपं जीवनयात न्ह्याकेत 
थौंकन्हय्‌ नेपालभाषा साहित्यं तेवा बियाच्वंगु दु । तर प्रयास यक्व जुयाच्वंसा 
सशक्तरुपं व धिसिलाक्क न्ह्याःवनाच्वन धाये थाक्‌ । खला, भीगु साहित्यय्‌ 
स्थापित व न्हूपिं साहित्यकारत पाखें न्हूगु बिचाः, न्हूगु प्रयोग, न्हूगु आयामया 
विकास जुजुं वनाच्वंगु दु । प्रकाशन क्षेत्रय्‌ नं न्हूगु पत्रिका, सफू पिदनाच्वंगु 
दु । थ्वयात भीसं बांलाःगु कृतः धायेमा: । तर थौंकन्हय्‌ अनुभवं पिज्वःगु 
बिचा:या निचोडयात चिन्तन मनन यानातःगु कविता स्वया: न्ह्यःने खनेदुगु 
स्थिति व विषयया सतहलय्‌ जक: थिया: अभिव्यक्त यानातःगु कविता अप्वः 
प्रकाशन जुयाच्वंगु दु, थन्याःगु क॒तःया श्रृंखलापाखें सतर्क जुइमाःगु दु । 
जीवनया विविध श्रोतनाप अन्तर सम्वन्ध अभिव्यक्त याइगु व कन्हय्‌या 
बांलाःगु भविष्य निर्देशित जुइगु साहित्यपाखे भीपिं न्ह्याःवनेमाःगु दु । 

२. नेपालभाषा गद्य कविताय्‌ छिकपिं न्ह्यलुवाः धाइ, छिकपिन्सं 
कविता च्वयेगु ई छकः लुमंका दी ला ? 


नेपालभाषाया गद्य कविताया अभियान उगु ईया स्थीर स्थिति, 
गतिहीन गतिनाप म्वानाच्वंगु बिचाः, यन्त्रणाग्रस्त मानसिकता ब्वलना 
वनाच्चंगु प्रवृत्ति, अनास्था हे म्वायेगु लिच्वः जुया: वनाच्वंगु ह्यूपाःहीन 
ह्यूपाःया वन्धनं मुक्त जुयाः स्फूर्त रुपं खुसि जुयाः न्ह्या:वनेगु प्रयासया 
शुरुवातया रुपय्‌ न्ह्याःगु पला: खः । व इलय्‌ परम्परागत कथंया साहित्यिक 
शिल्पविधाया मोहयात भंग याना: थ्व अभियानं विस्तृत सर्गःया परिवेश 
सिर्जना याना बिल । न्हूगु विषयवस्तु, न्हूगु विम्व, न्हूगु स्वरुप, न्हूगु बिचाः, 
न्हूगु मूल्य, न्हूगु मान्यतायात कःघाना: जिन्दगीयात स्वयेगु न्हूगु दृष्टि बुइकेगु 
ज्याय्‌ न्ह्याःवन - न्हूगु कविता । थथे विस्तृत क्यानभासय्‌ बिस्क रुप 
दनावःगु, ब्वलंनावःगु अभिव्यक्ति / कवितायात यक्वसिनं उगु इलय्‌ विरोध 
यात, अभियानयात हे पनेत तक्क नं स्वल। व्यवस्था, साहित्यकारत, 
समालोचकतयूसं तक नं थ्व अभियान कविता ख्यलय्‌ विकृति खः, उच्छुंखल 
खः धकाः द्वपं नं बिल । अयसां जि, पूर्ण दाइ, श्यामसुन्दर दाइ, योगेन्द्र प्रधान, 
सुन्दर, रमेश मधु, इन्द्र माली व पुष्प चित्रकार समेतं कविता क्षेत्रय्‌ छगु 
ग्वःफय्‌ हयां त्वःता - व खः “गाजलं दाःगु चा”या प्रकाशन । थ्व प्रयासयात 
न्स्यःने यंकेत, ब्वमितयूत थ्व अभियान व न्हू कविताबारे बोध याकेत पुलांगु 
संस्कार, पुलांगु बिचाः व पुलांगु दापू नं साहित्ययात दानाच्चंपिं समालोचकत 
मखु, थ्व ईयात, जिन्दगीयात, स्थितियात थुपिं विचारकत/ समालोचकत 
आवश्यक जूगु जिमिसं महसूस यानाः । थ्व क्षेत्रय्‌ पुष्प चित्रकारं, इन्द्र मालीं 
व रमेश मधुं उल्लेखनीय ज्या यात । थ्व नापंनाप न्हू पिढीया साहित्यकारत, 
कवितयूसं थ्व धाःयात न्ह्यःने यंकेत ग्वाहालि यात । थ्व क्रमय्‌ बुद्ध साय॒मि, 
डा. केशवमान शाक्य, सुदन खुसः, सुरेश किरण व प्रतिसरा सायमिपिन्सं 
तःधंगु योगदान यात । न्ह्यागुसां अथक प्रयासं न्हूगु कवितां थःगु बिस्कं 
इतिहास नाप थःत नं स्थापित यानां त्वःतल, थ्व गर्वया पला: खः थें द: ताः । 


३. नेपालभाषा साहित्य लेखन व विकासयात उगु इलंनिसें थुगु 
ई तकया विकास गथे जू थें ताल ? 


साहित्यया विभिन्न विधायागु विकासक्रमयात स्वयेबलय्‌ निश्चय 
थौंया कविता विधा : जीवन्त पला:/८(9 


नं प्रगति जुयावंगु बांलाक सिइ दु । खला, थ्व प्रगतिया गति बुलुहुं जूसां थ्वया 
उपलब्धि सशक्त रुपं जुयावंगुलिं सन्तुष्ट यायेगु यक्व थाय्‌ दु । प्रारम्भिक 
चरणय्‌ न्हूगु कविता सैद्धान्तिक पक्ष, कविताया लागा, कयच्यानावंगु विषयवस्तु, 
जीवनं भोगय्‌ यानाच्वंगु वस्तुस्थिति, आन्तरिक द्वन्द व कन्हयूया लँ विषयलय्‌ 
केन्द्रित जुल । वयां लिपा न्हूगु प्रयोग नापनापं न्हूगु आयामया मिखां जीवनयात 
स्वयेत नं कृत: यात व ब्वमितय्‌त चेतना थनां यंकेगु प्रयास नं जुल । 


४. नेपालभाषा काव्य लेखनय्‌ छि छम्ह चर्चित व्यक्ति नं जुयादिल, 
तर ताः ई तक थ्व ख्यलं तापाना दिल, तापागु इलय्‌ छिगु साहित्य साधना 
गुकथं जुल ? 


जीवनया यात्राय्‌ सफलता/ असफलता, द्रन्द/ ह्यूपाः वया हे 
च्वनी । थ्व प्रकूयां आंशिक वा पूवंक जीवनया विभिन्न पक्षयात प्रभावित 
याना: तरंग थना हे च्वनिगु स्वभाविक खः । थन्याःग॒ तरंगं जितः नं जिगु 
न्हियान्हिथंया जीवन प्रवृत्तिइ, बिचारय, साहित्यय्‌ यक्व ह्यूपाः हयाः उथलपुथल 
नं याःगु दु । गुबलय्‌ अध्ययनया सिलसिलाय्‌ तःदँ विदेशय्‌ च्वनेत वाध्य 
जुलसा, गुबलें लजगा: सम्वन्धित ज्याय्‌ तःदँ पिने नं च्वनेमाल । थ्व इलय्‌ 
नं जिं साहित्ययात चतक्क हे त्व:तागु मदु । साहित्य, वातावरण व अनुसन्धान 
क्षेत्र जीवनयात न्हूगु कथं स्वयेत, न्ह्याःवनेत, म्वायेत अति आवश्यक बः 
साबित जूगु दु जिगु लागि । जि दुने लबु जुया: दनावइगु बिचाः, खं थःगु 
कविताय्‌ वा अन्य साहित्य विधाय्‌ प्वंकेगु हे जि म्वायेगु लिधंसा नं जूगु दु । 
उकि जि न्ह्याथाय्‌ च्चंसां जिं च्वनाच्चनागु थायया परिवेश, रितिस्थिति, 
जीवन प्रकृया, मनूतयगु संघर्ष, विजय व हार, दैनिक विकासया क्रमयात 
चिन्तन मनन याना: थःदुने स्वथना तयेगु बानी दु जिके। थ्व अनुभव, 
अनूभति जिगु थौंया कविताय्‌ व हाइकुइ अभिव्यक्त जूगु दु, जुयाच्चंगु दु । जिं 
थायथासयया अनुभवयात थःगु साहित्यय्‌ ब्वयाः भीगु साहित्यया लागा 
चकंका: विश्वया कविताया स्तरय्‌ यंकेगु कृतः नं जिं यानाच्वना थें दः ताः । 
माल्दीभ्स देसय्‌ न्हिंन्हिं टापूया जन्म व मृत्युया संकट जिं थःगु कविता 
“चिचीधंगु टापुया अस्तित्वया न्ह्यसः, स्थापित टापु : कोशल्वहं” य्‌ ब्वया 
सा, विशव समस्या प्रदूषण, जलवायु परिवर्तन आदियात जिं थःगु अनुभवया 

आधारय्‌ “ध्वगिइ धुंकूगु म्‌, अस्तित्वया मुद्दा, भयाक्रान्त हिमालय” 
कविताय्‌ व्यक्त यानागु दु । अथे हे स्वतन्त्रता, मनूतयूसं यानाच्वंगु विकास, 
मनूतयगु म्वायेगु अधिकार, वातावरणीय सन्तुलन यायेमाःगु तथ्य व मेमेगु 
समस्या आदि जिं अनुभव याना: थःगु साहित्यय्‌ अभिव्यक्त याना । जिं स्वये 
साहित्य न्ह्यागु हे जुइमा, अनुभवं प्याका: अभिव्यक यायेफःसा जक व 


साहित्य सशक्त रुपं उपलव्धिमूलक साबित जुइ । 
५. नेपालभाषाया ब्वमितय्गु बारे छिगु मूल्यांकन गुकथं दु ? 


साहित्य ब्वमित तसकं कम, उकिसनं न्याना: ब्वनीपिं ला भन हे 
नगन्य जक दु । “गाजलं दाःगु चा”या प्रकाशन इलय्‌ स्वयाः आ: ब्वमित 
वृद्धि जूगु दु, इमिगु बौद्धिक स्तर नं थाहां वंगु खनेदु । कन थोंकन्हय्‌या 
प्रविधि विकासं, ज्ञान विज्ञानया व्यापकतां व प्रचार प्रसारं, व मल्टिमेडियाया 
उन्नति व विकासं ब्वमितयगु बिचा: यायेगु स्तर, स्वयेगु दृष्टि व चिन्तन 
मनन यायेगु लागा नं चकना ब्यूगु दु । कीगु भाषाय्‌ बुलुहुँ तर बांलाक हे 
थ्वया प्रभाव लाःगु खनेदु । ब्वमितयूत भीगु साहित्य प्रति आकर्षित यायेगु 
कृतः अभ नं यायेमानि । ई-पत्रिका, ई-विचार आदान प्रदान, ई-अन्तर्वार्ता, 
ई- साहित्य सम्मेलन आदि यायेगु पाखे ध्यान केन्द्रित जुइमा:गु दु, थुकिं 
ब्वमिया संख्या जक बढय्‌ जुइगु मखु कि भीगु साहित्य नं विकास यायेत 
तेवा जूवनी । 


६. कविता लेखनया धार, सिद्धान्त न्हापा स्वयां आ: फरक 
जुयावंगु दु, अनुभव गुकथं यानादिया ? 


विकासया क्रमय्‌ ह्यूपा: वयाच्वनी, थ्वया प्रभाव बां नं लायेफु, बां 
नं मलायेफु । थ्व पृष्ठभूमिइ भीगु कविता लेखनय्‌ नं यक्व ह्यूपाः वयाच्वंगु 
दु । न्हापाया धाः, न्हापाया सिद्धान्त, ई अनुसार अनुभव व म्वायेगु प्रवृत्ति 
अनुरुप हिलावंगु दु । न्हापाया कविताय्‌ मतिनाया घाः, नुगःया मछिं मन्ह्यंगु 
खं, प्रकूतिया गुणगान, जीवनया स्थिति छायाँवादं च्वयेगु परम्परा व प्रवृत्तिया 
लागा थौं वया: तसकं चीधं सावित जूगु दु । थौंया कविताया ख्यः चकंना 
वनाच्चंगु दु, स्वतन्त्र बिचाःनाप कन्हयूया बांलाःगु ई हयेगु ज्याय्‌ कविताया 
धालय्‌ ह्यूपाः वःगु दु । थःगु देयया जक मखु, सीमा पुला वनाच्वगु समस्यायात 

नं कविताय्‌ अभिव्यक्त यानाः यंकूगु दु । तर अप्व: धयाथें थ्व ईया कविताय्‌ 
विद्रोह दःसां ग्वःफय्‌ थें छक: वल, अनं हानं शान्त जू थें जूगु दु । कविताय्‌ 
हाक:, व्याः जक मखु, गाः नं स्वयेमाः थ्व तथ्ययात थौंया कवितयूसं व 
च्वमितय्‌सं नं ध्यान केन्द्रित यायेमा: । थौंया कविता अप्व: यानाः स्थिति चित्र 
जुजं वंगु दु व आत्मपरक जुयाः न न्ह्यःने दंवःगु दु । थथे हे कविताया 
सिद्धान्तय्‌ नं ह्यूपाः अवश्य वःगु दु । न्हगु प्रयोगं थाय्‌ कयावंगु दु, न्हू विम्व, 
वैज्ञानिक तत्वं नं जीवनया विभिन्न पक्षयात ब्वयाच्वंगु दु । समालोचना 
क्षेत्रय्‌ धाःसा ह्यूपाः वःगु मताः, व हे पुलागु दापुं व ताल्जुँ कविताया 
मूल्यांकन यायेगु थौंया कवितायात गुलि ठीक धयागु न्ह्यसः दंगु दु । झीगु 
कविताय्‌ न्हूगु विभिन्न विषय क्षेत्र दुथ्याकाः भीगु देयया मेगु भाय्‌ व छिमेकी 
देयूया कविता स्वया: बिस्क इतिहास दयेकूगु दु । थ्व विषयय्‌ समालोचकतयूसं 
इंगित यायेमाःगु खः। अफशोच भीगु भाषाय्‌ विस्तृत मिखां स्वया: थौंया 
इयात थुइका: मूल्यांकन यायेफुपिं समालोचकतयूगु कमि जुयाच्चन । थ्व 
अवस्थाय्‌ स्वयं कवि वा लेखक हे न्ह्याःवनाः समालोचकया भूमिका म्हितेमालीगु 
आश्चर्यया खँ मखु । थ्व परिप्रेक्ष्य जिगु लेख “थौंया हाइकुया क्षेत्रगत 
विविधता व उपलब्धि, थौंया कविताय्‌ वातावरण पक्ष व दिशावोध” सम्वन्धित 
ज्‌ । 


७. छिगु लेखनया केन्द्रविन्दु छु खः ? 


वास्तवय्‌ जिगु लेखन साहित्यया विविध विधाय्‌ केन्द्रित जूसां, 
मूलतः केन्द्रविन्दु ला कविता हे खः । जिं साहित्यय्‌ जिन्दगी भोगय्‌ यानाच्चंगु 
वाध्यता, स्थितिबोध, म्वायेत माःगु स्वतन्त्रता, म्वायेत यानाच्वंगु संघर्ष व 
कुतः, लकस, जिन्दगी व विकासया अन्तरसम्वन्ध, भविष्यया म्हगसयात मू 
विषय यानाः च्वया वयाच्चनागु दु । मनू मन्‌ जुयाः म्वायेमाः, म्वायेत वातावरण 
निमार्ण जुइमा: धयागु पक्षय्‌ जिगु साधना न्ह्याःवनाच्चंगु दु । 


८. थौंकन्हय्‌ काव्य विधाय्‌ 'हाइक्‌' नं लोकं स्वाः, छिगु हाइकु 
सफू नं पिदनेधुंकूगु दु । हाइकु बारे छिगु धारणा छु खः ? 


भीगु साहित्य ख्यलय्‌ हाइकु नं बिस्कं इतिहास दयेका वनाच्चंगु 
दु । भीगु हाइकुया विषयगत विविधता, संरचना, अले शिल्प नं सहानीय जू । 

भीगु देयया मेगु भाय्‌ व छिमेकी देयया हाइक्‌ सिबय्‌ भीगु हाइकृया स्तर 
च्वय्‌ ला: । हाइक्‌ मथू, सिर्फ नक्कल जक जुयाच्वन धाइपिं नं दु । खला 
भीगु हाइकृया ख्यलय्‌ कमजोरी यक्व दु, गथे कि विम्वया चयनय्‌, सशक्त 
खॅग्व: ल्ययेगु कृतलय्‌, बिचा:यात सशक्त रुपं व्यक्त यायेगु पहलय्‌ कमि 
अवश्य नं दु । आः भीगु कुतः थ्व कमि कमजोरीयात हानं दोहरे मयासे 
सतर्क जुया: न्ह्या:वनेगुलिइ दु । मेगु महत्वपूर्ण पक्ष थ्व इलय्‌ हाइक्‌यात 
व्यापक रुपं जीवनया अभिन्न याना यकेगु खःसा हाइकूया कवितयूसं सिद्धान्तय्‌ 
जक अलमले मजुसे थःथःगु हाइकूया समालोचना थम्हं हे च्वया: विस्तृतरुपं 
ब्याख्या यायेफूसा जनतां नं थुया:, साहित्यकारतयूसं नं थुयाः हाइकु जीवनया 
अभिन्न अंग सावित जूवनेफु । थुकिया अर्थ हाइकु च्वमि समालोचक हे 
जुइमाः धयागु मखु, तर थ्व इलय्‌ हाइक्‌यात विस्तृत याना: यंकेत थ्व प्रयास 
नं यायेमा: थें जिं महसूस याना । 


९. ताःहाकःगु कविता च्वयाच्चंथाय्‌ छिं सीमित खँग्व: दुने हाइकु 
च्चयादिल, थःगु अभिव्यक्ति पूवंगु तायेका दिया ? 


जिगु प्रारम्भिक काव्य साधनाया मुख्य क्षेत्र ला कविता हे खः । 
कविताय्‌ थःगु अनुभूतियात स्वरुप बिया: थनेहयेबलय्‌ थःगु बिचाःया लागा, 
व हे बिचा:यात अभिव्यक्त यायेत मा:गु विम्व, अन्तर सम्वन्ध ब्वयेबलय्‌ 
मदयेक मगाःगु उपविषय आदिया आवश्यकता अनुरुप कविताया हाक: 
चिहाकः नं जुइफु, ताहाक: नं जुइफु । कवितायात म्वाःम्वाकं ताहाकेगु 
कविया शौंक मखु, कवितायात चिहाक: यानाः: गर्व यायेगु नं कविया स्वभाव 
मखु । थ्व ला विषयवस्तुयात सशक्त रुपं अभिव्यक्त यायेबलयूया आवश्यकता 
अनुरुप जुइगु खः । थःगु चिन्तन मननं पिहां वःगु खँयात अभिव्यक्त यायेत 
जिं क्यानभास मालेबलय्‌ विस्तृत क्यानभासया आवश्यक जूसा अथे हे 
याना । थःगु अनुभूतियात ब्वयेत चिधंगु क्यानभास जक हे गाःसा अथवा 
छध्वः नं हे पूवंक अभिव्यक्त यायेफुसा जिं चिहाकःगु कविता नं च्वया । अभ 
धायेगु खःसा खँग्व: जक बःकया: थःगु खं मुलं सु थें सुयाः चेतना थनेफइगुसा 
थन्याःगुयात हाइकूलय्‌ जिं अभिव्यक्त याना । गथे कि 
महानगर 
छे-छँँ ल॑, सःया हूल 

बोधिबृक्ष ग्व ? 
थ्व हाइकुया सीमित खँग्व: व सीमित ध्वलं हे च्वमिया धापू स्पष्ट 
यायेफुसा तधंगु क्यानभासय्‌ खँग्व:या रंगं पात्तुपाना: अभिव्यक्त यायेगु जरुरी 
मदु । “अनुभूतिया चरमक्षणया कविता खः - हाइक्‌” जि न्हापा नं थःगु 
वक्तव्यय्‌ स्पष्ट यायेधुनागु खः । थःगु अनुभवं सिञ्चित बिचा:यात अभिव्यक्त 
यायेत ईब्य: अनुसार, विषय अनुसार, आवश्यकता अनुसार क्यानभास ल्ययेफुगु 
हे जिगु सन्तुष्टि खः । 


१०. नेपालभाषा साहित्य विकासया बारे छिगु छुं धापू दु ? 


साहित्यया विकास सम्वन्धय्‌ च्वमि, ब्वमि व पत्रिका / सफू बीचय्‌ 
तधंगु अन्तर-सम्वन्ध दु । च्वमिं यथार्थयात आत्मसात यानाः थौंया स्थितियात 
विश्लेषण यानाः भविष्या लँ वा दिशा कयना: न्ह्या:वनेमाःगु दुसा, ब्वमितयूसं 
साहित्यया विकास यायेफु थें सहयोग याना: व साहित्य जीवनया छगू 
महत्वपूर्ण अंग भाःपियाः वनेमाःगु दु । प्रकाशन क्षेत्रय्‌ नं सकसिगु मंकाः 
प्रयास व सहयोग आवश्यकता दु । थौंतकया जिगु अध्ययनया निष्कर्ष अनुसार 
भीगु साहित्यया विशेष याना: कविता विधाया स्तर च्वन्ह्याः, विश्वया मेमेगु 
कविता स्वया: भीगु कविता कम मज्‌ । भीगु कमि धयागु प्रचार प्रसारया 
कमि । आः बांबांलाःगु साहित्यं विभिन्न भाषां अनुवाद यानाः प्रकाशन यायां 
वनेमाःगु दु । थन्याःगु कृतिया प्रचारं भीगु साहित्यया स्तर थकायेगुलिइ 
योगदान जूवनि । ७ 


नःलि, दँ ६, ल्या: १०, २०६७ 

डा. आनन्द जोशी लिसे छभा: 


१, नेपालभाषा साहित्य ख्यलय्‌ छि गुकथं थ्यंगु खः ? छितः च्वसा 
न्ह्याकेत सुनां गुकथं प्रेरित यात ? 


जि विज्ञानया विद्यार्थी, अयसां साहित्यप्रति जिगु रुचि न्हापां निसें 
दु । कलेजय्‌ ब्वनागु इलंनिसे हे थःगु अनुभव, थःगु बिचाःयात मूर्त रुप बिइत 
जि न्ह्याबलें तत्पर । उकि इलय्‌ ब्यलय्‌ जिं कविता, लेख नं च्वया, तर 
नेपाली । जिगु कविता 'ताराहरुको मृत्युमा' दकलय्‌ न्हापां तुँवालो साहित्यिक 
पत्रिकाय्‌ प्रकाशन जुल, थ्व हे इलय्‌ जिमि पासाया दाजु कवि बासु दाइ ( 
बासु शशी) नापलात, छंगु कविता बांला:, च्वयेगु दिकेमते धया: द: वय्‌कलं 
लँ क्यन । अनं लिपा मेगु कविता नं च्वया, पिहाँ नं वल । तर थ्व साहित्यिक 
यात्राय्‌ छगू मोड नं वल, कलेजया पासापिं मंगलमान शाक्य, राजा शाक्य व 
पुष्प दाइ (पुष्प चित्रकार) पिनिगु प्रयत्नं जिं नेपालभाषां मूख्यतः बाखं च्वयेगु 
शुरु याना । थ्व इलय्‌ जितः बाखं हे छगू थन्याःगु विधा खः, गुकि जिन्दगीयात 
सशक्त रुपं ब्वयेफइ धयागु विश्वास जि दुने ब्वलंगु ख: । थ्व हे इलय्‌ हितकर 
दाइया सम्पादनय्‌ कलेजं 'ज:' पत्रिका पिहां वयेत्यंगुलि छपु लेख ला बिइमालि 
धयागु बिचा: वल । नेपालभाषां न्हापां च्वयागु कविता 'मांया म्हगस” 'ज:' 
पत्रिकाय्‌ पिहां वल । अन लिपा: जिगु विषय कविता जुयावन । कलेज जीवन 

सिधयेका: पाटन कलेजय प्राध्यापन याना च्वनाबलय जि व अंग्रेजीया प्राध्यापक 
अभि सुवेदी दथुइ इलय्‌ ब्यलय्‌ विश्‍वया साहित्यबारे छलफल, समालोचना 
तथा आलोचना आदि नं जुइगु जुल । नेपाली निसें कया: आधुनिक अंग्रेजी 
कविताया उगु ईया स्थिति बारे चर्चा परिचर्चा याना: थःथःगु बिचाः प्यंकेगु 
जुल । बीट कविता, Hungrey Generati0n, आयामेली कविता सम्बधित 
एकीकृत रुपं विश्लेषण यायेगु नं जुल । धात्थें धायेगु खःसा थ्व कुतलं 
जीवनयात स्वयेगु जिगु दृष्टिकोण हे पाका बिल । विषयवस्तुया संकीर्णतायात 
वांछवया: जिगु कविताया लागा तव्याः जुजुं वन । ईनापनापं जिं थःदुने 
विशालता बुयाः, ब्वलंगु चायेका, गुकिया फलस्वरुप जिं नेपालभाषाया आधुनिक 
कवितायात न्हूगु स्वरुप, न्हूगु दृष्टिकोण बिइगु कुत: याना । 


२, आधुनिक कविताया परिभाषा छिं गुकथं बियादी ? 


विश्वय्‌ आर्थिक, सामाजिक तथा राजनैतिक क्षेत्रय्‌ यक्व ह्यूपा: 
वयेधुंकल, वयाच्वंगु दु । थ्वया प्रभाव जीवनया विभिन्न पक्षय्‌ व म्वायेगु 
पहलय्‌ लानावंगु दु । थ्व परिप्रेक्ष्यय्‌ कविं व हे परम्परागत शैली, पुलांगु पहः, 
सीमित विषयक्षेत्र, सीमित घेराय्‌ च्वनाः जिन्दगीयात स्वयेगु दृष्टिकोण व 
प्रवृत्तिया दुने थः अलमले जुयाः थौंया जीवनयात ब्वये फइमखु । थौंया स्थिति 
व स्थिति दुने कानाच्वंपिं जिन्दगीतयसं थःहे जुयाः म्वायेत स्वःगु समग्र रुपय्‌ 
अभिव्यक्त यायेगु असफलता प्रति चेतनां थनाहःगु विद्रोहया रुपय्‌ दनावःगु 
अभियान खः - थौंया कविता । थौंया कविता निष्क्रियता, गतिहीनता, रिक्तता 
व थौंया जीवनलिसे भ्यलयपुने मफुगु मू, मान्यता प्रति छगू विद्रोह खः । 
समष्टिरुपं धायेगु खःसा थौंया कविता ला छम्ह बौद्धिक मनूया परिवेश प्रति 
रचनात्मक प्रतिक्रिया खः । 


३, छिगु बिचाःकथं गन्याःगु कवितायात उत्कृष्ट आधुनिक कविता 
धायेगु पायूछि जुइ ? 
थ्व न्ह्यसःया ठोस लिसः बिइत तसक थाक, छायूकि भीगु कवितायात 
मूल्यांकन यायेगु मापदण्ड तयार जुइधंकल थें जित: मच्वं । थुकिया लिसःयात 
च्वमिं या ब्वमिं या समालोचक थःत लगय्‌ जूगु कथं Perc€!100 जक 
बिइफइ । अयसां जिं थन थःगु बिचा: न्ह्यथनेत कूत: यानाच्चना - 

१) निश्चय नं कविता न्हापा दयेकातःगु थासाय्‌ धालय्‌ याना: 
उत्पादन यायेगु वस्तु मखु, न न्ह्यपुइ न्ह्यान्स्याथें बुइगु, ब्वलनीगु खँया 
किपा हे खः । कविता ला कविं जिन्दगी भोगय्‌ यानाच्वंगु वास्तविकता, मनूत 
म्वानाच्वंगु लकस नापया अन्तर-संघर्ष व थःगु अनुभवया लिच्च:या आधारय्‌ 
अनुभूतिगत रुपं पिज्वइगु सिर्जना खः। थ्व हे सिर्जना लँ जुइफु, दिशा 
जुइफु । अनुभवयात बःकया: कविताया विषय-क्षेत्र झन्‌ झन्‌ तब्याका यकेमाः । 


२) थौंया कविता वर्तमान जीवनय्‌ हा कयाच्वंगु अन्तर्विरोध, अन्तर- 
संघर्षयात ब्वया: न कन्हयया बांला:गु भविष्यप्रति आस्था बुइके फइगु जुइमा:, 
न्ह्याःवनेत लँ क्यनेगु जुइमा: । जीवनया सारहीनताया प्रलाप मजुसे, उद्देश्य, 
मूल्य प्राप्तिया सम्वन्धित जुइमा:, मखुसा कन्हय्‌ थौंया कविता फगत निराश, 
आत्म निर्वासन, संत्रास, कुंठाया द्यब: जक सावित जुइफु । 


३) विम्व थौंया मनूया जिन्दगीं भोगय्‌ यानाच्चंगु वास्तविकतायात 
प्रतिनिधित्व याइगु जुइमा: । विम्व ल्ययेगुलिइ यक्व हे सतर्कता आवश्यक 
ज्‌। 

४) आधुनिक कविताया लागा थःगु बिचाः, भावनायात ब्वयेत ला 
स्वतन्त्र, तर प्रत्येक अभिव्यक्ति सम्वन्धित जुइमा: - छगुलिं मेगुनाप । 

५) कविता स्थिति जक व्वयेगु साधन मजुसे, मनू मनू जुयाः म्वायेत 
लँ जुइमाः, दिशा जुइमाः । 

थ्व दकव दयेवं उत्कृष्ट जुइ जिं धाये मफु । छुं कविता व इलय्‌ 
उत्कृष्ट हे जूसां विभिन्न £2८07 यानाः मूल्यांकन पायेफु, पाना वनेफु । 


४, कविता दुनेया विम्व व प्रतीकया बारे छिगु धारणा छु दु ? 
कविताय्‌ विम्व व प्रतीकया महत्व गुलि दु ? 


कविताय्‌ विम्व व प्रतीकया महत्व न्हापां निसें दुसां, आधुनिक 
कविताया प्रादुर्भावनिसे थ्वया व्यापक प्रयोग व विकास जूगु दु । कविया 
भावना, बिचा: व अनुभूतियात विम्वय्‌ मू स्थान बिइ व थ्व दकव रुपान्तरण 
याना: मौलिक रुपं प्रस्तुति याइ कविं । विम्व विभिन्न रुपं प्रयोग जुइफु, थ्व 

ला कविया अनुभव, स्वयेगु पह:, भोगाइलय्‌ भरपरे जुइ । वास्तवय्‌ अनुभव 
बुझ्गु या पिज्वइगु विम्वं कवितायात जीवन्त याइ । विम्वं थें प्रतीकया प्रयोगं 
कविताय्‌ थःगु अनुभूतियात प्रतिविम्वित यायफु, तर निश्चितताया लागा दुने 
च्वना: जक । 


५, छिगु “खँग्वः सीमाहीन : सीमाहीन जि” (११३१) हाइकु मुना 
पिदंगु दु । गन्याःगु कवितायात हाइकु धकाः स्वीकार याना दी ? 


थःगु बिचाःयात, चिन्तनया लिच्चःयात अभिव्यक्त यायेगु माध्यम 
विभिन्न जुइफु । थःगु अनुभूतियात मूर्त रुप बिइत न्हापां हे फ्रेम ल्ययाः जक 
कविता च्वइम्ह कवि जुइ हे फइमखु । थःगु बिचा:, खयात अभिव्यक्त यायां 
वनेबलय्‌ गन्याःगु क्यानभासय्‌ सशक्त कथं चित्रण यायेफइ, थ्व हे आवश्यकता 
अनुरुप कविता ताहाकः नं जुइफु, चिहाक: नं जुइफु, अझ हाइकू नं जुयेफु । 
चिधंगु क्यानभास हे पयाप्त जूसाः कविता ताहाक याये धका: बलं बलं 
सात्तुसाला: ताहाकेगु बानी पाखे कवित सतर्क जुइ हे मा: । कवितायात रुप 
बिइ नह्य: यक्व चिन्तन, मनन अभ धायेगु खःसा थःदुने नं अनुसन्धान यायां 
छगू परिष्कृत स्वरुप वा बिचा: निमाण यायेगु आवश्यकता दु । थ्व प्रयास 
धुंका: पिहां वइगु कविता वा हाइकु तसक सशक्त कृति जुया पिहां वइ । थ्व 
पृष्ठभूमि गन्याःगु कवितायात हाइकु धकाः स्वीकार यायेगु धयागु न्ह्यसःया 
लिस: हिसाब थें थ्याक्क बिइफइ मखु | तर हाइकया थःगु हे स्वरुप दु, 
हाइकूया परम्परागत सिद्धान्त अनुसार थ्वया स्वरुप ५- ७ - ५, स्वंगू भवः, 
प्रत्येक भवः थःहे स्वतन्त्र, तर दुग्यंक स्वल धाःसा छगू नापं मेगु स्वापू 
दयाच्चनी । कविता जीवनयात, लकसयात, जिन्दगीं भोगय्‌ यानाच्वंगु म्वायेगु 
तरिका, वाध्यता, सम्भावना आदियात विभिन्न दृष्टि चिन्तन मनन यानाः 
अभिव्यक्त याःगु प्रत्येक खँनाप मेगु वाक्य वा खया स्वापू दये हे मा: धाये 
थाक्‌ । कवितां मिं थें मनूतयूत छकलं मपुइफु, तर च्वय्‌, कवय, दथुइ या 
बीचय्‌ बीचयया खँग्वलं वा वाक्यं वा भवलं चेतना थनाबी, हाइकया प्रत्येक 
भवलं मनूतयगु न्ह्यपुइ तरंग थनाबिइ, मलखं थें चेतना छकलं थनाबिइ । 
उकि कविता सिबे हाइक च्चये थाक्‌ | वाशों छपु हाइकु च्वयेत अध्ययन, 
चिन्तन मनन यायां यक्व ई फुकाःतिनि परिष्कृत रुप वलकि जक भ्वँतय्‌ 

च्वइ । थौंकन्हय्‌ हाइक्‌ च्वयेगु फेशन जुइधुंकल । छगू सिटिगं हे १००पु 
हाइक्‌ च्वइपिं नं दु । नेपालभाषाय्‌ हाइकु च्वमिपिन्सं अध्ययन यानाः, चिन्तन 
मनन यानाः हाइकु च्वया: वनेमाःगु दु, नत्र मेमेगु भायया स्तरहीन हाइकृया 
दय्‌ झीगु हाइकु नं सदस्य जूवनेफु । 


६, छपु उत्कृष्ट हाइकृइ दयेमाःगु गुण छु छु खः ? 


हाइकूया विकासया क्रम स्वल धाःसा विभिन्न देशय्‌ न्हून्ह्गु प्रयोग 
जुयावंगु दु । थः म्वानाच्वंगु थाय, अनया जीवन शैली, परम्परा, सोच प्रभावित 
जुइ हाइकुया सृजनाय्‌ । छगू देयूया हाइकुया विषयवस्तु, विम्व, प्रतीक न 
पानाच्चनी । अथेसां हाइकृया सिद्धान्तअनुसार दयेमाःगु आधार द हे दइ । जिं 
स्वये, हाइकूयात उत्कृष्ठ धायेत ताल्जु व धः दयेकूगु मदुनि । अयसां जिगु 
अनुभवया आधारय्‌ थ्व क्वय्‌ च्चंगु खँ दयेमाः - 


१) विषय, विम्वया छनौटय्‌ मौलिकता दयेमाः, 

२) थन्याःगु कुतः यायेबलय्‌ अनुभवं यक्व सहयोग याइ, 

३) चिन्तन मनन याना: जक अनुभूतियात भ्वँतय्‌ प्वंकेमाः, 
४) प्रत्येक भवःया स्वापू अदृश्यरुपं दयेमाः, 

५ हाइकु नं जीवनया अंश ब्वयेफयेमाः, 

६ व्वनेबलय्‌ चेतना थनाबिइ फयेमा: । 


७. जापानीज हाइकु व नेपालभाषाया हाइकू दथुइ छु गुलि 
समष्टि व भिन्नता खंकादिया ? 


जापानया हाइकूइ न्हापा स्वया: विषयवस्तइ, स्वयेगु पहलय्‌, विम्व 
छनौटय्‌, प्रस्तुतीकरणय्‌ यक्व ह्यूपाः वःगु दु। थ्व ला ई अनुसार न्ह्यागु 
साहित्यिक विधा नं हिलावनीगु प्राकृतिक नियम हे खः । अयसां थौंकन्हयूया 
बहुसंख्यक जापानीज हाइकूया विषयवस्तु प्राकृतिक तत्व व प्रकृति व जीवनया 
सम्वन्ध व अन्तर-विवादय्‌ हे केन्द्रित जुयाच्चंगु दु । विश्वया छुं छुं देशय्‌ 
हाइकुया परम्परागत स्वरुपय्‌ नं यक्व ह्यूपा: वयेधुंकूगु दु । गनं गनं ला 
हाइक्‌या सैद्धान्तिक पक्षतक नं तर्क विवाद जुयाच्चंगु दु । झीगु हाइकु नं 
न्हूगु विम्व, न्हूगु विषयवस्तु, विविधता, जीवनं भोगय्‌ याःगु कटु यथार्थ, न्हूगु 
लँ मालेगु दिशा प्रस्तुत यानावःगु दु । थ्व प्रगतिं, विकासं निश्चय नं न्हूगु 

दिशा बुइकेत स्वःगु दु । थ्व प्रयास व उपलब्धियात भीसं गर्व याये हे मा: । 
भीगु छिमेकी देश व भीगु देयया मेगु भायया हाइकु सिबे भीगु हाइकृया 
स्तर व कयच्यानावःगु विशालता, न्हूगु तर सशक्त पलाःयात भीसं स्वागत 
यायेमा: । धात्थें धायेगु खःसा जिं स्वये गुबले जिगु हाइक्‌ सफू पिहां वल, व 
नेवाः हाइक पत्रिका पिहां वल, थ्व ईयात कोशल्वहं धाये हे मा: । थन्याःगु 
कृतःयात न्ह्याका हे यंकेमा: । 


८. छिं विदेशी भाषा काव्य ख्यलय्‌ नेपालभाषाया स्तर गन थ्यंगु 
खंकादिया ? 


आधूनिक काव्यया विकास यायेगुलिइ कोशल्बहं सावित जूगु दु - इलियट, 
गिन्सवर्ग, अज्ञय व धूमिलया बिचा:। आयामिक कवितयूसं नं कवितायात 
न्हूगु दिशाय्‌ यंकेत तधंगु योगदान याःगु दु । अनंलि आधुनिक कविताया 
अभियान विविध रुपं न्ह्याःवन, विचारय्‌ जक मखु, प्रस्ततीकरणय्‌, प्रयोगय्‌ नं 
यक्व विविधता वल । थ्व इलय्‌ नेपालभाषाया कविताया स्तर विश्वया कविता 
ज्व: हे जु । तर जिं स्वये नेपालभाषाया कविताया स्तर थौंकन्हे प्रकाशित जूगु 
छुं कविता त्वःताः सन्तुलित रुपय्‌ मदु । अप्वः धया थें आः प्रकाशित कविता 
स्थिति, मानवीय आस्था, म्वायेत यानाच्चंगु स: सिबे गुलि नारावाद सा, गुलि 
सतहय्‌ जक स्वया: च्वयातःथें च्वं । गुकियानाः कीगु कविताया स्तरय्‌ छुं 
प्रभाव लानाच्चन । तर थुकिया अर्थ नेपालभाषाया प्रकाशित जुयाच्चगु छुं नं 
कविता उत्कृष्ट हे मजु धायेत्यनागु मखु । थौंया विश्वया न्हून्हूगु समस्या 
मनूतयूसं वर्तमानय्‌ म्वायेत यानाच्चंगु कृतः, प्रतिरोध व आस्थाया कविता नं 
पिहां वयाच्वंगु दुसां दिशा संकट ला अवश्य नं खने दयाच्चंगु दु । थ्वयात 
बिचाः याना पला: न्ह्याकेमाः । 
९. नेपालभाषा समालोचकतयगु मिखाय्‌ छि छम्ह आधुनिक 
कविजक मखु कि बौद्धिक महत्व नं खः, अथेसां “कोहल्वहं” पिदनेधुंकाः 
छिगु च्वसा छगू दशकतक दिपा: काःगु खनेदु । थुकिया मू छु हुनि दु थें 


? 


धायेगु हे खःसा श्रेष्ठ सिरपा: कयागु सफू 'विस्थापित जि जि मखु' 
नं यक्व लिपा हे पिहां वःगु खः, अथे हे कोशल्वहँ नं लिपा तिनि पिहां वल । 

भीथाय्‌ सफू पिकायेगु अःपु मजू, सफू पिकया बीगु प्रकाशन संस्था कम, 
च्वमिं हे लगानी याना: पिकायेमाःगु वाध्यताया स्थितिं मेगु सफू तःदँ लिपा 
प्याहां वःसां सन्तोष यायेमाः। आः जिगु च्वसां दिपा: काःगु धयागु खंय 
समष्टिरुपं हे मूल्यांकन यायेगु खःसा जिं साहित्ययात चतक्क हे त्वःतागु 
मदु । जि दुने लबु जुयाः दनावइगु बिचाः, खँ थःगु कविताय्‌ वा अन्य साहित्य 
विधाय्‌ प्वंकेगु हे जि म्वायेगु लिधंसा जूगु दु । उकि जिं थःगु अनुभव, अनुभूति 
इलयब्यलय्‌ कविताय्‌ व हाइकूइ अभिव्यक्त याना: प्वंकाच्चनागु हे दु । खला 
थःगु ज्याय्‌ व्यस्त जुयाः । छुं ई दिपा: काल जुइ, तर थ्व इलय्‌ नं जिं 
थायृथासयूया अनुभवयात थःगु साहित्यय्‌ ब्वयाः झीगु साहित्यया लागा 
चकका: विश्वया कविताया स्तरय्‌ यंकेगु कुतः नं यानाच्वना थें दः ता: । जिं 
स्वये अनुभवं प्याकाः चिन्तन मनन यानाः जक अभिव्यक्त याःगु साहित्य हे 
उपलव्धिमूलक साबित जुड | ७ 


थौंकन्हे, दँ ६१, ल्या: ६/७, 
ने.सं. ११३१/११३२ 


थौंया कविता विधा : जीवन्त पला:/९९ 


ह... | 


डा, आनन्द जोशी 


! १०६८ चिल्लाख 
: पी.एच.डी. (वातावरण व्यवस्थापन, थुंकी.) 
| श्रेष्ठ सिरपा (नस No, | 


विस्थापित जि, 'जि' मखु (११००) 


क्ोसल्चह । १११३१ 
. आनन्द जोशीका कविताहरू । ११२८) 
', लज्याःगु फुमियामा : विद्रोहया छस: (११३३) 


1० 1॥ (0 : सीमाहीन जि (११३७०। 
बायु जि: चेतनाया लग्नु {११३३} 


व्वसु जुना 


प. खया कविता तिया 3 जीवला फला; (११३३ 


हाइकु कविता, थीया कविता व इलयृ- 
ब्यलय पिदंगु अन्तर्वार्ता नाप॑ समावेश 
याना 'यौँया कविताया दिघा : जीवन्त 
नाः" पिदनाच्यंगु हु | खःला तां ई 
नझ:नं निसे य:जु विचा:यात सम्प्रेषित 
थी थी माध्यमं याना बौद्धिक जागर 
जग हयेत डा. आनन्द जोडी कुतः 
याना वयांच्च॑गु खः | स्वह कुतःयागु 
संमिश्रण हे थुगु सफु खः | हा. 
आनन्द जोशी छम्ह सफल कयि, छम्ह 
सफल हाइजिन जक मखु छम्ह 
सफल विचारक ने खः धयागुं प्रस्तुत 
मुना जै यंबुका शिउ | 
कविता व हाइकु ख्यलय्‌ सम्प्रेषित 
अनुभूतियात अक्क बालाक युका 
जुगु विश्लेषण याना वयाच्यन व 
व्यय बाह:जु कृत: खः | सामान्य 
चर्चा जक मंजुरो बौद्धिक रूप॑ यायेगु 
पहल याना भचा दुर्षोचताया महसूस 
जुझ्गु स्वाभाविक सा: । आनन्द जोशी 
य:जु सु्नायात जक कया: चर्चा 
या:जु जूसा व छरुकयं पाछायैजु ज्या 
जक जुइ्ग ख: । छगूकयं निष्फल 
प्रयास जक जुइगु खः । तर अये 
मयासे अपरिहार्य जुया प्रवृत्तिगत कयं 
यायेगु याना व:गुलि व्ययक:यागु 
व्वसुया थःगु कर्यया मू दु । नापं 
प्रयुशतिगत चर्या याना यीया लकस 
नाप पायछि ळुडक जुकसं न्हूगु हिउपाः 
दिशा निर्देश यायेफुगुलिं प्रस्तुत मुना 
म्हीगु साहित्य ख्यलय्‌ छगू कोराल्वहं 
जुड़गु भाःपियां । 
= समालोघक इन माली 





